SunOnline: COLUMN: Kaiveneege kurin vaki kahala test thakeh hedhun majuboorukurun (2)\nކައިވެނީގެ ކުރިން ވަކިކަހަލަ ޓެސްޓުތަކެއް ހެދުން މަޖުބޫރުކުރުން (2)\nއަލްއުސްތާޛު އަޙްމަދު ޝާޒް 06 May 2022, 11:16\nސަން ފައިލް ފޮޓޯ: ފަޔާޒު މޫސާ\nކައިވެނީގެ ކުރިން ޖެނެޓިކް ތަހުލީލެއް ކުރުމަކީ ކޮބައިކަމާއި އެކަމުގެ ހުކުމާމެދު އިލްމުވެރިންގެ ރައުޔުތައް، ކުރީގެ މަޒުމޫނުގައި ގެނެސްދީފައިވާނެއެވެ. އެ ރައުޔުތަކުގެ ދަލީލުތަކާއި މުނާޤަޝާތައް މި މަޒުމޫނުގައި ހިމަނައިލަމެވެ.\nހުއްދަކަމަށް ވިދާޅުވާ ބޭފުޅުންގެ ދަލީލުތައް:\nކައިވެނީގެ ކުރީން ޖެނެޓިކް ސްކްރީނިންގ ހެދުން ހުއްދަވާނެކަމަށާއި ވަލިއްޔުލްއަމްރު ބޭނުންވެއްޖެނަމަ އެކަމުގެ މައްޗަށް ޤާނޫނެއް ހަދައި އެކަން ކުރުން މީސްތަކުންނަށް ލާޒިމު ކުރެވިދާނެކަމަށް ވިދާޅުވާ ބޭފުޅުން ކީރިތި ޤުރުއާނާއި ރަސޫލުﷲ ޞައްލަﷲ ޢަލައިހި ވަސައްލަމަގެ ހަދީސްފުޅުތަކުން އަދި ފިޤުހީ ޤަވާޢިދުތަކުން ގިނަ ދަލީލުތަކެއް ގެންނަވާފައި ވެއެވެ. އޭގެތެރެއިން ބައެއް ދަލީލު މިތަނުގައި ބަޔާން ކުރަމެވެ.\n(ހ) އާންމު މަސްލަހަތަށްޓަކައި (އިސްލާމީ ޝަރީޢަތު އަސްލަކާ ޚިލާފުނުވެ) ވަލިއްޔުލްއަމްރު ވަކިކަމަކަށް މީސްތަކުންނަށް އަމުރުކޮށްފިނަމަ އެ އަމުރަކަށް ކިޔަމަންވެ އެއާ އެއްގޮތަށް އަމަލުކުރުން މީސްތަކުންގެ މައްޗަށް ވާޖިބުވާނެއެވެ.(ނިސާ: 59)\n(ށ) އަމިއްލަ ނަފުސުތައް އަމިއްލަ އަތުން ހަލާކުގެތެރެއަށް އެއްލައިނުލުމަށް އަންގަވާފައި ވެއެވެ.(ބަޤަރާ: 195)\n(ނ) ﷲ ވަޙީކުރައްވާފައިވާ އާޔަތެއްގެ މާނައިގައިވެއެވެ. "ތިޔަބައިމީހުންނަށްޓަކައި ހަމަތިޔަބައިމީހުންގެ ނަފުސުތަކުން އަނބިން ހެއްދެވިކަމީ، އެކަލާނގެ ކުޅަދުންވަންތަކަމުގެ ހެކިތަކުގެ ތެރެއިންވާ ކަމެކެވެ. އެއީ ތިޔަބައިމީހުން އެކަނބަލުންގެ ފަރާތުން ހަމަހިމޭންކަން ލިބިގަތުމަށްޓަކައެވެ. އަދި އެކަލާނގެ ތިޔަބައިމީހުންގެ މެދުގައި ލޯތްބާއި، އޯގާވެރިކަން ލެއްވިއެވެ. ހަމަކަށަވަރުން، ފިކުރު ހިންގާ ބަޔަކަށް އެކަމުގައި ހެކިތަކެއްވާކަން ކަށަވަރެވެ."(އައްރޫމް: 21) މި އާޔަތުން އެނގޭގޮތުގައި ކައިވެނީގެ އެންމެ މުހިއްމު މަގުސަދުތަކުގެ ތެރޭގައި ހިމެނެނީ ދެމަފިރީން އެކަކު އަނެކަކުގެ ކިބައިން ހިތްހަމަޖެހުމާއި މަޑުމައިތިރިކަމާއި ރަޙުމާއި ލޯތްބާއި އުފާވެރިކަން ލިބިގަތުމެވެ. ކައިވެނީގެ ކުރީން ޖެނެޓިކް ސްކްރީނިންގ ހެދުމަކީ ބަލިތަކާއި އައިބުތަކުން ރައްކާތެރިވެ އުފާވެރި ހިތްހަމަޖެހޭ ދިރިއުޅުމަކަށް މަގުފަހިވެގެންދާނެ ކަމެކެވެ.\n(ރ) ޒަކަރިއްޔާ ޢަލައިހިއްސަލާމުގެ ބަސްފުޅު: قَالَ رَبِّ هَبْ لِي مِنْ لَدُنْكَ ذُرِّيَّةً طَيِّبَةً (އާލުޢިމްރާނު: 38) މާނައީ: "އަޅުގެ ވެރިރަސްކަލާކޯއެވެ! އިބަރަސްކަލާނގެ ހަޒުރަތުން، ހެޔޮލަފާ ރަނގަޅު ދަރިފަސްކޮޅެއް މިއަޅާއަށް ދެއްވާނދޭވެ!" އަދި މުއުމިނުތަކުންގެ ބަސް: رَبَّنَا هَبْ لَنَا مِنْ أَزْوَاجِنَا وَذُرِّيَّاتِنَا قُرَّةَ أَعْيُنٍ وَاجْعَلْنَا لِلْمُتَّقِينَ إِمَامًا (ފުރުޤާނު: 74) މާނައީ: "އަޅަމެންގެ ވެރިރަސްކަލާކޮ! އަޅަމެންގެ އަނބިންގެ ކިބައިންނާއި، އަޅަމެންގެ ދަރިންގެ ކިބައިން، ލޮލަށް ފިނިކަން ލިބުމެއް އަޅަމެންނަށް ދެއްވާނދޭވެ! އަދި ތަޤުވާވެރިންނަށް އިމާމުންކަމުގައި އަޅަމެން ލައްވާނދޭވެ!"\nކައިވެނީގެ މުހިއްމު އަނެއް މަގުސަދަކީ ރަނގަޅު އިންސާނުންތަކެއް އުފަންކޮށް އެ ނަސްލު ދެމިގެންދާނެގޮތް ހެދުމެވެ. އެހެންކަމުން ރަސޫލުންނާއި މުއުމިނުތަކުންވެސް އެފަދަ ރަނގަޅު ދަރިފަސްކޮޅެއް ދެއްވުން އެދި އެވަނީ ދުޢާ ދަންނަވާފައެވެ. ކައިވެނީގެ ކުރީން ޖެނެޓިކް ސްކްރީނިންގ އެއް ހެދުމަކީ އާފާތްތަކާއި އައިބުތަކުން ސަލާމަތްވެގެންވާ ދުޅަހެޔޮ ދަރީންތަކެއް އުފަންވުމަށް މަގުފަހިވާނޭ ކަމެކެވެ.\n(ބ) ކައިވެނި ކުރެއްވުމަށްޓަކައި ޚިޠުބާ (އެންގޭޖު) ކުރެއްވި ތަފާތު ބޭފުޅުންނަށް، އެބޭފުޅުން ޚިޠުބާ ކުރެއްވި އަންހެންމީހާއަށް ބެއްލެވިންތޯ ރަސޫލުﷲ ޞައްލަﷲ ޢަލައިހި ވަސައްލަމަ ސުވާލުކުރައްވާފައިވާކަމަށް އައިސްފައިވާ ޞައްޙަ ހަދީސްތައް ވެއެވެ. މި ހަދީސްތަކުން އެނގޭގޮތުގައި؛ ކައިވެނިކުރަން ބޭނުންވާ މީހާއަށް ބެލުމުގެ ބޭނުންތަކުގެތެރޭގައި އެކަކު އަނެކަކާ ކައިވެނިކުރާ ހިތްޖެހުމާއި އަދި އެމީހާގެ ކިބައިގައި ހުރިނަމަ ހުރި އައިބެއް ދެނެގަތުން ހިމެނެއެވެ. އެހެންކަމުން ބޭރުފުށުން ފެންނަންހުންނަ އާދައިގެ އައިބެއްގެ އިތުރުން، އެމީހެއްގެ ކިބައިގައި ފޮރުވިފައި ހުރި އައިބުތައްވެސް ދެނެގަތުމުގެ ކުޅަދާނަކަން ޒަމާނީ އާލާތްތަކަށް ލިބިގެންވާކަމަށްޓަކައި، ޖެނެޓިކް ސްކްރީނިންގ އެއް ހެދުމުގެ ޝަރުޢީ ޙުއްޖަތް މި ހަދީސްތަކުންވެސް ސާބިތުވެއެވެ.\nހުއްދަނޫންކަމަށް ވިދާޅުވާ އިލްމުވެރީންގެ ދަލީލުތައް:\n(ހ) ކައިވެނީގެ ރުކުންތަކާއި ޝަރުތުތައް، ޝަރުޢީގޮތުންވަނީ ކަނޑައެޅި ނިމިފައެވެ. ކައިވެންޏާ ގުޅޭގޮތުން ވަކިކަމަކަށް މީސްތަކުންނަށް އަމުރުކޮށް އެކަން އެއީ ކައިވެންޏަށް އިތުރު ކުރެވޭ ޝަރުތެއްކަމުގައި ކަނޑައެޅުމަކީ ބާތިލު ކަމެކެވެ.(ބުޚާރީ އާއި މުސްލިމް)\n(ށ) ޤުރުއާނާއި ސުންނަތުން ނުވަތަ އިހުގެ ފިޤުހުވެރީންގެ ބަސްފުޅަކުންވިޔަސް، ސިއްހަތު ސަލާމަތުން ހުރުން އެއީ ކައިވެނީގެ ޝަރުތެއްކަމުގައި ކަނޑައަޅުއްވާފައެއް ނުވެއެވެ. އަދި ކައިވެނީގެ މަގުސަދަކީ ދަރީން ހޯދުންކަމުގައި ޝަރުތު ކުރައްވާފައި ވާތީއެއްވެސް ނުފެނެއެވެ. މުސްކުޅިވެ ދަރީން ނުލިބޭ އުމުރުގެ މީހުންވެސް ކައިވެނިކުރުން ހުއްދަވެގެން ވެއެވެ.\n(ނ) ފިޤުހީ ޤާޢިދާގައި ވަނީ "ރައްޔިތުންނާބެހޭގޮތުން ވެރިޔަކު ކުރާ ކޮންމެ ތަޞައްރުފެއްވެސް އޮންނަންޖެހޭނީ (ރައްޔިތުންގެ) މަސްލަހަތާ އެއްގޮތަށެވެ." އެހެންކަމަށްވާނަމަ ކައިވެނީގެ ކުރީން ޖެނެޓިކް ސްކްރީނިންގ އެއް ހެދުން މީސްތަކުންނަށް ލާޒިމުކުރުމަކީ މީސްތަކުންގެ މަސްލަހަތާ ފުށުއަރާ ކަމެކެވެ.\nއެންމެ ރަނގަޅުކަމަށް ބުރަވެވޭ ރައުޔު:\n1. ދަލީލުތަކަށްބަލާއިރު މިކަމަކީ ޝަރުޢީގޮތުން ސާބިތުވާ ކަމެކެވެ. އަދި މިއީ ޝަރުޢީ އުސޫލުތަކާ ފުށުއަރާކަމެއްވެސްނޫނެވެ. އަދި މިއީ ބަލިތަކުން ރައްކާތެރިވުމާއި ބަލިބައްޔަށް ބޭސްކުރުމާއި ރަނގަޅު އަނތްބަކު ނުވަތަ ފިރިއަކު އިޚްތިޔާރުކުރުމާގުޅޭ އާންމު މަބާދިއު (principles) ތަކުގެ ދަށަށް ވަދެގެންދާ ކަމެކެވެ. ދަލީލުތަކަށް ބަލައިފިނަމަ މިކަން މީސްތަކުންގެ މައްޗަށް ލާޒިމުކުރުން ޝަރުޢީގޮތުން މަނާނުވާނެކަން އެނގޭނެއެވެ. އަދި މީސްތަކުންގެ މަސްލަހަތުގެ އިމުގެތެރޭގައި، މިފަދަ ހުއްދަ ކަމަކަށް ޙާކިމު އަމުރުކޮށްފިނަމަ އެއީ ލާޒިމު ކަމަކަށް ވެގެންދާނެއެވެ.\n2. މިކަން ކުރުން މީސްތަކުންގެ މައްޗަށް ލާޒިމު ކުރާ ޤަރާރެއް ނެރުމުގެ ހުއްދަ، ދެޝަރުތަކާއެކު ޙާކިމަކަށް ލިބިގެންވެއެވެ. އެއީ (1) އެއިޑްސްފަދަ ވަރަށް ނުރައްކާތެރި، ގައިންގަޔަށް އަރާ ވަކިކަހަލަ ބައްޔެއް ނުވަތަ ބަލިތަކެއް ދެނެގަތުމަށްޓަކައި އެކަމުގެ ޟަރޫރަތު ފިލައިގެންދާ މިންވަރަށް، އެފަދަ ތަހުލީލެއް ކުރުން ލާޒިމުކުރުން. (2) ކައިވެނީގެ ކުރީން އެފަދަ ތަހުލީލެއް ނުކުރުމުގެ އަދަބަކީ ކައިވެނި ބާތިލުކުރުން ނުވަތަ ފާސިދު ކައިވެންޏެއްކަމަށް ހެދުން ނުވަތަ ކައިވެނީގެ ޢަޤުދާގުޅިގެން ތަރުތީބުވެގެންދާ އެހެންކަމެއް މަނާކުރުންފަދަ ކަމަކަށް ވެގެންނުވާނެއެވެ. އޭގެބަދަލުގައި ޖުރުމަނާ ކުރުންފަދަ އަދަބެއް ދެވިދާނެއެވެ.\n3. މިކަމަކީ ކައިވެނިކުރާ ދެމީހުންގެ އިޚްތިޔާރަށް ދޫކޮށްލާފައި އޮންނަ ކަމެއްގެ ގޮތުގައި ބޭއްވިދާނެއެވެ.\nއިސްވެ ދިޔަ ތިން ރައުޔާއެކު ބާހިސުންނާއި ފަތުވާ ދެއްވާ ބައެއް ބޭފުޅުން ވިދާޅުވެފައިވާގޮތުގައި؛ ކައިވެނީގެ ކުރީން ޖެނެޓިކް ސްކްރީނިންގ ހެދުމަކީ މުސްތަޙައްބު (recommended) ކަމެކެވެ. އަދި ބައެއް ހާލަތްތަކުގައި އެކަން ވާޖިބުވާނެއެވެ. މީގެ އިތުރުން، ވަކި ބައެއްގެތެރޭގައި ނުރައްކާތެރި ބައްޔެއް އުޅޭކަން އެނގި، އެމީހުންގެތެރެއިން މީހަކާ ކައިވެނިކުރާނަމަ އެމީހާ ޓެސްޓު ކުރަން އެދެވިދާނެއެވެ. މީހެއްގެ ކިބައިގައި ނުރައްކާތެރި ބައްޔެއް ހުރިކަން އެނގި އެކަން މުޅީން ޔަގީން ކުރެވޭނެ ހަމައެކަނި ގޮތަކީ ޖެނެޓިކް ސްކްރީނިންގ އެއް ހެދުން ކަމުގައިވެއްޖެ ހާލަތެއްގައި މެނުވީ އެކަން ކުރުން ލާޒިމެއްނުކުރެވޭނެއެވެ. މިކަން މީސްތަކުންގެ މައްޗަށް ލާޒިމުކުރުމުގެ ބަދަލުގައި، ކައިވެނީގެ ކުރީން ޖެނެޓިކް ސްކްރީނިންގ ހެދުމުގެ މުހިއްމުކަމާމެދު މީހުން ހޭލުންތެރި ކުރުވިދާނެއެވެ.


އަދިވެސް އެބައިމީހުން ބުނަނީ އެއީ އަންހެނުން މިނިވަންކުރުން ކަމުގައެވެ. | Noorul-Islam\nRuling on building tourist resorts and taking part in that »\nMay 16, 2009 by noorulislam\nއެމެރިކާގައި އަންހެނުން އެބައިމީހުންގެ ގެތަކުން ނެރެލެވުނުގޮތް\n18 ވަނަ ޤަރުނުން ފެށިގެން މިއަދާއި ހަމަޔަށް ހުޅަނގުގެ ޢާއިލާތައް ވަނީ ވަރަށް ބޮޑަށް ބަދަލުވެފައެވެ. ހުޅަނގުން މި ބަދަލަށް އަންހެނުން މިނިވަން ކުރުމުގެ ހަރަކާތޭ ކިޔުނަސް ތާރީޚީ ޙަޤީޤަތަށް ބަލާއިރު ފެނި ހާމަވެގެންދަނީ މީގެ އިދިކޮޅެވެ.\n18 ވަނަ ޤަރުނުގެ ކުރިން އެމެރިކާއަކީ ދަނޑުވެރިކަން ކުރި ޤައުމެކެވެ. އަދި އެޤައުމުގެ 90% މީހުން މަސައްކަތް ކުރަމުން ގެންދިޔައީ އަމިއްލަ ދަނޑުތަކުގައެވެ. ކޮންމެ ގެއެއްގެ މީހުންވެސް އުޅެމުން ދިޔައީ އަމިއްލަޔަށް ފުދިގެންނެވެ. އާއްމުގޮތެއްގައި އެމީހުންނަށް ބޭނުންވާ ހުރިހާއެއްޗެއް އެމީހުންގެ ގެތަކުން ލިބެއެވެ. ގޭގައި އުފެއްދެން ނެތް ތަކެތި އެމީހުން ގަނެ އުޅުނީ އެތާނގެ މަސައްކަތްތެރިންގެ ގާތުންނެވެ. ޔޫރަޕުން އެތެރެ ކޮށްފައިވާ އެހެނިހެންތަކެތި ގަނެ އުޅެނީ ފިހާރަތަކުންނެވެ. ގޭގެ ފިރިހެންވެރިން ދަނޑުގެ ކަންތައް ބަލަހައްޓައެވެ. އަދި އަންހެންވެރިން ގޭގެ ކަންތައްތަކުގައި ގޭގައި މަސައްކަތް ކުރެއެވެ.\nއިންޑަސްޓްރިލް ރިވޮލިއުޝަން ( ސިނާޢީ އިންޤިލާބް )\n18 ވަނަ ޤަރުނުގެ ކުރީކޮޅު އެމެރިކާގައި އޮތް މި ދިރިއުޅުމުގެ ނިޒާމަށް ބޮޑެތި ބަދަލުތަކެއް އަންނަން ފެށިއެވެ. 1807 ވަނަ އަހަރު އިނގިރޭސި ވިލާތާއި ފްރާންސާއި ދެމެދު ފެށުނު ހަނގުރާމައިގެ ތެރޭގައި އެމެރިކާގެ ރައީސް ޖެފަރސަން އެމެރިކާއާއި ޔޫރަޕާއި ދެމެދު ކުރެވޭ ހުރިހާ ވިޔަފާއިއެއް ހުއްޓާލުމަށް ޤަރާރެއްގައި ސޮއިކުރެއްވިއެވެ. މި ނިންމުމުގެ ދަށުން ޔޫރަޕްގެ އެއްވެސް އުފެއްދުމެށް އެމެރިކާގައި ނުވިއްކުމަށާއި އަދި އެމެރިކާގައި އެ ތަކެތި އުފައްދަން ޖެހޭނެކަމުގައި ކަނޑައެޅިގެން ދިޔައެވެ. ޔޫރަޕުން އެމެރިކާއަށް މައިގަނޑު ގޮތެއްގައި އިމްޕޯރޓްކުރި އެއް މުދަލަކީ ފޮތްޗެވެ. އެހެން ކަމުން ޔޫރަޕްގެ ފޮތި އިމްޕޯރޓް ކުރުން ހުއްޓުމާއެކު އެމެރިކާގެ މުއްސަނދި ވިޔަފާރިވެރިން މިސްރާބު ޖެހީ އެމެރިކާގައި ވަރުގަދަ ފޮތީގެ ސިނާޢަތެއް އުފެއްދުމަށެވެ.\n1814 ވަނަ އަހަރު އެމެރިކާގެ ބޮސްޓަންގެ ފްރެންސިސް ކޮބެޓް ލޯވެލް ކިޔާމީހަކު ޒަމާނީ ފުރަތަމަ ފެކްޓްރީ އުފެއްދިއެވެ. އަދި އެ ތާނގައި ކުރަންހުރި މަސައްކަތްތައް އިހުނަށްވުރެ އަވަސް އަވަހަހް ނިންމަންޖެހުނެވެ. ގެ ތަކުގައި އަތުން ތަކެތި ފަސޭހަކަމާއެކު އުފެއްދުނަސް ފެކްޓްރީ އެއްގެ ތެރޭގައި ބާރު ސްޕީޑުގައި އަވަހަށް އެއްފުރާޅެއްގެ ދަށުން ތަކެތި އުފައްދައި ނިންމަންޖެހުނެވެ. އެހެންކަމުން މިހާރު ލޯވެލް އަށް ބޭނުން ވެފައިވާ ބަޔަކީ މަސައްކަތުމީހުންނެވެ. އޭނާއަށް ވިސްނުނު ގޮތުގައި އަންހެނުން، ޚާއްސަކޮށް ދަނޑުވެިރިންގެ ކާވެނި ނުކޮށްތިބި އަންހެންދަރިން މަސައްކަތު މީހުންގެ ގޮތުގައި ގެންގުޅުން ފިރިހެނުން ގެންގުޅުމަށްވުރެ މާ ހަރަދު ކުޑައެވެ. އަދި އެ އަންހެނުންވެސް ފެކްޓްރީތަކުގެ އެކި އެކި މަޤާމްތަކުގައި މަސައްކަތް ކުރުމަށް ބޭނުންވިއެވެ.\nއެހެން ނަމަވެސް ލޯވެލް އަށް ކުރަންޖެހުނު މަސައްކަތަކީ އަންހެނުން ގެއިން ބޭރުގައި މަސައްކަތް ކުރުމަކީ ރަނގަޅުކަމެއް ނޫންކަމުގައި ދެކެމުންއައި މި މިޖުތަމަޢުގެ ފިކުރު ބަދަލު ކޮށްލުމުގެ މަސައްކަތެވެ. އެހެންކަމުން އެ އަންހެނުންގެ މައިންބަފައިންނަށް އެ އަންހެނުން ރަނގަޅު ގޮތުގައި ބެލެހެއްޓި ރަނގަޅު އަޚްލާގުގައި މުޢާމަލާތް ކުރެވޭނޭކަމުގެ ޔަޤީންކަން އޭނާ ދިނެވެ. އަދި އެއަށްފަހު އޭނާ ދަނާލެއް (ބޯރޑިން ފެސިލިޓީ) ހެދުމަށްފަހު އެތަނުގައި ހުރިހާ އަންހެނުން ފެކްޓްރީ މަސައްކަތް ކުރަމުން އެކީގައި އުޅެން ފެށިއެވެ.\nމިޔަށްފަހު ވަރަށް ގާތްގާތުގައި އެމެރިކާގެ އެކި ހިސާބުތަކުގައި ފެކްޓްރީތައް ހަދަންފެށިއެވެ. ފެކްޓްރީތަކުގެ ވެރިން ލޯވެލް ގެ ވިސްނުން ކުރިޔަށްނެރެ އޭނަޔަށް ތަބާވެ ކައިވެނި ނުކޮށް ހުސްހަށިބަޔަށް ތިބި އަންހެނުން ފެކްޓްރީތަކަށް މަސައްކަތް ކުރުމަށް ނެރުނެވެ. 1850 ވަނަ އަހަރުވީއިރު އެމެރިކާގެ ގިނަ އުފެެއްދުންތައް އުފައްދަމުން ދިޔައީ ފެކްޓްރީ ތަކުގައެވެ. އަދި ތަކެތި އުފެއްދުން ރަށްފުށު ހިސާބުން ސިޓީތަކަށް ބަދަލުވުމުން މީހުންވެސް ސިޓީތަކަށް ބަދަލުވާން ފެށިއެވެ.\nބޮޑު މުސާރައެއް ހޯދުމުގެ ބޭނުމުގައި މީހުންނަށް ޖެހުނީ އެބައިމީހުންގެ ގެތައްދޫކޮށް ދާށެވެ. އަންހެނުން ދަނޑުތަކުގައި މަސަކަތް ކުރިއިރު އަބަދުވެސް މަސައްކަތާއި އާއިލާ އާއި އޮންނަނީ ގުޅިފައެވެ. އަންހެނުން މަސައްކަތް ކުރުމަށް ގެއިން ބޭރަށް ނުކުތުމުން، އާއިލީ ޒިއްމާ އުމުލަން ނުޖެހޭ އަދި ފިރިޔަކު ނެތް އަންހެނުން މިގޮތަށް މަސައްކަތް ކުރުމަށް ދިޔައެވެ. މިހެން ވުމުގެ ސަބަބުން އާއިލާއާއި ދަރިން ރަނގަޅު ގޮތުގައި ޒިއްމާދާރު ގޮތުގައި ބެލެހެއްޓޭނެ ހަމައެކަނި ބަޔަކަށް ތިބީ ފެކްޓްރީ މަސައްކަތަށް ނުގޮސް ގޭގައި ތިބޭ އަންނެނުން އެކަނިއެވެ.\nގެއިން ބޭރުގައި މަސައްކަތް ކުރުން ކައިވެނި ނުކޮށްތިބޭ އަންހެނުންގެ ދިރިއުޅުމުގެ ބަޔަކަށް ވެގެން ދިޔައެވެ. އެމީހުން ކައިވެންޏެއް ކުރަންދެން މަސައްކަތު ދެއެވެ. އަހަރުތައް ފާއިތު ވަމުން ދިޔަވަރަކަށް އާއިލީ ދިރިއުޅުން މަސައްކަތް ކުރުމަށް ހުރސްއަޅާ ކަމުގައި އަންހެނުންނަށް ބެލެވެން ފެށިއެވެ. އެހެންކަމުން ގިނަ އަންހެނުން ކައިވެނި ކުރުން ލަސްކުރަން ފެށިއެވެ. އަދި ބައެއް އަންހެނުން ހުސްހަށިބަޔަށް ތިބުމަށް ނިންމިއެވެ.\nއެހެންނަމަވެސް ކައިވެނިކޮށްގެން ތިބި އަނބީން ގެތަކުގައި މަޑުކޮށް އެބައިމީހުންގެ ދަރީންނަށް އެބައިމީހުންގެ ވަގުތުތަށް ޚާއްސަކުރިއެވެ. މިހާރަކު ގޭދޮށު ދަނޑުގެ މސައްކަތެއްވެސް ކުރާކަށް ނުޖެހެއެވެ. އެހެންކަމުން ގޭގައި ތިބޭ އަނބިންނަށް ދަރިންނާއި އެކުގައި ހޭދަކުރުމަށް މާގިނަ ވަގުތު ލިބެން ފެށިއެވެ. 1900 ވަނަ އަހަރު ގެއިން ބޭރުގައި މަސައްކަތްކުރީ ކައިވެނި ކޮށްގެންތިބޭ އަންހެނުންގެ އެންމެ 5.6% މީހުންނެވެ. މި މުޖުތަމަމަޢުގައި އަންބަކު ގެއިންބޭރަށް މަސައްކަތުދާން ފަށައިފިނަމަ ބެލެވިފައި އޮތީ އޭނާގެ ފިރިމީހާ ގޯސްކަމުގައި ނުވަތަ އެއީ ވަރަށް ފަޤީރު ބައެއް ކަމުގައެވެ.\nފުރަތަމަ ބޮޑު ހަނގުރާމަ\nއެމެރިކާގައި އެންމެ ގިނައިން ކައިވެނި ކޮށްގެންތިބޭ އަންހެނުން މަސައްކަތުގެ ބާޒާރަށް ނުކުންނަށްފެށީ ފުރަތަމަ ބޮޑު ހަނގުރާމައިގެތެރޭ 1914 ވަނަ އަހަރުގައެވެ. ގިނަ ފިރިހެނުން ހަނގުރާމަޔަށް ދިޔުމުން އެމީހުން ދޫކޮށްފައި ދިޔަ ވަޒީފާތައް އަދާކުރާނޭބަޔަކަށް ބޭނުންވިއެވެ. ކައިވެނި ނުކޮށްތިބި އަންހެނުންގެ އަދަދު ވަޒީފާގެ ބާޒާރަށް ބޭނުންވާ ވަރަށްވުރެ މާ މަދެވެ. އެހެންކަމުން ވަޒީފާދޭ ފަރާތްތަކުން މީހުންނާއި ކައިވެނި ކޮށްގެން ތިބޭއަންހެނުންނަށް ވެސް ވަޒީފާއަށް ނުކުތުމަށް ދަޢުވަތުދޭން ފެށިއެވެ. 1919 ވަނަ އަހަރު އައިއިރު ވަޒީފާ އަދާކުރާ އަންހެނުންގެ 25% މީހުންނަކީ ކައިވެނިކޮށްގެން ތިބި އަނބިންނެވެ. މިއީ އަދި ހަމައެކަނި ފެށުމެކެވެ.\nފުރަތަމަ ބޮޑުހަނގުރާމަ ގެނައި އަނެއް ބަދަލަކީ އެމެރިކާގެ އަސްކަރިއްޔާއަށް އަންހެނުން ވެއްދުމެވެ. ގާތްގަނޑަކަށް 13000 އަންހެން މުވައްޒަމުން އެމެރިކާގެ އަސްކަރިއްޔާގެ ތެރެޔަށް ވެއްދުނެވެ. އޭރު ގިނަ އަންހެނުން ތިބީ އޮފީސް މަސައްކަތުގައެވެ.\nދަ ގްރޭޓް ޑިޕްރެޝަން ( ބޮޑުވެގެންވާ ހައިހޫނުކަން )\nގްރޭޓް ޑިޕްރެޝަން އައީ 1930 ގެ އަހަރުތަކުގެ ތެރޭގައެވެ. ވަޒީފާ ނެތް މީހުންގެ ރޭޓް 1929 ވަނަ އަހަރާއި 1932 ވަނައަހަރާއި ދެމެދު 3.2% އިން 23.6% އަށް އަރައިގެން ދިޔައެވެ. ހުނަރުވެރި މަސައްކަތްތެރިންނަށްވެސް ވަޒީފާ ލިބުން ދަތިވެގެން ދިޔައެވެ. ބައްޕައިން ވަޒީފާއެއް ހޯދުމަށް ދިޔައެވެ. ބައެއްމީހުން ވަރަށް ދަތިޙާލުގައި އެމީހުންގެ ޢާއިލާތައް ދޫކޮށްފައި ވަޒީފާއެއްލިބޭތޯ ދުރު ހިސާބުތަކަށް ދިޔައެވެ. އަދި އާއިލާތައް ބެލެހެއްޓުމަށްޓަކައި ފައިސާހޯދުމުގެ ޒިއްމާ އުފުލުމަށް ވަރަށްގިނަ އާއިލާތަކުގެ މަންމައިންނަށް މަޖުބޫރުވިއެވެ.\n80% ފިރިން އެމީހުންގެ އަނބިން އެއްވެސް ޙާލަތެއްގައި ވަޒީފާޔަށް ދިއުމަށް ނުރުހުނު ކަމުގައިވިޔަސް އެދުވަސްވަރުގައި ދިމާވެފައިވާ އިޤްތިޞާދީ ދަތިތަކުގެ ސަބަބުން މަޖްބޫރުވެގެން ގިނަ އަންހެނުން ވަޒީފާޔަށް ދިޔައެވެ. އެ އަންހެނުން ހޭދަކުރީ ވަރަށް ދިގު މަސައްކަތުގެ ވަގުތުތަކެކެވެ. އެހެންނަމަވެސް ލިބެނީ ވަރަށްކުޑަ މުސާރައެކެވެ. އޭރު ދޮން އަންހެނުންގެ 20% މީހުން އުޅުނީ ވަޒީފާތަކުގައެވެ.\nދެވަނަ ބޮޑު ހަނގުިރާމަ ފެށުނީ 1940ގެ އަހަރު ތަކުގެ ކުރީ ކޮޅުގައެވެ. ހުރިހާ ފިރިހެނުންވެސް ހަނގުރާމަ ކުރުމަށް ނެރެވުނެވެ. އެހެންކަމުން އެމެރިކާޔަށް މަސައްކަތު މީހުންނާއި ތަކެތި ސަޕްލައި ކޮށްދޭނެ މީހުން ބޭނުން ވިއެވެ. އަނެއްކާވެސް ވަޒީފާދޭމީހުން އަންހެނުން ވަޒީފާތަކަށް ނެރުމަށް މަސައްކަތް ކުރަން ފެށިއެވެ. ފުރަތަމަ ބޮޑު ހަނގުރާމައިގައިވެސް ކަންތައް ކުރެވުނު ގޮތަށް މި ހަނގުރާމައިގެ ދުވަސް ވަރުގައިވެސް ކައިވެނިނުކޮށް ތިބި އަންހެނުންނާއި ކައިވެނި ކޮށްގެންތިބި އަންހެނުންނަށް ވަޒީފާތަކަށް ނުކުތުމަށް ދަޢުވަތު ދޭންފެށިއެވެ.\nއެހެންނަމަވެސް އޭރު އެމެރިކާ މީހުން ދެކޭ ގޮތުގައި ކައިވެނިކޮށްގެން ތިބޭ އަނބިން ވަޒީފާޔަށް މަސައްކަތު ދިޔުމަކީ ރަނގަޅުކަމެއް ނޫނެވެ. އެހެންކަމުން އެމެރިކާގެ ޚަބަރު ފަތުރާ މީޑިޔާ އާއި ސަރުކާރު ގުޅިގެން އެމެރިކާ މީހުންގެ މި ވިސްނުން ބަދަލުކޮށްލުމަށްޓަކައި ޕްރޮޕަގެންޑާ ކެމްޕޭނެއް ފެއްޓިއެވެ. އެމެރިކާގެ ފެޑްރަލް ސަރުކާރުން އެތާނގެ އަންހެނުންނަށް އެންގީ ހަނގުރާމައިން އެމެރިކާޔަށް ނަޞްރު ލިބޭނީ އަންހެނުން ވަޒީފާތަކަށް ނުކުތުމުން ކަމުގައެވެ. އެހެން ނޫނީ ނަޞްރު ނުލިބޭނޭ ކަމުގައެވެ. އެހެންކަމުން މަސައްކަތްކުރާ އަންހެނުންނަކީ ރަގަޅު ރައްޔިތުން ކަމުގައި ވިސްނައިދިނެވެ. އެމީހުންނަކީ ވަތަންދެކެ ލޯބިވާ ބަޔަކު ކަމުގެ ފިކުރު އުފެއްދިއެވެ.\nސަރުކާރުގެ ފަރާތުން ފަންޑުކޮށްގެން 1942 ވަނަ އަހަރު މެގަޒިން ބިއުރޯއެއް އުފެއްދިއެވެ. މި ބިއުރޯއިން “މެގަޒިން ވަރ ގައިޑް” އޭ ކިޔާ ގައިޑެއް ނުކުއްމިއެވެ. މި ގައިޑް ގައި ބުނެދެނީ ކޮންމެ މަހަކުވެސް މެގަޒިންތަކުން އެމެރިކާއިން ކުރަމުންދާ ހަނގުރާމަޔަށް ތާޢީދު ހޯދުމަށް ޕްރޮޕެގަންޑާ ފެތުރުމަށް ޕަބްލިޝްކުރާނޭ ވާހަކަ ތަކުގެ ތީމް ތަކެވެ. 1943 ވަނަ އަހަރުގެ ސެޕްޓެމްބަރ މަހަށް މި ގައިޑްގައި ޚާއްސަކޮށްފައިވާ ތީމް އަކީ “މަސައްކަތުގައި އުޅޭ އަންހެނުން” މި ތީމެވެ. މި ތީމަށް ދީފައިވާ ޝިޢާރަކީ ” މަސައްކަތުގައި އުޅޭ އަންހެނުން ގިނަވުން، ވީހާވެސް އަވަހަށް އަހަރެމެން (ހަނގުރާމައިން) މޮޅުވުން” މި ޝިޢާރެވެ. މިހެންވެ މެގަޒިންތަކުން އަންހެނުންނާއި ސަޤާފީ ގޮތުންވެސް ނުވެސްގުޅޭ ވަޒީފާތަކަށް މަސައްކަތުގެ ބާޒާރަށް އެމީހުން ނެރުމަށް ހިއްވަރުދީ އެކަންތައް މަތިވެރިކޮށް އެ ޚިޔާލު ފަތުރަމުން ދިޔައެވެ. މި ޚިޔާލުތައް ފަތުރަމުންދިޔަ މީހުންގެ ވިސްނުމަކީ މީހުން ޝައުޤުވެރި ނުވާކަހަލަ ކުދިކުދި ވަޒީފާތައްވެސް ރީތިކޮށްފަ ހިތްގައިމު ކުލަ ޖައްސާފަ އަބުރުވެރި މަސައްކަތްތައް ގޮތުގައި މީހުންނަށް ހުށަހަޅައިދިނުމުން އަންހެނުން މަސައްކަތުގެ ބާޒާރުގެ ތެރެޔަށް ވަންނާނޭ ކަމެވެ.\nމީޑިޔާއިން ” Rosie the Riveter” ” ރޯސީ ދަ ރިވެޓަރ ” ގެ ނަމުގައި ޚިޔާލީ ޝަޚްސިއްޔަތެއް އުފެއްދިއެވެ. މީގެ ބޭނުމަކީ އަންހެނުންނަށް ވަޒީފާއަށް ނުކުތުމަށް ހިއްވަރު ދިނުމެވެ. ރޯސީ ހުށައަޅައިދީފައި ހުންނަނީ ޤައުމުދެކެ ލޯބިވާ އަންހެނެއްގެ ގޮތުގައެވެ. ހުރިހާ އެމެރީކާގެ އަންހެނުންގެ ބަޠަލެއްގެ ގޮތުގައެވެ. ” މުޅި ދުވަހު ހަތަރުދަމު، ވާރޭ ވެހުނަސް އަވިދިނަސް އޭނާއަކީ ފެކްޓްރީގެ އެސަމްބްލީ ލައިންގެ ގެ ބަޔެކެވެ. އޭނާ މަސައްކަތް ކުރަނީ ނަޞްރު (އެމެރިކާ އަށް ދެވަނަ ބޮޑުހަނގުރާމުން ކާމިޔާބު) ލިބުމަށެވެ…. ރަތާއި، ހުދާއި، ނޫގެ ޙަޤީގަތެއް ރޯސީ ދަ ރިވެޓަރ ގެ ކިބައިގައި ވެއެވެ. ” މިފަދަ ވާހަކަތައް ލިޔަމުން ފަތުރަމުން ދިޔައެވެ.\nމި ޕްރޮޕެގެންޑާގެ މަސައްކަތްތައް ކާމިޔާބު ވިއެވެ.6މިލިޔަނަށްވުރެ ގިނަ އަންހެނުން ދެވަނަ ބޮޑު ހަނގުރާމައިގެ ތެރޭގައި މަސައްކަތުގެ ބާޒާރާއި ގުޅުނެވެ. އެމީހުންގެ ތެރެއިން ގިނަ މީހުންނަކީ ކައިވެނިކޮށްގެން ތިބި އަންހެނުންނެވެ. 1940 ވަނަ އަހަރު ހަނގުރާމައިގެ ކުރިން ވަޒީފާ އަދާކުރާ އަންހެނުންގެ ތެރެއިން ކައިވެނިކޮށްގެންތިބި މީހުންގެ ނިސްބަތަކީ އެންމެ 36% އެވެ. މެދުފަންތީގެ އާއިލާތަކުގައި އަނބިން ވަޒީފާ އަދާ ކުރުމަކީ ރަގަޅު ކަމެއްނޫން ކަމުގައި ދެކެވެމުންއައި ގޮތް ބަދަލުވެގެން ހިނގައްޖެއެވެ.\nދެވަނަ ބޮޑު ހަނގުރާމަޔަށްފަހު\n1950 ގެ އަހަރުތައް ވެގެންދިޔައީ އެމެރިކާގެ އާއިލާ ތަކަށް ވަރަށްވެސް އުފާވެރި އަހަރުތަކެއް ކަމުގައެވެ. އެހެން ނަމަވެސް ހަނގުރާމައިން އައި ފިރިހެނުންނަށް ވަޒީފާގެ ބޭނުން ޖެހިއްޖެއެވެ. އަނެއްކާވެސް އެމެރިކާގެ ސަރުކާރާއި މީޑިއާ އެއްތަންވެ ޢާއްމުންގެ ވިސްނުން ބަދަލުކޮށްލުމުގެ މަސައްކަތް ފެށިއެވެ. ނަމަވެސް މި ފަހަރު އެމީހުން ހިއްވަރުދިނީ އަންހެނުން ވަޒީފާތައް ދޫކޮށް އެމީހުންގެ ގެތަކަށް ދިޔުމަށެވެ. މިކަމުން ފާޅުވި ހަޤީގަތަކީ އަންހެނުން ވަޒީފާޔަށް ނެރުނީ އެމީހުންނަށް މިނިވަންކަން ހޯދައި ދިނުމަށް ނޫންކަމެވެ. އެހެން ނަމަވެސް ވަޒީފާތަކަށް މަސައްކަތުމީހުން ބޭނުންވާތީއެވެ.\nއެހެންނަމަވެސް އެމެރިކާގެ ސަރުކާރާއި މީޑިޔާގެ މި މަސައްކަތް ކާމިޔާބެއް ނުވިއެވެ. އެހެންވެ ވަރަށް އަވަހަށް އެކަންތައް ހުއްޓާލައިފިއެވެ. އިޤްތިސާދީ ގޮތުން ދަށްފަންތީގެ އަންހެނުން ވަޒީފާގައި މަޑުކުރަން މަޖްބޫރު ވިއެވެ.\nވަޒީފާތައް ދޫކޮށް އެމީހުންގެ ދަރިންގެ ގާތަށް ގެތަކަށް އައި އަންހެނުން އެމީހުންގެ ދިރިއުޅުން އެމީހުންގެ ދަރިންނަށް އަނެއްކާވެސް ޚާއްސަކުރިއެވެ. އެހެންނަމަވެސް ހަމަ މިދުވަސްވަރުގައި އެމރިކާގެ މީހުންގެ ދިރިއުޅުމަށް ވަރަށް މުހިއްމު ބަދަލެއް އައިސްފިއެވެ. އެއީ ޓީވީ ޢާއްމުވުމެވެ. 1960 ވަނައަހަރު ވީއިރު އެމެރިކާގެ އާބާދީގެ 90% އަށް އެންމެ މަދުވެންގެން ކޮންމެ މީހަކަށް އެއް ޓީވީ ސެޓް ލިބިފައިވެއެވެ. އާއިލާތަކުން އެއް ޓީވީ ސްކްރީންގެ ވަށައިގެން ތިބެގެން މުނިފޫހިފިލުވައެވެ. ކުރީޒަމާނުގައި ވިޔަފާރި އިސްތިހާރުތަކަށްވެސް މީހުންގެ ޝައުޤުވެރިކަން ވަރަށް ބޮޑަށް ހުރެއެވެ.\nގިނަ މެދުފަންތީގެ އާއިލާތަކަށް ރަގަޅު ފެންވަރުގެ ޓީވީއެއް ގަތުމުގެ މާލީ ތަނަވަސްކަން އެންމެ ޕޭއި ޗެކް އަކުން ލިބިފައި ނެތެވެ. އޭރު ޓީވީ އަކީ ރަގަޅުފެންވަރުގެ ދިރިއުޅުމަކަށް ވަރަށް މުހިއްމު އެއްޗެއްކަމުގައި އެމީހުން ދެކެމުން ދިޔައެވެ. ވަރަށްގިނަ އަންހެނުން އަނެއްކާވެސް މަސައްކަތުގެ ބާޒާރަށް ނުކުތީ ” އެމރިކާގެ މީހުންގެ ދިރިއުޅުމުގެ ފެނަވަރު ” ހޯދުމުގެ ގޮތުންނެވެ. އެމީހުންނަށް ކޮންމެ މާނަޔެއް މި ޢިބާރާތުން ދޭހަވިކަމުގައި ވިޔަސް ވެސްމެވެ.\n1940 އިން 1950 ވަނަ އަހަރަށް މަސައްކަތުގެ ބާޒާރުގައި އުޅުނު އެމެރިކާގެ އަންހެނުންގެ އަދަދު 9% އިތުރުވިއެވެ. 1930 އިން 1940 އަށް އިތުރު ވެފައިވަނީ އެންމެ 3% އެވެ.\nމަންމަމެން ވަޒީފާތަކަށް އެނބުރު ދިޔުމުން އެމީހުންގެ ދަރިން ބަލަހައްޓާނޭ ފަރާތަކަށް ވެގެންދިޔައީ ޓީވީ ތަކެވެ. 1950 ގެ އަހަރު ތަކުގައި ގިނަ ކުދިން އެކުދިންގެ ނިދުމުގެ ގަޑިތައް ނޫން އެހެންގަޑިތައް މުޅިންއެކީ ހޭދަކޮށްފައިވަނީ ޓީވީ ސްކްރީން ތަކުގެ ކުރިމަތީގައެވެ.\n1940 ވަނަ އަހަރު 18 އަހަރުން ދަށުގެ ކުދިންގެެ މަންމައިންގެ ތެރެިން ވަޒީފާޔަށް ގޮސްފައިވަނީ 8.6% މަންމައިންނެވެ. 1987 ވަނަ އަހަރާއި ހަމަޔަށް އައި އިރު 18 އަހަރުން ދަށުގެ ކުދިންގެެ މަންމައިންގެ ތެރެއިން ވަޒީފާޔަށް ގޮސްފައިވަނީ 60.2% މަންމައިންނެވެ.\nއަންހެނުން އާއިލާގެ މާލީ ހަރަދު ބަލަހައްޓަމުންދާކަމުގެ އިހުސާސް އެމީހުންނަށް ވުމުގެ ސަބަބުން އެމީހުންނަށް ވިސްނެންފެށީ އަދި ގަބޫލް ކުރެވެންފެށީ އެމީހުންގެ ފިރިން ގޭގައި ދަރިން ބަލަހައްޓައި ގޭގެ މަސައްކަތްތައް ކުރަންޖެހޭނޭ ކަމެވެ. އެހެންކަމުން މި އަހަރު ތަކުގެ ތެރޭގައި އެމެރިކާގައި ވަރީގެ ނިސްބަތް ދެގުނަ އިތުރު ވިޔެވެ. ވަރީގެ ނިސްބަތް މައްޗަށް ދިޔަމިންވަރުން ކޮންމެ2ކައިވެންޏަކުން 1 ކައިވެނި ވަރިން ނިމިގެންދާން ފެށިއެވެ. އަދި މީހުން ކައިވެނި ކުރާ މިންވަރާއި ކުދިން ހޯދާ މިންވަރު ވަރަށްބޮޑުތަން ދަށްވެގެން ދިޔައެވެ. ޓީވީ އިން ފެންނަ މީހުންގެ ދިރިއުޅުމަށްވުރެ ހިތާމަވރިކޮށް ހިތްހަމަނުޖެހިފައި އާދައިގެ މީހުންގެ ދިރިއުޅުންތައް ވިއެވެ.\nއަންހެނުން ވަޒީފާޔަށް ދިޔުމުން މުޖުތަމަޢަށް ވަރަށް ގިނަ ގޮތްގޮތުން އަސަރު ކުރިއެވެ. އެންމެ ފުރަތަމަ އަދި އެންމެ މުހިއްމު އަސަރަކީ ވަޒީފާޔަށްދާ މަންމައިންގެ ދަރިން އެއްވެސް އަޅާލުމެއްނެތި ދޫކޮށްލެވިފައި ވުމެވެ. ވަޒީފާ އަދާކުރާ އަންހެނުންގެ އަދަދު ގިނަވި ވަރަކަށް އަޅާލުމެއްނެތި ބެލެހެއްޓުމެއްނެތި ބޮޑުވާ ކުދިންގެ އަދަދު އިތުރުވެގެން ދިޔައެވެ. އަދި ފުރާވަރުގެ ކުދިިން ކުރާ ކުށްތައްވެސް އިތުރު ވިއެވެ.\nގިނަ އަންހެނުން އެބައިމީހުންގެ ވަޒީފާ އާއިލާއަށްވުރެ އިސްކުރުމުން ، އެމީހުންގެ އާއިލީ ދިރިއުޅުމަށް ވަރަށްބޮޑެތި އަސަރުތަކެއް ކުރިއެވެ. ސަބަބަކީ ކައިވެނި ނުކޮށްތިބޭ އަންހެނުންނަށް ކައިވެނި ކޮށްގެންތިބޭ އަންހެނުންނަށް ވުރެ ބޮޑުމުސާރަ ލިބެއެވެ. އޭގެ އެއް މިސާލަކީ ހާރވާރޑްގެ އިކޮނޮމިސްޓަކު ކުރި ދިރާސާއަކުން ދައްކާގޮތުގައި ކައިވެނިނުކޮށް ދަރިންނެތި ތިބޭ އަންހެން ޑޮކްޓަރުންނަށް ލިބޭ މުސާރަ ކައިވެނިކޮށްގެންތިބޭ އަންހެން ޑޮކްޓަރުންނަށް ލިބޭ މުސާރައަށްވުރެ 13% އިތުރެވެ. އަދި ދަރިންތިބޭ އަންހެނުންނަށް ލިބޭ މުސާރައަށްވުރެ 15% އިތުރެވެ.\nމިއަދުވެސް ގިނަ އަންހެނުން މަސައްކަތްކުރަނީ އިޤްތިސާދީ ޕިރަމިޑްގެ އެންމެ ތިރީގައެވެ. ގިނައީ އޮފީސްތަކުގައި އުޅޭ ސްޓާފް ކުދިން، ފެކްޓްރީ މަސަކްކަތްކުރާ މީހުން، ސޭލސްް ގަރލް ފަދަ ވަޒީފާތަކުގައި އުޅޭ އަންހެނުންނެވެ. މިއަދު އެމެރިކާގެ ވަޒީފާ އަދާކުރާ މީހުންގެ 50% މީހުންނަކީ އަންހެނުންނެވެ. ގާތްގަނޑަކަށް 78% އަންހެނުން ތިބެނީ ކޭޝިޔަރުންގެ މަޤާމްގައެވެ. އަދި 90% ސެކްރެޓަރީންނަކީ އަންހެނުންނެވެ. މެނޭޖަރުންނާއި އެޑްމިނިސްޓްރޭޓަރުންގެ މަޤާމްގައި ތިބީ އެންމެ 13% އަންހެނުންނެވެ. އަންހެނުނަށް ވަޒީފާގެ ހަމަހަމަކަން ހޯދައިދިނުމަކީ އަވާމެންދުރެއް ކަމުގައިވިޔަސް އެތައް މިލިޔަން އަންހެނުން ވަނީ އެބައިމީހުންގެ ގެތަކުން ނުކުމެ އެބައިމީހުންގެ އާއިލީ ނިޒާމް މުގުރާ ފުޑފުނޑުކޮއްލާފައެވެ.\nއަންހެނުންނަށް މަސައްކަތަށް ވަޒީފާޔަށް ނުކުތުމަށް ގޮވާލެވުނީ ހަމައެކަނި އިޤްތިޞާދީ ގޮތުންނާއި ސިޔާސީގޮތުން މެދުވެރިވި ސަބަބުތަކެއްގެ ސަބަބުން މަސައްކަތްކުރާނޭ މަސައްކަތްތެރިން ބޭނުންވުމުގެ ސަބަބުންނެވެ. އެބައިމީހުން މިނިވަންކުރުމުގެ ބޭނުމަކު ނޫނެވެ. އިންޑަސްޓްރިއަލް ރިވޮލިއުޝަން ( ސިނާޢީ އިންޤިލާބު ) ، ދަ ގްރޭޓް ޑިޕްރެޝަން ( ބޮޑުވެގެންވާ ހައިހޫނުކަން ) އަދި ދުނިޔޭގެ ބޮޑެތި ހަނގުރާމަތައް، މިއީ ވަޒީފާ އަދާކުރާ އަންހެނުން އިތުރުވެގެންދިޔަ މައިގަނޑު ހާދިސާ ތަކެވެ. ހަނގުރާމަތަކުގައި ކެޕިޓަލިސްޓުންނަށް އެމީހުންގެ ވިޔަފާރީގެ ޕްލޭންތައް ތަންފީޒު ކުރުމަށްޓަކައި މަސައްކަތްތެރިން ބޭނުންވުމުގެ ސަބަބުން އެމީހުން އަންހެނުންގެ ބޭނުން ކުރީއެވެ.\nއަންހެނުން ގެތަކުންނެރެ ޢާއްމު ވަޒީފާގެ ބާޒާރަށް ވައްދަންފެށީ މަޑުމަޑުންނެވެ. ފުރަތަމަ ފަޤީރު އަންހެނުންނެވެ. ދެން ކައިވެނި ނުކޮށްތިބޭ އަންހެނުންނެވެ. ދެން ކައިވެނިކޮށްގެން ކުދިން ނެތި ތިބި އަންހެނުންނެވެ. ދެން ކައިވެނިކޮށްގެން ޅަ ކުދިން ލިބިފައިނެތް އަންހެނުންނެވެ. ދެން ހުރިހާ އަންހެނުންނެވެ. މއަދުވެސް ތަރައްޤީވަމުން އަންނަ ޤައުމުތަކުން މިކަންތައް ފެންނަމުންދާނެއެވެ. ސަބަބަކީ ހުޅަނގުން މިއަދުވެސް އެގެންދަނީ އަންހެނުންނަށް ވަޒީފާގެ “މިނިވަންކަން” ހޯދައިދިނުމުގެ ޕްރޮޕެގަންޑާ ފަތުރަމުންނެވެ. މި ކަންތައްތަކުގެ ނަތީޖާ އަކަށް ވެގެންދާނީވެސް ކުރީގައި ބަޔާންވެދިޔަ އެމެރިކާގެ އަންހެނުންނަށްވެސް ޖެހުނު ބިކަހާލެވެ. މިއަދު އެބައިމީހުންގެ އަންހެނުންނަކީ އެއްވެސ އަގެއްނެތް ކުނި ތަކެކެވެ. ބޭނުން ބަޔަކު ބޭނުން ވަރަކަށް ބެނުންކޮށްފައި އުކާލެވޭ ކުނި ތަކެކެވެ.


Mugabe Ge Anbikanbalun5Gerin Joorimanaa Koh, Mugabe Ge Ganburu Konegen Naganee - Vaguthu\nއަވަހާރަވި ޒިމްބާބްވޭގެ ކުރީގެ ރައީސް ރޮބަޓް މުގާބޭގެ އަނބިކަނބަލުން ގްރޭސް މުގާބޭ ފަސް ގެރިން ޖޫރިމަނާ ކޮށް، މުގާބޭގެ ގަބުރު ކޮނެގެން ނަގަންޒިމްބާބްވޭގެ ކޯޓުން ނިންމައިފިއެވެ.\nއެ ކޯޓުން ނިންމީ މުގާބޭގެ ހަށިކޮޅު ވަޅުލާފައިވާ ތަނުން ކޮނެގެން ނަގައި، އަލުން އެހެން ތަނެއްގައި ވަޅުލުމަށެެވެ. މި ނިންމުން ނިންމާފައިވަނީ މުގާބޭގެ އަނބިކަނބަލުން ގްރޭސް ގަވާއިދާ ހިލާފަށް މުގާބެ ވަޅުލުމުގެ އިންތިޒާމް ހަމަޖައްސާފައިވާތީ ކަމަށް ބުނެއެވެ.\nމުގާބޭ ވަޅުލާފައިވަނީ ކުތަމާ ވިލެޖުގައި ހުރި އޭނާގެ ގެއެއްގައެވެ.\nނަމަވެސް ޒިމްބާބްވޭގެ އިސް ފަނޑިޔާރު ވިދާޅުވެފައިވަނީ މުގާބޭ ހަށިގަނޑު ވަޅުލަން ޖެހޭނީ ނޭޝަނަލް ހީރޯސް އެކްރެގައި މިއަހަރުގެ ޖޫން މަހު އެއް ވަނަ ދުވަހުގެ ކުރިން ކަމަށެވެ.\nއިސް ފަނޑިޔާރު ވިދާޅުވީ އެ ސަރަހައްދުންނާއި ކުތަމާ ވިލެޖް ހިމެނޭހެން މުގާބޭ ވަޅުލި ގޮތާއި ގުޅިގެން އޭނާގެ ކްލޭން މެމްބަރުންގެ ޝަކުވާ ހުށަހަޅާފައިވާ ކަމަށެވެ.\nވިލެޖު ކޯޓުގައި މި މައްސަލަ ބެލުމަށް ފަހު މުގާބޭގެ އަނބިކަނބަލުން ގްރޭސް މުގާބޭ ގަވާއިދާ ހިލާފަ އޭނާގެ ފިރިމީހާ މުގާބެ ވަޅުލާފައިވާ ކަމަށް ވަނީ ނިންމާފައެވެ. ކޯޓުން އަމުރު ކޮށްފައިވަނީ މުގާބޭގެ ހުރިހާ އަންނައުނަކާއި، މުދަލަކާއި، މުގާބޭގެ މިލްކިއްޔާތުގައިވާ ހުރިހާ އެއްޗެއް ޖުލައި މަހުގެ އެއްވަނަ ދުވަހުގެ ކުރިން ގެނައުމަށެވެ.\nކޯޓުގެ އަޑު އެހުމަށް ގްރޭސް މުގާބޭ ހާޒިރު ވެފައިނުވާތީ އޭނާ ވަނީ ފަސް ގެރި އާއި ބަކައްޓަކުން ޖޫރިމަނާ ކޮށްފައެވެ. އަދި މުގާބޭގެ ހަށިގަނޑު ކޮނެގެން ނަގައި އަލުން ވަޅުލުމުގައި ހަރަކާތްތެރިވާ މީހުންނަށް ގްރޭސްގެ ފަރާތުން އުޖޫރައެއް ދިނުމަށް ވަނީ ކަނޑައަޅާފައެވެ.\nމުގާބޭގެ އާއިލާއިން ވަނީ މި ނިންމުމާއި ދެކޮޅު ހަދާފައެވެ. އާއިލާގެ ތަރުޖަމާނު ވިދާޅުވީ ޗީފްގެ ނިންމުނެއް ކަމުގައި ވިޔަސް، މި ނިންމުން އިސްތިއުނާފްް ކުރުމަށް ހުށަހަޅާނެ ކަމަށެވެ.\n37 އަހަރު ވަންދެން ވެރިކަން ކޮށްފައިވާ މުގާބޭ އަވަހާރަވީ އުމުރުން 95 އަހަރުގައެވެ. އެއީ 2019 ވަނަ އަހަރުގެ ސެޕްޓެމްބަރު މަހުގެ6ވަނަ ދުވަހުއެވެ.\nމެއި 26, 2021 19:38\nހާދަބޮޑުޖޫރިމާނާއެއްތި ކުރީ .. އަދި ތީގެތެރެއަށް ދެތިން ކު ކުޅާއި ހާލެއްވެސް އިތުރު ކޮށްލެވުނުނަމަ ތިޔަޖޫރިމާނާ ފުރިހަމަވީސް ..\nމެއި 26, 2021 22:05\nއެފްރިކާގެ އަސްލު ހީރޯ އަކީ މުގާބޭ. މަންޑޭލާ އަށްވުރެ ފުރިހަމަކޮށް އިސްތިއުމާރީންނާއި ކުރިމަތިލި. މުގާބޭ ޑިކްޓޭޓަރަކަށް ވީ ދޮން މީހުން ފޭރިގެންފައި ހުރި ބިންތައް އަތުލި ހިސާބުން. މަންޑޭލާ ހީރޯއަކަށް ވީ ދޮންމީހުން އަތުން ބިންތައް އަތުނުލުމުން. ސ.އެފްރިކާގަ އަދިވެސް ބާރުގަދަވެފަ މުއްސަންދިވާނީ ކޮން މީހުން.\nމެއި 26, 2021 22:39\nހޫންންން... ގެރިއެއް ގަންނަން ލިބޭނެ ފިނިކުރި ކުކުޅެއް ގަންނަން ލިބޭވަރަށް،، ރެފުރީ އިސްތިއުފާ


Euro ge matcheh balan Paris ah dhiumuge furusathu libey promotion eh coca cola in fashaifi - vNews.mv\nޔޫރޯގެ މެޗެއް ބަލަން ޕެރިހަށް ދިޔުމުގެ ފުރުސަތު ލިބޭ ޕްރޮމޯޝަނެއް ކޮކާކޯލާއިން ފަށައިފި\nހުސައިން ވަސީމް 16 April 2016, 17:09\nޔޫރޯ ފުޓު ބޯޅަ މުބާރާތުގެ މެޗެއް ބަލާލަން ފްރާންސަށް ދިއުމުގެ ފުރުސަތާއި އެކު ކޮކާކޯލާ އިން ހާއްސަ ޕްރޮމޯޝަނެއް ފަށައިފި އެވެ.\nމިއަދުން ފެށިގެން 29 މެއިގެ ނިޔަލަށް ކުރިއަށް ގެންދާއި މި ޕްރޮމޯޝަންގެ ގުރުއަތުލުން އޮންނާނީ ކޮންމެ ހަފްތާއެއްގެ ހޮނިހިރު ދުވަހު އެވެ. ސާޅީސް ފަސް ދުވަސް ވަންދެން ކޮންމެ ހަފްތާއަކު ވެސް ނަސީބުވެރިއެއް ހޮވާ ގޮތަށް ކުރިއަށްދާ މިޕްރޮމޯޝަންގައި ނަސީބުވެރިއަކަށް ހޮވޭ މީހަކަށް ދެމީހަކަށް ފްރާންސަށް ދިއުމަށް ދެކޮޅު ޓިކެޓު ލިބެ އެވެ. އެހެންކަމުން މިޕްރޮމޯޝަނުގެ އެންމެ ހާއްސަ އިނާމަކީ ޔޫރޯ ފުޓުބޯޅަ މުބާރާތުގެ މެޗެއް ބަލާލުމަށް ފްރާންސަށް ދިއުމަށް ލިބޭ ދެކޮޅު ޓިކެޓެވެ.\nމި ޕްރޮމޯޝަން ފައްޓަވައިދެއްވަމުން ރާއްޖޭގެ ކޮކާ ކޯލާ ކުންފުނީގެ ޖެނެރަލް މެނޭޖަރު މިލިންދް ދެރާސަރީ ވިދާޅުވީ ގުރުއަތުން ހޮވޭ ނަސީބުވެރިން ހަތަރު ދުވަހާއި ތިން ރޭ ޕެރިހުގައި ހޭދަ ކުރާނެ ކަމަށާއި އަދި ޔޫރޯ ފުޓުބޯޅަ މުބާރާތުގެ މެޗު ބަލައިލުމުގެ އިތުރުން ޕެރިހުގެ އެކިއެކި ހިސާބުތައް ބަލާލަން ގެންދިއުމުގެ އިންތިޒާމު ވެސް ކޮކާ ކޯލާއިން ހަމަޖައްސައި ދޭނެ ކަމަށެވެ.\nފްރާންސަށް ދާ ނަސީބުވެރިންގެ ހުރިހާ ހަރަދެއްވެސް ބަލަަހައްޓަނީ ކޮކާކޯލަ ކުންފުނިން ކަމަށް މިލިންދް ދެރާސަރީ ވިދާޅުވި އެވެ.\nމިއަދު ވަނީ މިދިޔަ ހަފްތާ އެސްއެމްއެސް ކޮށްފައިވާ ފަރާތްތަކުގެ މެދުގައި ގުރުއަތުލައި، ޕެރިހަށް ދެވޭ ފުރަތަމަ ނަސީބުވެރިޔާ ހޮވައި އަދި އިތުރު އިނާމު ލިބޭ ދެ ނަސީބުވެރިންވެސް ހޮވާފަ އެވެ.\nމި ޕްރޮމޯޝަންގައި ބައިވެރިވުމަށްޓަކައި 10 އޭޕްރިލް 2016 އިން ފެށިގެން ބާޒާރަށް ނެރެފައިވާ ކޯކްފުޅިއެއް ގަނެ ޔޫރޯ 2016ގެ ލޭބަލް ޖެހި ކޯކު ފުޅީގެ ހުދު މަތިގަނޑުގެ ދަށުގައިވާ ހާއްސަ ކޯޑު 2626 އަށް އެސްއެމްއެސް ކުރަންޖެހެ އެވެ.\nޕެރިހުގެ ދަތުރުގެ އިތުރުން ދެން ހޮވާ ދެ ނަސީބުވެރިންނަށް 32 އިންޗީގެ އެލްސީޑީ ޓީވީ އަކާއި ޔޫރޯ ފުޓްބޯޅަ މުބާރާތުގައި ބޭނުންކުރާ އޮރިޖިނަލް ބޯޅައެއް ލިބޭނެ އެވެ.


Saafu vayah bicycle ge namugai haraakaatheh baavvaifi - The Press\n"ސާފު ވަޔަށް ބައިސްކަލު" ގެ ނަމުގައި ހަރަކާތެއް ބާއްވައިފި\nޢާއިޝަތު ޝާޒްލީން 12 June 2019, 17:59\n"ސާފު ވަޔަށް ބައިސްކަލް" ގެ ނަމުގައި ބޭއްވި ބައިސްކަލު ދުއްވުމުގެ ހަރަކާތުގެ ތެރެއިން / ފޮޓޯ: ހުސައިން މަޚްތޫމް | ދަ ޕްރެސް\nއެންވާރަމަންޓް މިނިސްޓްރީ އާއި ބައިކް މޯލްޑިވްސް ގުޅިގެން "ސާފު ވަޔަށް ބައިސްކަލް" ގެ ނަމުގައި ބައިސްކަލު ދުއްވުމުގެ ހަރަކާތެއް ބާއްވައިފިއެވެ.\nދުނިޔޭގެ ތިމާވެށި ދުވަހާ ގުޅިގެން މިއަދު ހަވީރު ހުޅުމާލެ ފެރީ ޓާމިނަލުގައި ބޭއްވި މި ހަރަކާތް ފަށްޓަވައި ދެއްވަމުން އެންވަޔަރަމަންޓް މިނިސްޓާ ޑރ. ހުސައިން ރަޝީދު ވިދާޅުވީ، ވައި ތަގައްޔަރުވާ މިންވަރު މާލެ ފަދަ އާބާދީ ބޮޑު، ތޮއްޖެހިފައިވާ ސަރަހައްދުތަކުގައި އިތުރުވަމުންދާ ކަމަށެވެ. އަދި މާލެ ސަރަހައްދުގައި މީހާރު 58 ހާސް އިންޖީނުލީ އުޅަނދު ރަޖިސްޓާކޮށްގެން ދުއްވާ ކަމަށާއި އަދި އެ އަދަދު ދަނީ ދުވަހެއް ދުވަހަކަށް އިތުރުވަމުން ކަމަށްވެސް އޭނާ ވިދާޅުވިއެވެ.\nދުނީޔޭގެ ސިއްހަތު ޖަމިއްޔާގެ ތަފާސް ހިސާބުތައް ދައްކާ ގޮތުގައި މާލޭގެ ވައިގައި އެ ޖަމިއްޔާއިން ކަނޑައަޅާފައިވާ މިންވަރަށް ވުރެ 10 ޕަސެންޓް އިތުރަށް ވިހަ މާއްދާތައް ހިމެނޭކަމަށް ވެސް މިނިސްޓަރު ވިދާޅުވިއެވެ.\nމި ހަރަކާތް ބޭއްވުމުގެ މައިގަނޑު މަގްސަދަކީ އިންޖީނުލީ އުޅަނދުތަކުން ޖައްވަށް ބޭރުކުރަމުންދާ ވިހަ ގޭސްތައް މަދުކޮށް ތިމާވެށްޓާ ރައްޓެހި އުޅަނދުތައް ބޭނުންކުރުމަށް ހިތްވަރުދީ އާންމުންގެ މެދުގައި ބައިސްކަލު ދުއްވުމުގެ ޝައުގުވެރިކަން އިތުރުކުރުމަށް މަސައްކަތް ކުރުން ކަމަށް އެ މިނިސްޓްރީން ބުނެއެވެ.\nހުޅުމާލެ ފެރީ ޓާމިނަލުން ފެށްޓި މި ހަރަކާތުގައި އާންމުންގެ ގިނަ ބަޔަކު ބައިވެރިވެފައިވާ އިރު މި ހަރަކާތް ނިންމާލާފައިވަނީ ސޯޝަލް ސެންޓަަރަށެވެ.\nކޮންމެ އަހަރެއްގައި ޖޫން މަހުގެ ފަސްވަނަ ދުވަހު ތިމާވެށި ދުވަހުގެ ގޮތުގައި ފާހަގަ ކުރެވެމުން ދާ އިރު މިއަހަރުގެ ދުނިޔޭގެ ތިމާވެށި ދުވަހުގެ ޝިއާރަކީ "އެއާ ޕޮލިއުޝަން" ނުވަތަ "ވައިގެ ތަޣައްޔަރުކަން" މިއެވެ. މި ޝިއާރުގެ މައިގަނޑު މަގްސަދަކީ ދުނިޔޭގެ ވައި ތަގައްޔަރުވަމުންދާ މިންވަރާއި، އެ ކަމުގެ ސަބަބުން އިންސާނުންގެ ސިއްހަތަށާއި ވެއްޓަށް ލިބެމުންދާ ގެއްލުންތަކާ މެދު ހޭލުންތެރި ކަން އިތުރުކުރުން ކަމަށް އެންވަޔަރަމަންޓް މިނިސްޓްރީން ބުނެއެވެ.\nހަބަރު އެންވަޔަރަމަންޓް މިނިސްޓްރީ ތިމާވެށި ސިއްހަތު ޑރ. ހުސައިން ރަޝީދު


Iphone 12 Aai Eky Charger Nulibeythee Samsung In Malaamai Koffi - Vaguthu\nއެޕަލް އިން އެންމެ ފަހުން ނެރެފައިވާ އައިފޯން 12 އާއި އެކީ ޗާޖަރު ނުލިބޭތީ ސެމްސަންގއިން މަލާމަތްކޮށްފިއެވެ.\nއެޕަލް އިން މީގެ ދެ ދުވަސް ކުރިން ނެރެފައިވާ އެ ކުންފުނީގެ އެންމެ ފަހުގެ ފޯނު ކަމުގައިވާ އެޕަލް އައިފޯން 12 އަށް ކުރީގެ ފޯނުތަކުގެ އެޑަޕްޓަރު ބޭނުން ނުކުރެވޭނެ ކަމަށް އެކުންފުނިން ވަނީ ބުނެފައެވެ.\nފަހުން ނެރެފައިވާ އައިފޯނާއި އެކީ ހަމަ އެކަނި ލިބެނީ ޔޫއެސްބީ ވާގަނޑު އެކަންޏެވެ. އެއީވެސް "ޔޫއެސްބީ-ސީ" ޓު "ލައިޓްނިން" ކޮޅެކެވެ. އެހެން ކަމުން ކުރިން އައިފޯން 11 އިން ދަށުގެ ފޯނު ގެންގުޅޭ ފަރާތްތަކުން އެޑަޕްޓަރު އެ ފޯނުތަކަށް ބޭނުމެއް ނުކުރެވެއެވެ.\nމިކަމާއި ގުޅިގެން އެޕަލްގެ އެންމެ ބޮޑު އެއް ވާދަވެރިކަމެއް އޮންނަ ސެމްސަންއިން ވަނީ އެކަމުގެ ފައިދާ ނަގައި އެ ކުންފުންނަށް މަލާމާތް ކޮށްފައެވެ. އެގޮތުން ފޭސްބުކްގައި ސެމްސަންގް އިން އާންމު ކޮށްފައިވާ ފޮޓޯގައި ބުނެފައިވަނީ ސެމްސަންގް އިން އެބަޔަކު (އައިފޯން ގެންގުޅޭ ފަރާތްތަކުން) ހޯދަމުން އަންނަ އެޑަޕްޓަރު ލިބޭނެ ކަމަށެވެ. އެއީ އައިފޯނު 12 އަށް ބޭނުން ކުރެވޭ ގޮތަށް ފަރުމާ ކޮށްފައިވާ އެޑަޕްޓަރެވެ.\nމި ޕޯސްޓު އާންމު ވުމާއި އެކީ ގިނަ ބަޔަކު ވަނީ އެޕަލް ކުންފުންޏަށް މަލާމާތް ކޮށްފައެވެ. އެގޮތުން ބައެއް ފަރާތްތަކުން ބުނެފައިވަނީ "އެންމެ ކުޑަމިނުން ހެޑްސެޓެއް" ވެސް ނުދޭ ކަމަށެވެ. އަދި ހަމަ އެކަނި ޔޫއެސްބީ އަށް ދިނަސް އޭތި ޗާޖު ނުކުރެވޭނެ ކަމަށެވެ.\nއަދި ބައެއް ފަރާތްތަކުން އެޕަލް ކުންފުންޏާއި އެއްކޮޅަށް އަރައި ބުނެފައިވަނީ އައިފޯނުތަކުގައި ހެޑްސެޓް ޖަހާ ތަންކޮޅު ނުލައި ފޯނު ނެރެން ފެށުމުން ސެމްސަންގް އިން އެކަން ކޮޕީ ކޮށްފައިވާ ކަމަށެވެ.\nއެންމެ ފަހުން ނެރެފައިވާ އައިފޯނުތަކަށް ގިނަ ބަޔަކު އިންތިޒާރު ކުރަމުން އައިސްފައިވާއިރު، އެ ފޯނުތަކާއި އެކީ ޗާޖަރު ނުލިބޭތީ އެކަމާއި ގިނަ އައިފޯނު ގެންގުޅޭ ފަރާތްތަކުން ވަނީ ހިތް ހަމަ ނުޖެހޭކަން ފާޅުކޮށްފައެވެ.\nއައިފޯން 12 ލޯންޗު ކުރުމާއިއެކު އެޕަލް އަށް 81 ބިލިއަން ޑޮލަރުގެ ގެއްލުމެއް\nއޮކްޓޯބަރ 15, 2020 17:51\nއައިފޯން ދެކެ ފޫހި ވެއްޖެ.. ސެމްސަންގ ފޯނަކަށް ބަދަލު ކޮށްލަންވީ.. ތަންކޮޅެއް ބޮޑުވަރު ދޯ ލާރިޔާ ހެދި ބޫތު ކެޔަސް..\nއަސްލު އެޕަލް ފޭން\nއޮކްޓޯބަރ 15, 2020 23:02\nއައިފޯނުގެ ބެޓްރިއާ ސްކްރީންއާ ވަކިން ވިއްކިއަސް އައިފޯނު ދުލެއް ނުކުރާނަން. ސެމްސަންގ ޖެހޭނީ ފ...\nއޮކްޓޯބަރ 15, 2020 23:03\nމަ އައިފޯނެއް ގަންނާނީ ބެކް ބަޓަން އައި ދުވަހަކުން އައިފޯންގަ ފަހަތަށް ދާން އުނދަގޫ ކަމުން3ދުވަހު ވެސް މަށަކަށް އައިފޯނެއް ނުގެންގުޅެވުނެވެ. ސެމްސަން ވަރެއް ހަމަނެއް (ހީވެސް ނުވޭ)\nއޮކްޓޯބަރ 16, 2020 05:54\nއެޕަލް ފޭންސް : ލަދު ގަނޭ ބުނެ ލޯ މަރާލާ މޫނު ފޮރުވާލީ\nއޮކްޓޯބަރ 16, 2020 05:56\nޝަރީފު ކަލޭ ހަޖަމު ކޮށްލާ ދެން.. ނެތް އެއްޗެއް އޮތް ކަމަކަށް ނުވާނެ..\nއޮކްޓޯބަރ 17, 2020 10:14\nވަގުތުން މިގެންދިނީ ޚަބަރެކެވެ.ގެނެސްދެއްވީ ނޫސްވެރިޔާ ޝަރީފުއެވެ. އެކަމަކު ބެލުންތެރިއަކު ކޮމަންޓްކުރައްވާފައިވަނީ " ޝަރީފު ކަލޭ ހަޖަމު ކޮށްލާ ދެން.. ނެތް އެއްޗެއް އޮތް ކަމަކަށް ނުވާނެ" މިގޮތަށެވެ. ޒިއްމާދާރު ނޫސްވެރިން ޚަބަރު ގެނެސްދޭނީ ކަންހިގިގޮތަށް ނުވަތަ ކަންހިގާފައިވާގޮތަށެވެ. މީގެ އިތުރުން ދިރާސާ ނޫސްވެރިން އެބޭފުޅުން ހޯއްދަވާ މައުލޫމާތުގެ މައްޗަށް ބުރަވެ ކަންހިގާފާނެކަމަށް އެބޭފުޅަކަށް ލަފާކުރެވޭގޮތަކަށް ލިއުއްވައެވެ. މީގައި ހަޖަމުގެ މައްސަލައެއް އޮތްނަން ޖެހޭކަމަކަށް ނުދެކެމެވެ. މީގެ ބަދަލުގައި މިހާރުގެ ނޫސްވެރިންނަކީ އަބަދުސް ޖީބަށް ބުރަކޮށްދޭ ފަރާތަށް ހުށާމަތުކޮށް ލިޔުއްވާ ބޭފުޅުންނެވެ. އިބްރާހިމްސާލިހު އަށްހުޝާމަތު ކުރައްވާ ސަނާކިޔުއްވުން ނޫންކަމެއް ނުކުރައްވައެވެ. މިނޫހުން ބަޔާންކުރާ އެއްވެސް ސިފައެއް އެބޭފުޅާގެ ކިބަޔަކު ނެތް ކަމަށް ދިވެހިންގެ ގިނަބަޔަކު ގަބޫލުކުރެއެވެ. ބަސްފުޅު ވިދާޅުނުވެ ހަނުހުންނެވުމަކީ ވެރިއެއްގެ ކިބައިގައި ހުންނަން ޖެހޭ ސިފައެއްކަމަށް މިހާރުގެ ނޫހުން ގަބޫލުކުރިއަސް ރައްޔިތުން އެކަމެއް ގަބޫލެއް ނުކުރައެވެ. އެބޭފުޅާވެސް ގައުމު ހިންގެވުމުގައި ބައްލަވަނީ މިދެންނެވި ނޫހަށެވެ، ބަދަލުގައި ފެންވަރު ރަގަޅު ދިރިއުޅުއްވުން ސަރުކާރުގެ ހަރަދުގައި ލިބިލައްވަނީ ކަމަށްވެސް ވެދާނެއެވެ.\nއޮކްޓޯބަރ 18, 2020 16:09\nޗާޖަރު އަދި ހެޑްސެޓްއަށް ކަނޑާފައި ވިއްކަނީ .... އަތްފޯރާފަށަށް ގެނައުމަށް\nއޮކްޓޯބަރ 20, 2020 00:27\nދެން މާ މޮޅު އެއްޗެއްތަ އެއީ ސެމްސަންގ. އައިފޯން 11 ގެ ކޮލެޓީ ކަން ބަލާފަ ސެމްސަންގ ދެކެ ފޫހިވެގެން ސެމްސަންގ ފޯނެއް ފެންނަ އިރަށް އަންނަނީ ރުޅި. ސެމްސަންގ ފޯނެއް ވެއްޓޭއިރައް ތަޅައިގެން.😂😂😂😂😂😂😂😂😂


ރާއްޖެއިން ބޭރުގައި ދިރިއުޅެމުންދާ ދިވެހިރައްޔިތުން ރިޔާސީ އިންތިޚާބު 2013 ގައި ވޯޓުލުމަށް ރަޖިސްޓަރީކުރުމާބެހޭ\nރާއްޖެއިން ބޭރުގައި ދިރިއުޅެމުންދާ ދިވެހިރައްޔިތުންނަށް، ރަށްވެހިވެފައިވާ ރަށްނޫން އެހެން ރަށެއްގައި ވޯޓުލުމަށް ރަޖިސްޓަރީކުރުމުގައި ދަތިތަކެއް ކުރިމަތިވަމުންދާތީ، އެފަދަ ފަރާތްތަކަށް އެފަރާތްތަކުގެ އާއިލާ ނުވަތަ ރައްޓެހިން މެދުވެރިކޮށް ފޯމު ހުށަހެޅުމުގެ ފުރުސަތު ވަނީ ހުޅުވާލާފައެވެ.\nމިގޮތުން ރަށްވެހިވެފައިވާ ރަށްނޫން އެހެން ރަށެއްގައި ވޯޓުލުމަށް ރަޖިސްޓަރީވުމަށް އެދޭ ފޯމު ފުރިހަމަކޮށް، އައިޑީކާޑުގެ ކޮޕީއަކާއެކު އެފޯމުގައިވާ މައުލޫމާތުތަކަށް ޒިންމާވެވޭވަރުގެ ފަރާތެއްގެ އީމެއިލް ނުވަތަ ފެކުހަށް ފޮނުވައިގެން އެފަރާތްތައް މެދުވެރިކޮށް އިލެކްޝަން ކޮމިޝަނަށް ނުވަތަ ރާއްޖެއިން ބޭރުގައިވާ ދިވެހިރާއްޖޭގެ ހައި ކޮމިޝަން/ކޮންސިއުލޭޓުގައި މަސައްކަތްކުރާ ފޯކަލް ޕޮއިންޓަށް، ފޯމު ގެންނަ ފަރާތެއް ޒިންމާވާގޮތަށް ގެންނަ ފޯމު ބަލައިގަތުމުގެ އިންތިޒާމް ވަނީ ހަމަޖެހިފައެވެ.\nނަމަވެސް ރާއްޖެއިން ބޭރުގައި ދިރިއުޅެމުންދާ ދިވެހިރައްޔިތުން، ރިޔާސީ އިންތިޚާބުގައި ވޯޓުލުމަށްޓަކައި ރަޖިސްޓަރީވުމަށް އެދި އީމެއިލުން ނުވަތަ ފެކުހުން ސީދާ އިލެކްޝަންސް ކޮމިޝަނަށް ނުވަތަ ރާއްޖެއިން ބޭރުގައިވާ ދިވެހިރާއްޖޭގެ ހައި ކޮމިޝަން/ކޮންސިއުލޭޓްތަކަށް ފޮނުވާ ފޯމު ބަލައިގަންނަ ގޮތަށް ހަމަޖެހިފައެއް ނުވެއެވެ.\nވީމާ މިކަން އާންމުކޮށް އަންގައި އިޢުލާންކުރީމެވެ.\n19 ރަމަޟާން 1434\nނަންބަރު: (A) EA-2013/370\nޕަބްލިޝްކުރި ތާރީޚު: 01 އޮގަސްޓް 2013\nޕަބްލިޝްކުރި ގަޑި: 16:31


ހިތްތަކަށް ތަސައްލީ ލިބޭގޮތަށް ރެއިޑު ޖެހުމަށް ޕީޕީއެމް ކޯލިޝަނުން ގޮވާލައިފި\nSeptember 11, 2019 20:26:47\nހިތްތަކަށް ތަސައްލީއެއް ލިބޭގޮތަށް ފުލުހުންގެ އޮޕަރޭޝަންސްތައް ހިންގުމަށް ޕީޕީއެމް ކޯލިޝާނުން ގޮވާލައިފިއެވެ.\nއިދިކޮޅު ކޯލިޝަންގެ ފަރާތުން މިއަދު ބޭއްވި ނޫސްވެރިންގެ ބައްދަލުވުމުގައި ވާހަކަދައްކަވަމުން ޕީއެންސީގެ ނައިބު ރައީސް، ބާރަށު ދާއިރާގެ ކުރީގެ މެންބަރު އިބްރާހީމް ޝުޖާއު ވަނީ ފުލުހުންނާއި ސިފައިން ގުޅިގެން ހިންގާ އޮޕަރޭޝަންގައި ދެ މުއައްސަސާއިން އަމަލު ކުރަމުންދާ ގޮތުގެ ސަބަބުން ސުވާލުތަކެއް އުފައްދާފައެވެ. އަދި ފުލުހުންގެ މި އޮޕަރޭޝަން ސިފަވަނީ ޑްރާމާއެއްގެ ގޮތުގައިކަމަށްވެސް ޝުޖާއު ވިދާޅުވިއެވެ.\nޝުޖާއު ވިދާޅުވީ ، ރައީސުލްޖުމްހޫރިއްޔާ އިބްރާޙިމް މުޙައްމަދު ސޯލިހާއި މަޖިލީހުގެ ރައީސް މުޙައްމަދު ނަޝީދާއި ދެމެދު އޮންނަ ވާދަވެރިކަމަކީ ރައްޔިތުންނަށް އެކަމުގެ ބިރުވެރިކަމާއި ކުރިމަތިލާން ޖެހުމަކީ ޤަބޫލުކުރެވޭނޭ ކަމެއް ނޫންކަމަށެވެ.\n"ބަޑި ހިފައިގެން ސިފައިން މާލެ ތެރޭގައި ހަރަކާތްތެރިވާއިރު، ފުލުހުން އަންނަ ގޮތަށް ރެއިޑް ކުރާއިރު ވެސް ރައްޔިތުންގެ ހިތްތަކަށް ތަސައްލީއެއް ލިބޭނެ މިންވަރަށް މި ކަންތައްތައް ހަމާކޮށްދިނުމަށް ގޮވާލަން. ދެ ބޭފުޅުން ގެ މެދުގައި އޮންނަ ވާދަވެރިކަމުގައި ރައްޔިތުން ބިރުވެރިކަމަށް ދިއުމަކީ އަޅުގަނޑުމެން ކަންބޮޑުވާ ކަމައް." ޝުޖާއު ވިދާޅުވި އެވެ.\nމަރާލާފައިވާ މީހުންނާއި ގެއްލުވާލާފައިވާ މީހުންގެ މައްސަލަތައް ބަލާ ރިޔާސީ ކޮމިޝަނުން އެދިގެން ރޭގެ ވަގުތެއްގައި ފުލުހުން ފެށި އޮޕަރޭޝަންގައި ގިނަ ގެތަކެއް ދަނީ ބަލާ ފާސްކުރަމުންނެވެ. އަދި ކަނޑުމަތީގެ އޮޕަރޭޝަނެއް މިއަދު ޖައްސާފައިވާއިރު، މިއަދު މިހާތަނަށް ހަތަރު ގެޔަކާއި، އެއް ކެފޭއެއް ފުލުހުންވަނީ ބަލާ ފާސްކޮށްފައެވެ\nފުލުހުން ޕީއެންސީ ކޮންގްރެސް ޕާޓީ ޝުޖާއު ޕީޕީއެމް ކޯލިޝަން\nJuly 01, 2019 17:52:29\nއަބްދުﷲ ލުތުފީއާއި ގުޅޭ ސައްހަ މައުލޫމާތު ދޭންޖެހޭ:ޝުޖާއު


vnews - Youth For A Safer Community Futsal Mubaaraai Fashaifi\nޔޫތު ފޯރ އަ ސޭފަރ ކޮމިއުނިޓީ ފުޓްސަލް މުބާރާތް ފަށައިފި\nލ. ގަން ޕޮލިސް ސްޓޭޝަނުން އިންތިޒާމްކޮށްްގެން ބާއްވަމުން އަންނަ ޔޫތު ފޯރ އަ ސޭފަރ ކޮމިއުނިޓީ ފުޓްސަލް މުބާރާތް ފަށައިފިއެވެ.\n"ކޭބޯލާ" ބޮޑުބެރު ގުރޫޕުގެ ހުށަހެޅުންތަކާއެކު ރޭ މި މުބާރާތް ފެށުމަށް ބޭއްވި ރަސްމިއްޔާތު ޝަރަފްވެރިކޮށްދެއްވީ ލ. އަތޮޅު ކައުންސިލްގެ ރައީސް ޢަބްދުﷲ ޝަރީފްއެވެ.\nމިރަސްމިއްޔާތުގައި ސައުތު ސެންޓްރަލް ޕޮލިސް ޑިވިޜަންގެ ކޮމާންޑަރު ޗީފް އިންސްޕެކްޓަރ އޮފް ޕޮލިސް މުޙައްމަދު ޙަމީދު އާއި ލ. އަތޮޅުގެ އެކި އިދާރާތަކުގެ އިސްވެރިންނާއި ސިކްސް ސެންސަސް ލާމުގެ އިސްވެރިންނާއި ރަށު ކައުންސިލްގެ މެމްބަރުންނާ ލ. އަތޮޅު ކޮމާންޑަރާއި ލ. އަތޮޅުގައި މަސައްކަތްކުރާ ފުލުހުން ބައިވެރިވެފައިވެއެވެ.\nމުބާރަތް ހުޅުވުމުގެ ގޮތުން ކުޅުނު ފުރަތަމަ މެޗުގައި ވާދަކޮށްފައިވަނީ މިދިޔަ އަހަރުގެ މުބާރަތުގެ ޗެމްޕިއަން ފެނަކަ އާއި އެމްއެންޑީއެފްއެވެ. ފޯރިގަދަ ކުޅުމެއް ފެނިގެންދިޔަ މި މިމެޗު ނިމިފައިވަނީ 2-2 ން ދެ ޓީމު އެއްވަރު ވެގެންނެވެ. މިމެޗުގެ މޮޅު ކުޅުންތެރިޔާގެ މަޤާމަށް ހޮވިފައިވަނީ ފެނަކަ ޓީމުގެ ޙުސައިން ނާޝިދުއެވެ.\nރޭ ކުޅުނު ދެވަނަ މެޗުގައި ވާދަކޮށްފައިވަނީ ޕޮލިސް ޓީމު ކަމަށްވާ ލާމު ބްލޫސް އާއި އޭވިއޭޝަން ސެކިއުރިޓީ ކޮމާންޑްގެ ޓީމެވެ. މިމެޗު 1-0 ން ކާމިޔާބުކުރީ ލާމު ބްލޫސް އެވެ. މިމެޗުގެ މޮޅު ކުޅުންތެރިޔާގެ މަޤާމަށް ހޮވިފައިވަނީ ލާމު ޕޮލިސް ޓީމުގެ އިބްރާހިމް ސަމީރުއެވެ. ރޭ ކުޅުނު ތިން ވަނަ މެޗުގައި ހައުސިންގ އާއި މާންދޫ ވާދަކުރިއިރު މިމެޗު 5-2 ން ކާމިޔާބުކުރީ މާންދޫއެވެ. މިމެޗުގެ މޮޅު ކުޅުންތެރިޔާގެ މަޤާމަށް ހޮވިފައިވަނީ މާންދޫ ޓީމުގެ އިބްރާހިމް ޝަރީފްއެވެ.\nމި މުބާރާތުގެ ކުޅުން މިރޭވެސް ކުރިއަށްދާނެއެވެ. އެގޮތުން މިރޭ ކުޅޭ ފުރަތަމަ މެޗުގައި ވާދަކުރާނީ ކޭއީއާރުސީއެސް އާއި އެސްޓީއޯ ފޮނަދޫއެވެ. މިމެޗުގެ ކުޅުމަށް ހަމަޖެހިފައިވަނީ 20:30 ގައެވެ. މިރޭ 21:30 ގައި ކުޅޭ ދެވަނަ މެޗުގައި ދިރާގާއި ގަން ކައުންސިލް ވާދަކުރާއިރު 22:30 ގައި ކުޅޭ މެޗުގައި ވާދަކުރާނީ އެސްޓީއޯ މެޑިކަލް އާއި ގަން ރީޖަނަލް ހޮސްޕިޓަލެވެ.\nއޮގަސްޓް 12 ން 25 ވަނަ ދުވަހުގެ ނިޔަލަށް ކުރިއަށްދާ ޔޫތު ފޯރ އަ ސޭފަރ ކޮމިއުނިޓީ ފުޓްސަލް މުބާރާތަކީ ލ. އަތޮޅުގެ އެކި މުއައްސަސާތަކާއި ޒުވާނުންނާއި ފުލުހުންނާ ދެމެދު އޮތް ގުޅުން މިހާރަށްވުރެ ބަދަހިކޮށް، ލ. އަތޮޅަކީ ކުށްމަދު އަމާން ވެއްޓެއް ޤާއިމްވެފައިވާ ތަނަކަށް ހެދުމަށްގުޅިގެން މަސައްކަތްކުރުމުގެ ގޮތުން ބާއްވާ މުބާރާތެކެވެ.\nއުރީދޫން ސްޕޮންސަރކޮށްފައިވާ މި މުބާރާތުގައި ބައިވެރިވާ ކޮންމެ ޓީމެއްގައިވެސް ދެ ޒުވާނަކު ހިމެނޭއިރު މި މުބާރާތުގައި 14 ޓީމަކުން ބައިވެރިވެއެވެ. މިއީ މިމުބާރާތް ބާއްވާ3ވަނަ އަހަރެވެ.


ސަލްމާން: އޭނާ މިހާރު އަންނަނީ "ބާރަތު" ގެ މަސައްކަތް ކުރަމުން.\n08 ނޮވެމްބަރ 2018 - 07:29\nބެލުންތެރިންގެ މެދުގައި ބޮޑު މަގުބޫލު ކަމެއް ހޯދި "ދަ ކަޕިލް ޝަރްމާ ޝޯ" އާ އެކު ކަޕިލް އެނބުރި އަންނަ ވާހަކަ ހާމަކުރުން ވެގެން ދިޔައީ އޭނާގެ ފޭނުންނަށް ލިބުނު ވަރަށް ބޮޑު އުފަލަކެވެ. ވަރަށް އަވަހަށް ޝޯއާ އެކު އަންނާނެ ކަމަށް ބުނި ނަމަވެސް، ސޮނީ ޓީވީން ޝޯގެ އާ ސީޒަން ފަށާނެ އިރެއް އަދި އިއުލާނެއް ނުކުރެ އެވެ.\nކުރިން އަޑު އަރާފައި އޮތް ގޮތުން މި މަހުގެ ތެރޭގައި ޝޯ ފަށާނެ އެވެ. ނަމަވެސް އެންމެ ފަހުގެ ހަބަރުތައް ބުނާ ގޮތުން "ދަ ކަޕިލް ޝަރުމާ ޝޯ" ގެ އާ ސީޒަން ދައްކަން ފަށާނީ އަންނަ ޖެނުއަރީ މަހުގެ ތެރޭގަ އެވެ. އަދި މީގެ ޝޫޓިން ފަށަން ކަޕިލް ނިންމާފައި ވަނީ ޑިސެމްބަރު މަހުގެ 12 ގައި ކައިވެނި ކުރުމަށް ފަހު، އެ މަހުގެ 16 ގައި ކަމަށް މީޑިިއާތަކުން ބުންޏެވެ.\nކަޕިލްގެ ޝޯގެ ޕްރޮޑިއުސަރަކަށް ސަލްމާން\n"ކަޕިލް ޝަރުމާ ޝޯ" ގެ އެންމެ ފަހުގެ ވާހަކަތަކަށް ބަލާ އިރު، މި ޝޯގެ އާ ސީޒަންގެ މައި ޕްރޮޑިއުސަރަކިީ ސަލްމާން ހާނެވެ. އެގޮތުން ފިލްމު ކުންފުނި އެސްކޭއެފުން ޝޯ ޕްރޮޑިއުސް ކުރާ އިރު، ކޯ ޕްރޮޑަކްޝަން ހައުސްއެއްގެ ގޮތުގައި ކަޕިލްގެ ކުންފުނި ކޭ9 ހިއްސާވާނެ އެވެ.\nސަލްމާނަކީ އޭނާގެ ފިލްމުތައް ޕްރޮމޯޓް ކުރަން "ކަޕިލް ޝަރްމާ ޝޯ" އެޕިސޯޑްތަކެއްގައި ކުރިން ވެސް ބައިވެެރިވެފައިވާ ތަރިއެކެވެ. ސަލްމާން މި ޝޯ ޕްރޮޑިއުސް ކުރުން ވެގެން ދާނީ ޝޯގެ ގްރޭންޑްކަން މާ ބޮޑަށް ވެސް މައްޗަށް ޖެހިލާނެ ކަމެއް ކަމަޑށް ގަބޫލު ކުރެ އެވެ.\nރިޕޯޓްތައް ބުނާ ގޮތުން ކަޕިލްއާ އެކު މި ފަހަރު ޝޯ އިން ކުރުޝްނާ އަބީޝެކާއި ބާރުތީ ސިންގު ވެސް ފެނިގެން ދާނެ އެވެ. ބާރުތީ ވަނީ އެކަން ކަށަވަރު ވެސް ކޮށް ދީފ އެވެ.\nއިމްރާންގެ "ޓައިގާސް" ވެބަށް\n"ނޯ މޭންސް ލޭންޑް" އިން 2001 ގައި އެންމެ މޮޅު ފޮރިން ލެންގްއޭޖް ފިލްމުގެ އެކެޑެމީ (އޮސްކާ) އެވޯޑް ހާސިލު ކުރި ބޮސްނިއާގެ ޑައިރެކްޓަރު ޑެނިސް ޓެނޯވިކްމ ބޮލީވުޑްގެ އެކްޓަރު އިންރާން ހާޝިމީ ލީޑް ރޯލަށް ލައިގެން ހެދި ފިލްމު "ޓައިގާސް" ވެބް ފިލްމެއްގެ ގޮތުގައި ގެނެސް ދޭން ނިންމައިފި އެވެ.\nޒީ ނެޓްވޯކްގެ ޑިޖިޓަލް ޕްލެޓްފޯމް ޒީ5 އިން މި ފިލްމު ސްޓްރީމް ކުރަން ހަމަޖެހިފައި ވަނީ މި މަހުގެ 21 ވަނަ ދުވަހު އެވެ. "ޓައިގާސް" އަކީ "މާޑާ" ފަދަ ފިލްމުތައް ކުޅުނު އިމްރާންގެ ފުރަތަމަ އިންޓަނެޝަނަލް ޕްރޮޖެކްޓެވެ.\nދެހާސް ސާދަ ވަނަ އަހަރު ވަރަށް ގިނަ ފެސްޓިވަލްތަކުގައި ވެސް ދައްކައިފައިވާ "ޓައިގާސް" އަކީ ކުޑަކުދިންގެ އުފެއްދުންތައް ވިއްކާ ޕާކިސްތާންގެ ވިޔަފާރިވެރިއެއްގެ ވާހަކަ ކިޔައިދޭ ފިލްމެކެވެ.\n"ޗީޓް އިންޑިއާ" ކިޔާ ފިލްމެއްގެ މަސައްކަތް މި ވަގުތު ކުރަމުން އަންނަ އިމްރާނަކީ ޝާހްރުކް ހާނާއި ނެޓްފްލިކްސް ގުޅިގެން ގެނެސްދޭ ވެބް ސީރީޒް "ދަ ބާޑް އޮފް ބްލަޑް" ގެ ލީޑް އެކްޓަރު ވެސް މެ އެވެ.\n"ޗީޓް އިންޑިއާ" ސިނަމާތަކަށް އަންނާނީ އަންނަ ޖެނުއަރީ މަހުގެ 25 ގަ އެވެ.\n"ނާގިން" ގެ ކާސްޓަށް އަލީ\nކަލާޒް ޗެނެލުން ދައްކާ އެކްތާ ކަޕޫރްގެ ކާމިޔާބު ސިލްސިލާ "ނާގިން" ގެ ތިން ވަނަ ސީޒަނުގެ ކާސްޓާ އެކްޓަރު އަލީ ގޯނީގެ ގުޅިއްޖެ އެވެ.\nއޭނާ ބުނީ ބެލުންތެރިންގެ މެދުގައި މިހާރު އެންމެ މަގުބޫލު އެއް ސިލްސިލާގައި މަސައްކަތްކޮށްލަން ލިބުމުން ދެން މި ވަގުތު އިތުރަށް ބޭނުން ވާނެ ކަމެއް ނެތް ކަމަށެވެ. އަދި "ނާގިން 3" އިން ފުރުސަތު ދިނީތީ އެކްތާ އަށް ޝުކުރު ވެސް އަދާ ކުރާ ކަމަށް އަލީ ބުންޏެވެ.\nA post shared by 𝓣𝓱𝓮 𝓐𝓵𝔂 𝓖𝓸𝓷𝓲 (@alygoni) on Oct 15, 2018 at 11:32pm PDT\nއަލީ ވަނީ "ނާގިން 3" ގެ ކާސްޓާ ގުޅިފައި.\nއިންސާނުންގެ ސިފަ އަށް ބަދަލުވާ ހަރުފަތަކެއްގެ ބަދަު ހިފުން ދައްކުވައިދޭ "ނާގިން 3" ގައި އަލީ ކުޅެނީ ނުބައިބައި ރޯލެކެވެ. ކެރެކްޓާގެ ނަމަކީ ވިއޯމް އެވެ. އުމުރުން މިހާރު 27 އަހަރުގެ އަލީ ވަނީ "ދިލް ހީ ތޯ ހޭ" އާއި "ބަހޫ ހަމާރީ ރަޖުނީކާންތު" އަދި "ޔެ ކަހާ އާގަޔޭ ހަމް" ފަދަ ސިލްސިލާތަކުގައި ކުރިން މަސައްކަތްކޮށްފަ އެވެ.\nޖޫން ދޭއްގައި ދައްކަން ފެށި "ނާގިން 3" ގެ މައިގަނޑު ކާސްޓުންނަކީ ސުރުބީ ޖޯތީ، ޕާލް ވީ ޕޫރީ، އަނީތާ ހަސަންދާނީ އަދި ރަޖަތު ތޯކަސް އެވެ.


ދިރިއުޅުން ބަދަލުކޮށްލި ރޭޑިއޯ – Ilm\nދިރިއުޅުން ބަދަލުކޮށްލި ރޭޑިއޯ\nއެއީ މީގެ2އަހަރު ކުރިއެވެ. އަހަރެންނަކީ ސިޔާސީ ކަންކަމަށް ފޯރި ހުންނަ މީހަކީމެވެ. އޮފީހުގައި އިންނަ އިރު ވެސް އިންނަނީ އަބަދުވެސް ރޭޑިޔޯ އިން ނަމަވެސް ކޮންމެ ވެސް ސިޔާސީ ޕްރޮގްރާމެއް އަޑު އަހާށެވެ. ހިތަށް ހިތްހަމަޖެހުން ލިބެނީ ސިޔާސީ މީހަކު ދައްކާ ކޮންމެވެސް މޮޅު ވާހަކައެއް އަޑުއަހާލުމުންނެވެ. އެންމެ ފޯރިއާއެކު އަޑުއަހަނީ ރައްޔިތުންގެ މަޖިލިސްގެ ވާހަކަތަކެވެ. ދީނުގެ ތަނބު ކަމުގައިވާ ނަމާދުކުރުމާއި އެހެން ވެސް އަޅުކަންތަކަށް ވުރެ އިސްކަން ދެވެނީ އެފަދަ ކަންކަމަށެވެ. އެފަދަ ސިޔާސީ ޕްރޮގްރާމެއް ނާންނަ ގަޑިތަކުގައި މުޅި ސެކްޝަނުގެ ހުރިހާ އެންމެންނަށް އަޑު އިވޭ ވަރަށް ލަވަ ޖެހުމަކީ އެންމެ ކުރާހިތްވާ އަނެއް ކަމެވެ. އެންމެ ރީތި ލަވަތަކުގެ ކަލެކްޝަނަށް ލަވަ އެއްކުރުމަކީ އަމުދުން މާ ކުރާ ހިތްވާ ކަމެކެވެ.\nމި ގޮތުން އޮފީހުގައި އިންނަ ވަގުތުތަކުގައި ރައްޔިތުންގެ މަޖިލީހުގެ އަޑު އަހަން ޖެހެނީ ރޭޑިއޯއިން ކަމަށް ވާތީ، “ރޭޑިއޯ އެޓޯލް” ހެނދުނު ހެނދުނާ އަޅުވަމެވެ. އަދި ހަމަ އެހެންމެ މަޖިލިސް އަންނަ ގަޑި ޖެހެން ވާއިރަށް ސައި ބޮއެ ތައްޔާރުވަމެވެ. ކޮންމެއަކަސް މި ގޮތަށް ކަންތައް ހިނގަމުންދެއެވެ. މަޖިލީސް ފޮނުވާ އިރު އަންނަ ބްރޭކް ގަޑީގައި ވެސް ރޭޑިޔޯ ނިއްވާ ނުލަމެވެ. އެހެނީ މަޖިލިސް ފެށެން ވާއިރަށް ހަނދާން ނެތިގެން ވެސް ނުޖެއްސިދާނެތީއެވެ. މި ގޮތުން ބްރޭކް ގަޑީގައި ފާޑު ފާޑުގެ ދީނީ ސްޕޮޓްކޮޅާއި މަދަހަ ފަދަ ތަކެތި އާދެއެވެ.\nމި އެއްޗެއްސަކީ އަޑުއަހަން އެހާ ބޭނުންވާ ޒާތުގެ އެއްޗެހި ނޫން ކަމުގައި ވިޔަސް، މަޖިލިސް އަޑުއެހުމަށް ހުންނަ ޝައުޤެއްގެ ބޮޑު ކަމުން އަޑުއަހަން މަޖުބޫރުވީއެވެ. އެންމެ ކުރީކޮޅު އަޑުއަހަން ފޫހިވި ނަމަވެސް މަޑުމަޑުން އެ ތަކެތި އަޑުއަހާ ހިތްވާން ފެށިއެވެ. ސްޕޮޓްކޮޅުތަކުގެ ތެރޭގައި ތަފާތު އެކި އެކި މައުޟޫޢުތަކާ ގުޅޭ ގޮތުން ޢިލްމުވެރިން ދެއްވާ ފަތުވާގެ އަޑު އިވެއެވެ. އެ ގޮތުން ނަމާދާއި، ރިބާއާއި، އައުރައާއި، މިއުޒިކާއި މިހެން ގޮސް ދީނުގެ އެތައް އެތައް މައުޟޫޢުތަކާ ގުޅޭ ގޮތުން މަޢުލޫމާތު އާދެއެވެ.\nމަޑުމަޑުން އެ އިވޭ މަޢުލޫމާތުގެ ސަބަބުން ހިތަށް ބިރުވެރިކަން ވަންނަން ފަށައިފިއެވެ. ނަމާދު ނުކުރާ މީހުންނަށް ހުރި ވޭންދެނިވި ޢަޛާބުގެ ވާހަކައާއި ނަމާދަކީ ކޮންމެ މުސްލިމަކު ކޮންމެ ޙާލެއްގައި ވެސް ކުރަން ޖެހޭ އެއްޗެއް ކަމާއި މިއުޒިކް އަޑު އެހުމުގެ ޙުކުމް ފަދަ ވާހަކަތައް އިވެން ފެށުމުން އަމިއްލަ ހިތުގައިވާ އީމާންތެރިކަމާ މެދު ޝައްކު އުފެދެން ފަށައިފިއެވެ. އަމިއްލައަށް އުޅެވޭ ގޮތާ ދޭތެރޭ ވިސްނެން ފަށައިފިއެވެ. ދުނިޔެއަށް ފޮނުއްވި މަޤްޞަދާ ދޭތެރޭ ފިކުރު ކުރެވެން ފަށައިފިއެވެ. މަޖާކުރުމާއި ސަކަރާތް ޖެހުމުގައި ބޭކާރު ވަގުތުތަކެއް ހޭދަކުރެވޭކަން އިހްސާސްވާން ފަށައިފިއެވެ. އަންހެނާގެ އަންހެންވަންތަ ކަމުގެ އިމުން ބޭރުގައި އުޅެވޭކަމުގެ ލަދުވެތިކަން އިޙްސާސްވާން ފަށައިފިއެވެ. ތިމާގެ އައުރަ ނިވާ ނުކޮށް ހިލޭ ފިރިހެނުންނަށް ރީތިކަން ނީލަން ކިޔެނީކަން އެނގި ހިތާމަކުރެވެން ފަށައިފިއެވެ.\nމި ގޮތުގައި ދުވަސްތައް ފާއިތުވަމުން ގޮސް، 2009 ވަނަ އަހަރުގެ ރަމަޟާން މަސް ބައްދަލުވެއްޖެއެވެ. ހިތުގައި ވަރަށް ވަރުގަދަ ޢަޒުމެއް ކަނޑައަޅައިފީމެވެ. އެންމެ ނަމާދެއް ވެސް އޭގެ ފަހުގައި ދޫކޮށްނުލާ ވަގުތު ޖެހުމާއެކު އަވަހަށް ކުރުމުގެ އިޚްލާޞްތެރި ޢަޒުމެވެ. ﷲ ގެ އިރާދަފުޅާ ވާގިފުޅާއެކު އެކަން އެ ސާބިތުކަމާއެކު ގޮތުގައި މިއަދާ ހަމައަށް ވެސް ކުރެވެމުން އެބަ ދެއެވެ. މިހާރު ނަމާދު އޭގެ ވަގުތުގައި ނުކުރެވިދާނެ ކަމުގެ ބިރު ހިތުގައި އަބަދު ވެސް އޮވެއެވެ. އަދި ނަމާދު ވަގުތު ޖެހުމުން ލަސްނުކޮށް ކޮންމެ ކަމެއްގައި ހުރި ނަމަވެސް އަވަހަށް ކުރުމަކީ އުފަލެއް ކަމުގައި ވެސް ދެކެވިއްޖެއެވެ. ހުރިހާ ވެސް ހިތްހަމަޖެހުމަކާއި އުފަލެއް ލިބެނީ ﷲ ހަނދުމަ ކުރުމުން އެކަނިކަން ޔަޤީންވެއްޖެއެވެ. ފަރުޟު ނަމާދުގެ އިތުރަށް ސުންނަން ނަމާދުތައް ވެސް ކުރުމަކީ އަދި ވަކީން އުފާ ލިބޭ ކަމެއް ކަމުގައި ވެއްޖެއެވެ.\nމި ގޮތުގައި ކުރިއަށް ދިޔަ ވަރަކަށް، ރޭޑިޔޯ އެޓޯލް އަޑުއެހުމަކީ ހަމައެކަނި މަޖިލިސް އަޑުއަހަން ގެންގުޅޭ ޗެނަލެއްގެ ބަދަލުގައި ގޭގައާއި އޮފީހުގައި ވެސް ޢާންމުކޮށް އަޑުއަހާ ޗެނަލަކަށް ވެއްޖެއެވެ. އެގޮތުން އަންހެނަކަށް ވީތީ ނިވާކުރަންޖެހޭ ބައިތަކެއް ހުންނަކަމުގެ ވާހަކަތައް އަޑު އިވި އިވި އެ ކަމަށް ވެސް ޙައްލެއް ގެނައުމާ ދޭތެރޭ ވިސްނަން ފަށައިފީމެވެ. އެއިރު އަހަންނަކީ ބުރުގާ އަޅައިގެން އުޅުނު މީހެއް ކަމަކު، އެ ބުރުގާއަކީ ބޮލުގައި ތަތްކޮށްފައި އޮންނަ އެއްޗެއްކެވެ. އަދި ލާ އުޅުނު ހެދުންތަކަކީ ގައިގައި ދަވާދު ލާހެން ލާފައި ހުންނަ ހެދުންތަކެކެވެ.\n2009 ވަނަ އަހަރުގެ ޙައްޖު މަހުގެ ފުރަތަމަ ދުވަހާއެކު އަހަރެން ލާ ހެދުންތައް ވެސް ބަދަލުކޮށްފީމެވެ. ﷲ އެންގެވި ގޮތަށް އައުރަ ނިވާކުރުމުގެ މަތިވެރި މަޤްޞަދުގައެވެ. ދިރިއުޅުމުގެ ކޮންމެ ކަމެއް ވެސް ކުރަން ޖެހެނީ ﷲ އަށް ޓަކައި ކަން ވިސްނިފައިވާ ޙާލު، އެ ކަން ވެސް ﷲ އަށް ޓަކައި ކޮށްފީމެވެ. ކުރީން ހެދުން ލާހިތްވަނީ ހެދުން ބާރުވެފައި ކުރުވީ ވަރަކުންނެވެ. އެހެން ނަމަވެސް މިއަދު ހެދުން ބާރުވެއްޖެ ނަމަ ލާން ވެސް ނުކެރޭނެއެވެ. އަދި ހެދުން ލެވޭނެ އެންމެ ދިގުކޮށް ލުމަކީ އެންމެ ފުރިހަމަ ހެދުން ހުންނަންޖެހޭ ގޮތްކަން އެނގެއެވެ. ޖަރީކޮށްފައި ހުންނަ ފިރިހެނުންގެ އަޅައިގަންނަ ފަދަ ހެދުން އަމުދުން ލާކަށް ނުކެރެއެވެ.\nލާ ހެދުންތައް ބަދަލުވީ އެކަންޏެއް ނޫނެވެ. އަޑުއަހަމުން ދިޔަ ލަވަތަކާއި މިއުޒިކްތައް އަޑުއެހުން މުޅީންހެން ހުއްޓާލައިފީމެވެ. ޑްރާމާތަކާއި ފިލްމުތައް ބެލުން ހުއްޓާލައިފީމެވެ. އަދި ހަމަ އެހެންމެ ދީނީ އެކިއެކި ވޯރކްޝޮޕްތަކުގައި ބައިވެރިވާން ފަށައިފީމެވެ. މި ހުރިހާ ބަދަލުތަކެއް އަހަރެންނަށް އައި އިރު ވެސް، އަހަރެންގެ ފިރިމީހާއަކީ ދީނަށް ލޯބިކުރާ މީހެއް ކަމުގައި ނުވެއެވެ. ދީނުގައި އަންގަވައިފައިވާ ކަންކަމާ ދޭތެރޭ އެހާމެ ފަރުވާ ކުޑައެވެ. އޭނާއަށް ތެދުމަގު ދައްކަވާތޯ އަބަދާ އަބަދު ﷲ ގެ ޙަޟްރަތުގައި ދުޢާކުރަމެވެ. އަދި ގޭގައި ދަރުސް އަޑު އެހުމާއި، އޭނާއަށް އިވޭ ވަރަށް ރޭޑިޔޯ އެޓޯލް ޖަހާފައި ބެހެއްޓުން ފަދަ ކަންކަން ކުރަން ފަށައިފީމެވެ.\nﷲ ގެ ޙަޟްރަތުން އުންމީދު ކަނޑާނުލާ ކުރި މަސައްކަތުގެ ނަތީޖާއަކަށް ވީ ފިރިމީހާއަށް ހިދާޔަތް ދެއްކެވުމެވެ. 2010 އަހަރުގެ ރަމަޟާން މަހުގެ ފުރަތަމަ ދުވަހުން ފެށިގެން ހުރިހާ ނަމާދެއް ބަރާބަރަށް ކުރަން ފަށައިފިއެވެ. ބޭރުފުށުން ވެސް އޭނާއަކީ ﷲ އާއި އެކަލާނގެ ރަސޫލާއަށް ލޯބިކުރާ މީހެއްކަން ފެންނަން ފަށައިފިއެވެ. ތުނބުޅި ބަހައްޓާ ފައިކުރި ކުރުކޮށްފިއެވެ. ނަމާދުކުރުމާއި ޤުރުއާން ކިޔެވުމާއި ސުންނަތް ރޯދަ ހިފަން ފަށައިފިއެވެ. ދެ މީހުންގެ9އަހަރު ވީ ޒަވާޖީ ޙަޔާތް ދުވަހަކު ވެސް އުފާވެރިނުވާހާ މިންވަރަށް އުފާވެރިވެއްޖެއެވެ.\nދެ މީހުންނަށް ލިބިފައިވާ ދެ ދަރީން ތަރުބިއްޔަތު ކުރުމުގައި ދެ މީހުންގެ ޙިއްޞާ ވެސް އެއްވަރަކަށް އޮވެއެވެ. އިއްޔެއާއި މިއަދުގެ ތަފާތު މި ވަނީ ވަރަށް ބޮޑަށް ފާހަގަކުރެވިފައެވެ. އެ ދުވަހުގެ ހިތްހަމަނުޖެހުމާއި މިއަދުގެ ހިތްހަމަޖެހުމުގެ ފަރަގު މި ދަނީ ތަޖުރިބާ ކުރަމުންނެވެ. ﷲ ގެ މަތިން ހަނދުމަކޮށް އެކަލާނގެ އެންގެވި ގޮތުގައި އުޅުމުން ލިބޭ ހިތްހަމަޖެހުމަކީ، އެހެން އެއްވެސް ކަމަކުން ލިބޭނެ އެއްޗެއް ނޫންކަން މިއަދު ކަށަވަރުވެއްޖެއެވެ. އީމާންކަމުގެ ފޮނި ރަހަ ލިބިއްޖެ ކޮންމެ މީހަކީ ކިހާ ބޮޑު ނިޢުމަތެއްގެ ވެރިއެއްކަން އެނގި ހާމަވެއްޖެއެވެ.\nއޭ އެންމެހާ އަޚުންނާއި އުޚުޔުންނޭވެ. މި ދުނިޔޭގެ ވަގުތީ އުފަލާ އަރާމުގައި ޣަރަޤުވެގެން ނުދާށެވެ. މަރުވުމަށްފަހު އޮތް ޙަޔާތަކީ ދިރިއުޅުމުގެ ދާއިމީ ގޮވައްޗެވެ. އެ ގޮވަތީގެ އުފާވެރިމަކާއި ބިރުވެރިކަން ބިނާވުން އޮތީ މި ދުނިޔޭގައި ތިމާ ކުރާ ޢަމަލުތަކުގެ މައްޗަށް ބިނާވެގެންނެވެ. މިއަދު ދުނިޔޭގައި ﷲ އެންގެވި ގޮތަށް އުޅޭ އަޅުންނަށް މާދަމާ އޮތީ ސުވަރުގެއެވެ. މިއަދު ދުނިޔޭގައި ﷲ އެންގެވި ގޮތާ ޚިލާފަށް އުޅޭ މީހުންނަށް މާދަމާ އޮތީ ނަރަކައިގެ ވޭންދެނިވި ޢަޛާބެވެ. މި ދެ މަގުން އެއް މަގު ޚިޔާރުކުރުމަކީ އަހަރެންނާއި ތިބާގެ އަތްމަތީގައިވާ ކަމެކެވެ. މާތްﷲ މި އަޅާއާއި އެންމެހާ މުސްލިމު އަޚުންނާއި އުޚުތުންގެ ފާފަ ފުއްސަވާ ނަރަކައިގެ ވޭންދެނިވި ޢަޛާބުން މިންޖުކުރައްވާށި. ރޭޑިޔޯ އެޓޯލްގެ ފަރާތުން ކުރައްވަމުން ގެންދަވާ ބުރަ މަސައްކަތުގައި ﷲ ބަރަކާތް ލައްވާށި. އާމީން.\nނޯޓް: މިއީ ޙަޤީޤީ ވާހަކައެއް.\n(މިއީ 2011ވަނަ އަހަރު މޯލްޑިވިއަން ޕާލްސްގައި އަލްއުޚްތު އުއްމު ޒިވާ ލިޔުއްވާފައިވާ ލިޔުމެކެވެ.)


Kulhudhuhfushee eaapoatge amalee masahkai 2017 vana aharu feshidhaanetha ?\nކުޅުދުއްފުށީ އެއަރޕޯޓް ޕްރޮޖެކްޓަކީ ރައީސުލްޖުމްހޫރިއްޔާ އަބްދުﷲ ޔާމީންގެ ރިޔާސީ ވައުދެކެވެ. ދައުރުގެ ފުރަތަމަ2އަހަރު ދުވަހުގެ ތެރޭގައި އަޅަންބުނި އެއަރޕޯޓްގައި ހަގީގީކުލަ ނުޖެހި ފިނިހަކަ ދުވެލީގައި މަސައްކަތް ކުރެވެމުންދާކަމުގެ އަޑުތައް އެކި ދުވަސް މަތިން އިވެއެވެ. ވާހަކަފުޅު ދައްކަވާ ކޮންމެ ޕޯޑިޔަމެއްގައިވެސް ވައުދު އާކުރަށްވައެވެ. މީގެ ދުވަސްކޮޅެއްކުރިން ވިދާޅުވެފައިވަނީ 2017ވަނަ އަހަރު އެއަރޕޯޓު ނިންމަވާ ހިދުމަތް ދެއްވާނެ ކަމަށެވެ. އެހެންނަމަވެސް އެންމެ ފަހުން ކޫއްޑޫ އެއަރޕޯޓް އަޕްގްރޭޑްކޮށް ހުޅުވުމުގެ ރަސްމިއްޔާތުގައި އެވައުދު އާކުރަށްވާވިދާޅުވީ ކުޅުދުއްފުށީ އެއަރޕޯޓު އެޅުމުގެ އަމަލީ މަސައްކަތް 2017 ވަނަ އަހަރު ފެށޭނެވާހަކަ އެވެ.\nސުވާލަކީ 2017 ވަނަ އަހަރު އެއަރޕޯޓު އެޅުމުގެ އަމަލީ މަސައްކަތް ފެށިދާނެތޯއެވެ.؟\nއަމަލީ މަސައްކަތް ފަށާނަމަ ފަށްޓަވާނީ ކޮން ކަމެއްތޯއެވެ؟ އެއަރޕޯޓު އެޅުމަށް ކުޅި ހިއްކުމުގެ މަސައްކަތް ހެއްޔެވެ؟ އެއަރޕޯޓު އެޅުމުގެ އަމަލީ މަސައްކަތް ފެށުމޭ އެބުނާ ބަހުގެ މުރާދަކީ ކުޅުދުއްފުއްޓަށް ގުދުރަތުން ލިބިފައިވާ މަށި ކުޅި ހިއްކަން ފެށުން ކަމުގައި ވާނަމަ އެއީ އަދި އެންމެ ރަންގަޅުގޮތެއް ނޫނެވެ. އެހެނީ، ކުޅި އަކީ ގުދުރަތުން ލިބިފައިވާ ތަނަކަށް ވެފައި ހަލާކުކޮށްލުމަށްފަހު އިއާދަ ނުކުރެވޭނެ ތަނަކަށް ވުމުގެ އިތުރުން ކުޅި ހިއްކުމުގެ ކުރިން ނިންމަންޖެހޭ އަދި އަމަލީ ގޮތުން ކުރަންޖެހޭ އެތައްކަމެއް ލިސްޓްގައި ހުރީމައެވެ.\nއެއަރޕޯޓު އެޅުމުގެ އަމަލީ މަސައްކަތް ފެށުމޭ އެވިދާޅުވަނީ އެމް.ޑަބްލިޔު.އެސް.ސީ ގެ ޕަންޕް ސްޓޭޝަން ބަދަލުކުރުމުގެ މަސައްކަތްތޯއެވެ؟ އެހެންކަމަށް ވާނަމަ ޕަންޕް ސްޓޭޝަން ބަދަލުކުރަނީ ކޮންތާކަށްތޯއެވެ؟\nނުވަތަ އަމަލީ ގޮތުން މަސައްކަތް ފެށުމޭ އެވިދާޅުވަނީ އެއަރޕޯޓު އަޅާ ސަރަހައްދުގައިވާ ގޯތި ގެދޮރު ބަދަލުކޮށް ބަދަލު ދޭންޖެހޭ ފަރާތްތަކަށް ބަދަލު ދިނުމުގެ ވާހަކަތޯއެވެ؟ ބަދަލު ދޭނަމަ ބަދަލު ދިނުމަށް ގޯތި ގެދޮރު ވެލިޔު ކުރެވިއްޖެ ހެއްޔެވެ.؟\nއަދިވެސް ބައެއް ސުވާލު އެބަހުއްޓެވެ.\nއެއަރޕޯޓު އަޅާ ސަރަހައްދާ އެންމެ ކާރީގައި ހުރި ރޯހައުސްތަކަށް ވާނީ ކިހެނެއްތޯއެވެ؟ ނުވަތަ އެރޯހައުސްތަކަށް އެދިއެދި ތިބި ރައްޔިތުންނަށް ވާނީ ކިހެނެއްތޯއެވެ؟ އަދި ހަމައެހެންމެ އެއަރޕޯޓާއި ޖެހިގެން އޮތް ރަށުގެ އެންމެ ބޮޑު ސްކޫލް ޖަލާލުއްދީން ސުކޫލަށް ވާނީ ކިހެނެއްތޯއެވެ؟ ގައިމުންވެސް ކޭމްބްރިޖް އެގްޒާމް ފަދަ އެގްޒާމްތައް ހަދާއިރު އެސަރަހައްދުގައި ބޯޓުފަހަރު ޖައްސާނަމަ އަޑުގަދަވާނެތީ މިއީވެސް ރައްޔިތުން ހިތުގައި އުފެދޭނެ ސުވާލެކެވެ.\nހައްތާވެސް ޖަވާބު ބޭނުންވާ ސުވާލުތަކެވެ. އެހެންކަމުން އަނެއްކާވެސް މައިގަނޑު ސުވާލު ކޮށްލާނަމެވެ. 2017 ވަނަ އަހަރު އެއަރޕޯޓު އެޅުމުގެ އަމަލީ މަސައްކަތް ފެށިދާނެތޯއެވެ.؟\nމައިގަނޑު ސުވާލާއެކު އަނެއްކާވެސް ހިތައް އަންނަނީ އެހެން ސުވާލުތަކެކެވެ.\nކުޅުދުއްފުށީގައި ސަރުކާރުން ހިންގުމަށް ހަމަޖެހިފައިވާ އެއަރޕޯޓް ޕްރޮޖެކްޓާއި ގުޅޭ އީ.އައި.އޭ ރިޕޯޓާއި ބެހޭ ކޮންސަލްޓަންޓުން ކުޅުދުއްފުށީގެ ރައްޔިތުންނާ ވަނީ 2017 ވަނަ އަހަރުގެ އެޕްރީލް މަހު ބައްދަލު ކުރަށްވާފައެވެ. އެމަސައްކަތަށް ރައްޔިތުން ހިޔާލުހުށަހެޅިއެވެ. ސުވާލަކީ މިހާރު ރިޕޯޓު ނިމުނީ ކިހެނެއްހެއްޔެވެ. އީ.އައި.އޭ ހެދި ކޮންސަލްޓަންޓުން ފާހަގަ ކުރި އެއްކަމަކީ ކުޅި ހިއްކުމަށް ރަށުގެ ބައެއް ސަރަހައްދުން ވެލި ނަގާ ވާހަކައެވެ. އެދައްކަނީ ވަރަށްބައިވަރު ވެލީގެ ވާހަކައެވެ. މިކަން މިހެން އޮތްއިރު ރިޕޯޓް ފައިނަލް ވީގޮތެއްވެސް ރައްޔިތުން އޮޅުން ފިލުވާލަން ބޭނުންވާނެކަން ކަށަވަރެވެ.\nކިތަމެ ބައިވަރު ސުވާލެއް ހުރި ނަމަވެސް ކުޅުދުއްފުއްޓަށް އެއަރޕޯޓުގެ މުހިންމުކަން ބޮޑެވެ. އެކަމަކު އެއީ މުޅިން އެހެން މައުލޫއެކެވެ. މިފަހަރުގެ ސުވާލަކީ 2017 ވަނަ އަހަރު އެއަރޕޯޓު އެޅުމުގެ އަމަލީ މަސައްކަތް ފެށިދާނެތޯ ކުރެވޭ ސުވާލެވެ.


Geygai Faakhaanaa Eh Binaakurandhen Huree Ban'dah - Vaguthu\nގޭގައި ފާޚާނާއެއް ބިނާކުރަންދެން ހުރީ ބަނޑަށް\nއިންޑިޔާގެ އަވަށަކަށް ނިސްބަތްވާ އުމުރުން 13 އަހަރުގެ ކުއްޖަކު، އެކުއްޖާގެ ގޭގައި ފާޚާނާއެއް ބިނާކުރަންދެން އެއްވެސް ކާއެއްޗަކާއި ބޯއެއްޗެއް ބޭނުންނުކޮށް ބަނޑަށް ހުރެއްޖެއެވެ.\nސަރުކާރު ސްކޫލެއްގެ ގުރޭޑް ހަތެއްގައި ކިޔަވަމުންދާ މަހަންކަލީ ނަމަކަށް ކިޔާ މި އަންހެންކުއްޖާ، މިގޮތަށް ޢަމަލުކޮށްފައިވަނީ އެކުއްޖާ ބައިވެރިވި ހޭލުންތެރިކުރުވުމުގެ ޕްރޮގުރާމަކަށްފަހުކަމަށް ނޫސްތަކުން ބުނެއެވެ.\nއިންޑިޔާގެ ނޫސްތަކުން ބުނާގޮތުގައި، އެކުއްޖާ ބަނޑަށް ހުންނަން ޖެހުނީ ދެ ދުވަހުކަމަށާއި، ދެދުވަސް ތެރޭގައި އެކުއްޖާގެ ގޭގައި ރަނގަޅު ފާޚާނާއެއް ބިނާކޮށް ނިމުނުކަމަށެވެ. އަދި، ބަނޑަށް ހުރުމުން، އެކުއްޖާގެ މައިންބަފައިން އެކަމާ ވަރަށް ބޮޑަށް ކަންބޮޑުވިކަމަށާއި އިމްތިޙާނު ދުވަސްވަރު މިގޮތަށް ކަންތައް ކުރުމުން ކިޔެވުމަށް އަސަރުކޮށްފާނެކަމަށް އެފަރާތްތަކުން ބުނިކަމަށްވެސްވެއެވެ.\nމި މައްސަލަ، އެއަވަށުގައި ހުންނަ، ކަމާ ބެހޭ ފަރާތްތަކާ ހަމައަށް ދިޔުމުން، ފާޚާނާ ބިނާކޮށްފައިވަނީވެސް އެފަރާތްތަކުންނެވެ. އަދި، މަހަންކަލީގެ ގެޔާއި އެއަވަށުގެ އެހެން ގެތަކުގައި ފާޚާނާ ބިނާނުކުރެވިފައިވަނީވެސް އެފަރާތްތަކުގެ ޒިންމާދާރުކަން ކުޑަވުމުންކަމަށްވެސް ނޫސްތަކުން ބުނެފައިވެއެވެ.\nމިކަމާ ގުޅިގެން މަހަންކަލީގެ އަވަށުގައި އޭނާ ބަޠަލާއަކަށްވަނީ ވެފައެވެ.\nއިންޑިޔާގައި ފާޚާނާ ކުރެވޭނެ އެދެވޭ ވަސީލަތެއް ނެތި، ގިނަ އަދަދެއްގެ ބަޔަކު ދަނީ އުޅެމުންނެވެ.\nގެރީގެ މައްސަލާގައި މުސްލިމުންނަށް ހަމަލާދިން މީހުން ހައްޔަރު ކޮށްފި\nފެބުރުއަރީ 28, 2018 17:28\nވަރިހަމެއްނު މޯދީ އެއުޅެނީ ދުނިޔޭގައި އޮތް އެންމެ ކުޑަ ގައުމު ފުނޑާލަން ބަޔަކަށް އެތައްމިލިޔަން ޑޮލަރު ދީގެންވިއްޔަ. ރައްޔިތުން އެއުޅެނީ ކުޑަކަމުދާނެފަދަވެސް ނެތިގެން.\nފެބުރުއަރީ 28, 2018 20:22\nމިވަރުގެ މީހުންނޭ އެހެން ޤައުމުތަކާއި އަޅައިގަނެގެން އުޅެނީ.\nފެބުރުއަރީ 28, 2018 23:46\nއަދިވެސް އެވެރިން އެހެން ޤައުމުތަކަށް ކަޅި އަޅަނީ ކިއްތަވާނީ ތިމާ މީހާބަލަންޖެހިފައިވާ ރައްޔަތުންނަށް ފާޚާނާ އާއި ބޯފެން .އަދި ކަރންޓްގެ މައްސަލަތައް ހައްލުކޮށް ދިނިއްޔާ\nމާޗް 1, 2018 09:04\nމި ގައުމުގެ ހާލާތު ތިއަށްވުރެ ރަނގަޅުވެފަ ތަނަވަސް ވީމަ ތިމީހުން ހަސަދަވެރި ވެގެން އަހަރުމެން ކާލަން އެ އުއުޅެނީ. ދޯ ފޫގަޅިމުންޑުމޯދީ؟


Italy-Netherlands evvaru, England ah naakaamiyaabu | Mihaaru\nއިޓަލީގެ ޗިއެސާ (ވ) އަތުން ބޯޅަ ހޯދަން ނެދަލެންޑްސްގެ ވައިނަލްޑަމް މަސައްކަތްކުރަނީ. --ފޮޓޯ: އޭއެފްޕީ\n15 އޮކްޓޯބަރ 2020 - 09:47\nބެރްގާމޯ (އޮކްޓޫބަރު 15) – ޔުއެފާ ނޭޝަންސް ލީގުގައި ރޭ އިޓަލީ އާއި ނެދަލެންޑްސް 1-1 އިން އެއްވަރުވިއިރު ޑެންމާކް އަތުން 1-0 އިން އިންގްލެންޑް ބަލިވެއްޖެ އެވެ.\nއިޓަލީ އާއި ނެދަލެންޑްސް އެއްވަރުވުމުގެ ފައިދާ ނަގައި، ބޮސްނިއާ 3-0 އިން ބަލިކޮށް ޕޮލެންޑް ވަނީ ހަތް ޕޮއިންޓާ އެކު ގްރޫޕް އޭ ގެ އެއް ވަނަ އަށް އަރައިފަ އެވެ. އިޓަލީ ދެ ވަނައިގައި އޮތީ ހަ ޕޮއިންޓާ އެކު އެވެ. ނެދަލެންޑްސް އޮތީ ފަސް ޕޮއިންޓާ އެކު ތިން ވަނައިގަ އެވެ. ފުލުގައި ބޮސްނިއާ އޮތީ ދެ ޕޮއިންޓާ އެކު އެވެ.\nއިޓަލީން އަމިއްލަ ދަނޑުގައި ކުޅުނު މެޗުގެ 16 ވަނަ މިނެޓުގައި ކުރި ހޯދި އެވެ. މި ގޯލް ޖެހީ ލޮރެންޒޯ ޕެލެގްރިނީ އެވެ. ނެދަލެންޑްސް އަށް އެއްވަރުކޮށްދިނީ 25 ވަނަ މިނެޓުގައި ޑެނީ ވެން ޑަ ބީކެވެ.\nޕޮލެންޑާއި ބޮސްނިއާ ކުޅުނު މެޗުގެ 14 ވަނަ މިނެޓުގައި ބޮސްނިއާގެ އަނެލް އަހްމެދުހޮޒިޗަށް ވަނީ ރަތްކާޑު ދައްކައިފަ އެވެ. ޕޮލެންޑުގެ ތިން ގޯލުގެ ތެރެއިން ދެ ލަނޑު ޖެހީ ރޮބަޓް ލެވަންޑޮސްކީ އެވެ. އަނެއް ލަނޑު ޖެހީ ކެރޯލް ލިނެޓޭ އެވެ.\nއެކަކު މަދުކޮށް ކުޅުނު އިންގްލެންޑް އަތުން ޑެންމާކް މޮޅުވީ ލަންޑަނުގެ ވެމްބްލީގަ އެވެ. އިންގްލެންޑުގެ ހެރީ މެގުއާ އަށް 31 ވަނަ މިނެޓުގައި ދެ ވަނަ ރީނދޫ ކާޑާ އެކު ރަތްކާޑެއް ދެއްކިއިރު ޑެންމާކް މޮޅުވީ 35 ވަނަ މިނެޓުގައި ކްރިސްޓިއަން އެރިކްސަން ޕެނަލްޓީން ޖެހި ލަނޑަކުންނެވެ. މެޗުގެ އިތުރު ވަގުތުގެ ތެރޭގައި އިންގްލެންޑުގެ ރީސް ޖޭމްސް އަށް ވަނީ ރަތްކާޑެއް ދައްކައިފަ އެވެ.\nމި ގްރޫޕުގެ އެއް ވަނައިގައި ނުވަ ޕޮއިންޓާ އެކު އޮތީ ރޭ އައިސްލެންޑް އަތުން 2-1 އިން މޮޅުވި ބެލްޖިއަމެވެ. ޑެންމާކާއި އިންގްލެންޑް ހަތް ޕޮއިންޓް ލިބިފައިވާއިރު ލަނޑުގެ ތަފާތުން ދެ ވަނައިގައި އޮތީ ޑެންމާކެވެ. އައިސްލެންޑް އޮތީ ޕޮއިންޓެއް ނުލިބި ފުލުގަ އެވެ.\nބޮސްނިއާ އިން އިޓަލީގެ ރެކޯޑަށް ނިމުން ގެނެސްފި


އާމިނަތު ސަވްސަން ނަސީރު | Dhiislam | Dhiislam\nއާމިނަތު ސަވްސަން ނަސީރު\nއަހަރެންގެ ނަމަކީ ކެރޮލީން އެރާޒޯއެވެ. އަހަންނަކީއެމެރިކާއަށް ނިސްބަތްވާ ކްރިސްޓިއަނަކީމެވެ. ކުޑައިރުއްސުރެން އަހަރެންނަށް ދަސްކޮށްދީފައިވަނީ އަހަރެންގެ ދީނަކީ ކްރިސްޓިއާނިޓީކަމުގައެވެ. ފައްޅީގައި ބާއްވާ އެކި ބައްދަލުވުންތަކަށް އަހަރެން ގޮސް އުޅެނީ މަންމަމެން ކިޔާވަރުންނެވެ. އެއީ ...\nއާމިނަތު ސަވްސަން ނަސީރު ޑިސެމްބަރ 25, 2020 0\nއަހަރެންގެ ނަމަކީ ނިކޯލް ކުއީންއެވެ. ކުރިން އަހަންނަކީ ކްރިސްޓިއަނަކީމެވެ. ކުޑައިރުއްސުރެން ދީނަށް ލޯބިކޮށް އުޅުނީމެވެ. ނަމަވެސް ކޮލެޖަށް ދާން ފެށި ހިސާބުން އަހަރެންގެ މުޅި ދިރިއުޅުން ބަދަލުވިއެވެ. ދީނަށް ކުރިން ދެވިފައިވާ ...\nއާމިނަތު ސަވްސަން ނަސީރު ޑިސެމްބަރ 16, 2020 0\nމަކަޗަކަލާއަކީ ރަޝިޔާގެ އަވަށެކެވެ. އަހަރެން އިސްލާމްވުމުގެ ކުރިން، އަހަންނަކީ ޔަހޫދީންގެ ދީނީ ސްކޫލަކުން ކިޔަވައިގެންހުރި، ޔަހޫދީންގެ ފައްޅިއެއްގެ ރައްބީއަކީމެވެ. އަހަރެން އަޅުކަންކުރަން ދާ ޔަހޫދީ ފައްޅިއާއި ނުހަނު ކައިރީގައި މުސްލިމުންގެ މިސްކިތެއް ...\nއާމިނަތު ސަވްސަން ނަސީރު ޑިސެމްބަރ 8, 2020 0\nلا إله إلا الله محمد رسول الله މީގެ ހަތްއަހަރުކުރިން މި ބަސްކޮޅަކީ އަހަރެންގެ ދުލުން ދުވަހަކުވެސް އަޑުއިވިދާނޭ ބަސްކޮޅުތަކަކަށް ވާނެކަމަށް ޚުދު އަހަރެންވެސް ޤަބޫލެއް ނުކުރަމެވެ. ފުރާވަރަށް އަރަމުން ...\nއާމިނަތު ސަވްސަން ނަސީރު ނޮވެމްބަރ 24, 2020 0\n(ފުރަތަމަ ބަޔާއި ގުޅޭ) ނަމަވެސް އޭނާގެ އުފާވެރި، ހިތްހެޔޮ ބަސްތަކުން އަހަރެން އަޖައިބުވިއެވެ. އެ މިސްކިތުގައި ތިބި އެހެން މީހުން އަހަންނަށްޓަކައި ސައި ތައްޔާރުކޮށް، ބިސްކޯދާއެކު ގެނެސްދިނުންވީ އަހަރެންގެ ހައިރާންކަން އިތުރުކުރުވި ...\nއާމިނަތު ސަވްސަން ނަސީރު ނޮވެމްބަރ 18, 2020 0\nމިއީ އޮސްޓްރޭލިއާގެ ރުބެންގެ ވާހަކައެވެ. އިސްލާމް ވުމަށް ފަހު އޭނާގެ ނަމަކީ އަބޫބަކުރެވެ. މިވާހަކައަށް އިންސާފުކޮށްލައްވާށެވެ. އަހަންނަކީވެސް އެހެން ޒުވާނުންނެކޭ އެއްފަދައިން އާދައިގެ ދިރިއުޅުމެއް އުޅެމުން އައި ޒުވާނަކީމެވެ. ނަމަވެސް ޔުނިވަރސިޓީގެ ފުރަތަމަ އަހަރު ...\nއާމިނަތު ސަވްސަން ނަސީރު ނޮވެމްބަރ 17, 2020 0


Kureege sarukaaruthakun raajje tharahgee kuran masahkathkuree plan eh nethi\n"ކުރީގެ ސަރުކާރުތަކުން ރާއްޖެ ތަރައްގީ ކުރަން މަސައްކަތް ކުރީ ޕްލޭނެއް ނެތި"\nމައި ރަށްތައް ތަރައްގީ ކުރާނީ އެހެން ރަށްތަކާ ރަނގަޅު ދަތުރުފަތުރުގެ ނިޒާމެއްގެ ތެރެއިން ކަމަށާއި މިވީތަނަށް ސަރުކާރުތަކުން ރާއްޖެ ތަރައްގީ ކުރަން މަސައްކަތް ކުރީ ޕްލޭނެއް ނެތިކަމަށް ޕްލޭނިން މިނިސްޓަރު މުހައްމަދު އަސްލަމް ވިދާޅުވެއްޖެ އެވެ.\nރައްޔިތުންގެ މަޖިލީހުގެ ގައުމީ ތަރިކައިގެ ކޮމެޓީގައި ހޯރަފުށީ ދާއިރާގެ އަހުމަދު ސަލީމް ކުރެއްވި ސުވާލަކަށް މިނިސްޓަރު ވިދާޅުވީ ރާއްޖެ ތަރައްގީ ކުރުމަށް ސަރުކާރުތަކުން މަސައްކަތް ކުރަމުން އަންނަތާ މިހާރު ޒަމާންތަކެއް ވެފައިވީ ނަމަވެސް މިހާތަނަށް އެއްވެސް ސަރުކާރަކުން އެގޮތަށް ތަރައްގީ ކުރުމަށް ޕްލޭނެއް ކަރުދާހުގައި ނެތް ކަމަށެވެ.\nމިނިސްޓަރު ވިދާޅުވީ ރާއްޖެ ތަރައްގީ ކުރުމަށް ގެންގުޅޭ ޕްލޭން މި ސަރުކާރުން ވަނީ ޕްލޭންކޮށްފަ އެވެ.\nއަދި ވިދާޅުވީ ޕްލޭން އެކުލަވާލުމުގައި އެންމެ ބޮޑަށް ބަލަމުންދިޔައީ މިއަދުގެ ހަގީގީ ހާލަތަށް ކަމަށެވެ. އެގޮތުން ކޮންމެ ރަށަކީ ވެސް ހާއްސަ ސިފަތަކެއް ލިބިފައިވާ ރަށްތަކެއް ކަމަށާއި އެއް ރަށް އަނެއް ރަށަށް ބަރޯސާވެފައި އޮންނަން ޖެހޭ ހާލަތުތައް ވެސް މެދުވެފައިވާ ރަށްރަށް ވެސް ކުރިކަން މިނިސްޓަރު ފާހަގަކުރެއްވި އެވެ.\n"އެއާއެކު ރާއްޖެގަ އޮތް އެންމެ ބޮޑު މައްސަލަތަކަކީ ކޮބާތޯ. އަތޮޅުތައް ތަރައްގީވެގެން ދިޔުމުގަ މިހާރު ކޮބާތޯ އަޅުގަނޑުމެންނަށް ހުރި އެންމެ ބޮޑު ހުރަހަކީ. ކީއްވެގެންތޯ މާލެއަށް މިހާ ބޮޑަށް މިދިޔަ ތިރީހަކަށް ސާޅީހަކަށް އަހަރުގެ ތެރޭގަ ޖަމާވާން ޖެހުނީ.. އަޅުގަނޑުމެންނަށް އެންމެ ބޮޑަށް ފާހަގަކުރެވުނީ މިގޮތަށް މިއޮތީ ރަށްރަށުގެ އެކަހެރި ކަމުންކަން،" މިނިސްޓަރު ވިދާޅުވި އެވެ.\nމިނިސްޓަރު ވިދާޅުވީ ރާއްޖެ އެކި ސަރަހައްދުތަކަކަށް ބަހާލައިގެން ތަރައްގީ ކުރަން ނިންމީ އެ ސަބަބުތަކާ ހުރެ ކަމަށެވެ.\n"އެއް ރަށް އަނެއް ރަށް ގުޅުވާލަން އެބަޖެހޭ. ދެން މިއިން އެއް ރަށްރަށް އަނެއް ރަށުގަ ވާޖަހާފަ ކައިރިއަކު ނުއެއް ބޭނދޭނެ. އަޅުގަނޑުމެންގެ ވިސްނުން ހުންނަނީ ރަށް ބޮޑުކޮށްފަ އެހެން ރަށްރަށުގެ މީހުން އެރަށަށް ގެނައުން. އެއީ މިހާތަނަށް ދިވެހިރާއްޖޭގަ އެހާ ކާމިޔާބު ކަމާއެކު ހިންގިފަ އޮތް ކަމެއް ނޫން،"\nމާލެ ސަރަހައްދު ލައިގެން ރާއްޖެ ބަހާލަފައިވަނީ މައިގަނޑު 15 ސަރަހައްދަކަށެވެ. އަދި ކްލާސްޓާ ތަކެއްގެ ގޮތުގައި ވެސް ބައެއް ސަރަހައްދުތައް ވަނީ ބަހާލާފައެވެ.\n"އެކަހެރިވާ ރަށެއްގެ ގޮތުގަ މިހެން ބަހާލީމަ އަންނަނީ މަކުނުދޫ އެކަނި. އެހެންވެ މަކުނުދޫ ހާއްސަ ގޮތެއްގަ އަޅުގަނޑުމެން ބަލަން ޖެހޭ ރަށެއް. އެއްވެސް ރަށެއް ބާކީ ކުރުމަކީ ސަރުކާރުގެ ވިސްނުމެއް ނޫން،"\nއެއާއެކު އެ ސަރަހައްދުތަކުގައި ހޮސްޕިޓަލުތައް ހުންނަން ޖެހޭ މިންވަރާއި ސްކޫލުތައް ވެސް ހުންނަން ޖެހޭ މިންވަރާއި ފަސް ސަރަހައްދެއްގައި ކޮމާޝަލް ޑޮމަސްޓިކް ޕޯޓް ހުންނަން ޖެހޭ ތަންތަން ވެސް އެނގިގެންދާނެކަން މިނިސްޓަރު ފާހަގަކުރެއްވި އެވެ.\nމިނިސްޓަރު އިތުރަށް ވިދާޅުވި ގޮތުގައި އެއާޕޯޓްތައް ތަރައްގީ ކުރާނީ ކޮންމެ ރަށަކުން ވެސް ތިރީސް މިނެޓުން ދެވޭހާ ހިސާބުތަކުގަ އެވެ.\n"މިހާރު ހުރި އެއާޕޯޓްތަކާއި މިހާރު ހަދަމުންދާ އެއާޕޯޓުތަކުގެ އިތުރުން ފަހެއް ނޫނީ ހަ އެއާޕޯޓް އިތުރަށް ހަދަން ޕްލޭންކޮޑްފަ،" އެއާއެކު އެއާ ޓްރާންސްޕޯޓްގެ ހިދުމަތް ފުރިހަމަ ވާނެ ކަން މިނިސްޓަރު ފާހަގަކުރެއްވި އެވެ.\nއެއް ރަށް އަނެއް ރަށް ގުޅުވާލުމަށް ރާއްޖެއަށް އެންމެ މުހިއްމީ ޑޮމެސްޓިކް މެރިޓައިމް ޓްރާންސްޕޯޓްކަން ފާހަގަކުރައްވާ މިނިސްޓަރު ވިދާޅުވީ ޓްރާންސްޕޯޓުގެ ހިދުމަތް ނުލިބޭނަމަ ކިތަންމެ ވަރަށްކަށް މަސައްކަތް ކުރިޔަސް ޑިސެންޓްރަލައިޒް ނުވާނެ ކަމަށެވެ.\nއެ ހިދުމަތަކީ ޕަބްލިކް ޓްރާންސްޕޯޓް ނިޒާމެއްގެ ދަށުންކަމަށާއި އެއީ ސަރުކާރުން ހަރަދުކޮށްގެން ސަރުކާރުން ހިންގާނެ ހިދުމަތެއްކަމަށް ވެސް ވިދާޅުވި އެވެ. ސަބްސިޑީ ދީގެންވެސް ރާއްޖެ އެކަތިގަނޑެއްގެ ގޮތުގައި ބޭއްވުމަށް އަގުހެޔޮ ރަނގަޅު ފެންވަރެއްގެ ދަތުރުފަތުރުކުރުމުގެ ނިޒާމެއް އޮންނަން ޖެހޭ ކަމަށް ވެސް ވިދާޅުވިއެވެ.\n"އިރާދަކުރެއްވިއްޔާ އަޅުގަނޑުމެން މިއަންނަ އަހަރުގެ ތެރޭގަ ޓްރާންސްޕޯޓް ސާވިސް ޕްރޮވައިޑް ކޮށްދިނުމުގެ މަސައްކަތްތަކެއް ކުރުމަށް މަސައްކަތް ކުރަމުންމިދަނީ،"\nދަތުރުފަތުރު ޕްލޭނިން މިނިސްޓްރީ


PHOTO GALLERY: Izzuddheen school rasmeekoh hulhuvun. | Mihaaru\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވަން ބޭއްވި ރަސްމިއްޔާތު: މި ސްކޫލު ނިސްބަތްވަނީ ރާއްޖޭގައި 1757 އިން 1766 އަށް ރަސްކަން ކުރެއްވި އައްސުލްތާން ހަސަން އިއްޒުއްދީން ސިރީ ކުލަރަންމީބަ ކައްތިރި ބަވަނަ މަހާރަދުންނަށް. ސްކޫލުގެ ބެޖު ރަމްޒުކޮށްދީފައި ވަނީ ދިވެހި ދިދައިގައިވާ ހުޅެވި ހަނދުގެ ފަސް ހަނދުފަޅި. ސްކޫލުގެ ކުލަ އަށް ބޭނުންކޮށްފައިވާ މަލިކުރުވާގެ ދަނބު ކުލަ.-- ފޮޓޯތައް: ހުސެން ވަހީދު /މިހާރު\n12 ޖެނުއަރީ 2020 - 14:56\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތަށްފަހު، ރައީސް އިބްރާހިމް މުހައްމަދު ސޯލިހު އެ ސްކޫލުގެ ދަރިވަރުންތަކަކާއެކު ކްލާސް ރޫމުގައި މަޑުކޮށްލައްވައިގެން.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތަށްފަހު، ރައީސް އިބްރާހިމް މުހައްމަދު ސޯލިހު އެ ސްކޫލު ބައްލަވައިލައްވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި އެ ސްކޫލުގެ ދަރިވަރުންތަކެއް ބައިވެރިވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި، އެ ސްކޫލުގެ ދަރިވަރުންތަކެއް ބައިވެރިވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި، ރައީސް އިބްރާހިމް މުހައްމަދު ސޯލިހު ވާހަކަ ދައްކަވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި އެ ސްކޫލުގެ ޕްރިންސިޕަލް އިސްމާއިލް ނަސީރު ވާހަކަ ދައްކަވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު، ރައީސް އިބްރާހިމް މުހައްމަދު ސޯލިހު ރަސްމީކޮށް ހުޅުވައި ދެއްވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި، ރައީސް އިބްރާހިމް މުހައްމަދު ސޯލިހު ބައިވެރިވެ ވަޑައިގަންނަވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި އެ ސްކޫލުގެ ދަރިވަރަކު ބައިވެރިވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތަށްފަހު، ރައީސް އިބްރާހިމް މުހައްމަދު ސޯލިހު އެ ސްކޫލުގެ ކްލާސް ރޫމުތަކަށް ޒިޔާރާތް ކުރައްވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: އިއްޒުއްދީން ސްކޫލް ހުޅުވުމުގެ ރަސްމިއްޔާތުގައި ރައީސް އިބްރާހީމް މުހައްމަދު ސޯލިހާއި އެޑިއުކޭޝަން މިނިސްޓަރު އާއިޝަތު އަލީ އަދި ނައިބު ރައީސް ފައިސަލް ނަސީމު ބައިވެރިވެވަޑައިގަންނަވަނީ.-- ފޮޓޯ: ހުސެން ވަހީދު /މިހާރު\nމާލެ: ޖެނުއަރީ 12، 2020: އިއްޒުއްދީން ސްކޫލް ހުޅުވުމުގެ ރަސްމިއްޔާތުގައި އެޑިއުކޭޝަން މިނިސްޓަރު އާއިޝަތު އަލީ ވާހަކަ ދައްކަވަނީ.-- ފޮޓޯ: ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި ރައީސް އިބްރާހިމް މުހައްމަދު ސޯލިހު ބައިވެރިވެ ވަޑައިގަންނަވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި ބައިވެރިވެ ވަޑައިގަތުމަށް ރައީސް އިބްރާހިމް މުހައްމަދު ސޯލިހު ވަޑައިގަތުމުން، އެޑިއުކޭޝަން މިނިސްޓަރު އައިޝަތު އަލީ އެމަނިކުފާނަށް މަރުހަބާ ދަންނަވަނީ.-- ފޮޓޯ؛ ހުސެން ވަހީދު /މިހާރު\nމާލެ: ޖެނުއަރީ 12، 2020: މިއަހަރު އަލަށް ކިޔަވައިދޭން ފެށި އިއްޒުއްދީން ސްކޫލު ހުޅުވުމަށް ބޭއްވި ރަސްމިއްޔާތުގައި ބައިވެރިވެ ވަޑައިގަތުމަށް ނައިބު ރައީސް ފައިސަލް ނަސީމާއި، އެޑިއުކޭޝަން މިނިސްޓަރު އައިޝަތު އަލީ ސްކޫލައް ވަޑައިގަންނަވަނީ.-- ފޮޓޯ؛ ހުސެން ވަހީދު /މިހާރު


Ameer Ah Ithubaaru Kuran, Massalla Akee Dharani Nubelehettun: Nasheed | Hathaavees\nއަމީރަށް އިތުބާރު ކުރަން، މައްސަލައަކީ ދަރަނި ނުބެލެހެއްޓުން: ނަޝީދު\nމަޖިލީހުގެ ރައީސް މުހައްމަދު ނަޝީދު އަދި ފިނޭންސް މިނިސްޓަރު އިބްރާހީމް އަމީރު --\nފިނޭންސް މިނިސްޓަރު އަމީރަށް އިތުބާރު ކުރައްވާ ކަމަށާއި ނަމަވެސް މައްސަލައަކީ ދަރަނި ނުބެލެހެއްޓޭ މައްސަލަ ކަމަށް ރައްޔިތުން މަޖިލީހުގެ ރައީސް، ރައީސް މުހައްމަދު ނަޝީދު ވިދާޅުވެއްޖެއެވެ.\nނަޝީދު މިފަދައިން ވިދާޅުވެފައިވާއިރު އިއްޔެ ރައްޔިތުން މަޖިލީހުގެ ޖަލްސާގައި ވާހަކަދައްކަވަމުން އަމީރަށް ދަރަނި ރަނގަޅަށް މެނޭޖު ކުރަން އެނގިވަޑައި ނުގަންނަވާ ކަމަށް ނަޝީދު ވަނީ ނުރުހުން ފާޅުކުރައްވާފައެވެ.\nމިއަދު ބޭއްވި މުޅި މަޖިލީހުގެ ކޮމެޓީއަށް ފިނޭންސް މިނިސްޓަރު އިބްރާހީމް އަމީރު ވެސް ވަނީ ހާޒިރު ކުރައްވާފައެވެ. މުޅި މަޖިލީހުގެ ކޮމެޓީއެއް ބޭއްވީ ކުރީގެ ރައީސް އަބްދުﷲ ޔާމީންގެ ވެރިކަމުގައި ދައުލަތުގެ ދަރަނީގެ މިންވަރު ސާފުނުވާ ކަމަށާއި ފިނޭންސް މިނިސްޓްރީގައި މިހާރު ހުރި ހިސާބުތަކާއި ރައްޔިތުންގެ މަޖިލީހުގައި ހުރި ހިސާބުތަކާ ދިމާނުވާ ކަމަށް ވިދާޅުވެ މަޖިލީހަށް ނަޝީދު ހުށަހެޅުއްވި މައްސަލައަކާ ގުޅިގެންނެވެ.\nނަޝީދު ވިދާޅުވީ ދަރަނި ބެލެހެއްޓުމުގެ ކަންކަން ވަރަށް ރަނގަޅަށް ހިނގާ ކަމަށް ކުރީގެ ދެ ފިނޭންސް މިނިސްޓަރުންނާއި އަދި މިހާރުގެ ފިނޭންސް މިނިސްޓަރު ވިދާޅުވަމުންދާ ކަމަށާއި ނަމަވެސް މިދިޔަ ހަފްތާގައި ޕްރައިވެޓް ސެކްޓަރަށް ދީފައި އޮތް ސޮވެރިން ގެރެންޓީއެއް ނުދެއްކިގެން މިދިޔަ މަހުގެ 22 ވަނަ ދުވަހު އެ ގެރެންޓީ ދީފައި އޮތް ފަރާތުން ރާއްޖެއަށް ސިޓީ ފޮނުވާފައިވާ ކަމަށެވެ.\n"މިއީ ރާއްޖޭގައި މީގެކުރީގައި ދުވަހަކު ވެސް ހިނގާފައިވާނެ ކަމެއް ނޫން. އެ 10 މިލިއަން ޑޮލަރު އަޅުގަނޑު މިހާރު އަޑުއަހާފައި އޮތް ގޮތުގައި ސަރުކާރުން ބާރު އަޅައިގެން ދަރަނިވެރިވެފައި އޮތް ފަރާތަކަށް އަނެއްކާ ދަރަނި ނަގައިދިނީ ބޭންކް އޮފް މޯލްޑިވްސް އިން. ނަގާފައި އެ އެކައުންޓަށް ލާފައި ކުރީގެ ނައިބު ރައީސް މި ދަރަނި ފިއްލުވީ" ނަޝީދު ވިދާޅުވިއެވެ.\nއިތުރަށް ވާހަކަދައްކަވަމުން ނަޝީދު ވިދާޅުވީ ދިމާވެގެން އުޅޭ މައްސަލައަކީ އެއްވެސް ހާލެއްގައި އެމަނިކުފާނު އަމީރަށް އިތުބާރު ނުކުރައްވާ މައްސަލައެއް ނޫން ކަމަށެވެ.\n"އަޅުގަނޑުގެ ވަރަށް ގާތް ރަހުމަތްތެރިއެއް މާލީ ވަޒީރަކީ (އަމީރު)، އެ ވިދާޅުވީ އަޅުގަނޑުގެ ޕާޓީގެ މެމްބަރެކޭ. އަދި އަޅުގަނޑުގެ އަމިއްލަ ހިޔަނި ކެބިނެޓްގެ ވެސް މެމްބަރެއް. އެ ބޭފުޅާ އަށް އިތުބާރު ކުރަމޭ، އެޔެއް ނޫނޭ ދިމާވެގެން މި އުޅޭ މައްސަލައަކީ،" ނަޝީދު ވިދާޅުވިއެވެ.\nދިމާވެގެން އުޅޭ މައްސަލައަކީ ދީފައި ހުރި ސޮވެރިން ގެރެންޓީތަކަށް ދީފައި ހުރި ފައިސާ ގެނެސް އެއްތަނަކަށް ޖަމާކޮށްފައި ނުބެހެއްޓުނީ ކިހިނެއްވެގެންތޯ ކަމަށާއި އޮޑިޓާ ޖެނެރަލް ހައްދަވަންޖެހޭ އެސެސްމެންޓުތައް ކޮބައިތޯ ކަމަށް ނަޝީދު ވިދާޅުވިއެވެ.\nPrevious އަނެއްކާވެސް އައްޑޫ ހިތަދޫ އިން ކޮވިޑަށް މީހަކު ޕޮޒިޓިވްވެއްޖެ\nNext މާދަމާގެ މަޖިލީހުގެ ޖަލްސާއަށް އަމީން ހާޒިރު ކުރަނީ


"fasaadha kuraa nama kuree ge raeesunnah inaayai dheykah nujehey"\n"ފަސާދަ ކުރާ ނަމަ ކުރީގެ ރައީސުންނަށް އިނާޔަތް ދޭކަށް ނުޖެހޭ"\nރައީސުލްޖުމްހޫރިއްޔާކަން ކޮށްފައިވާ ބޭފުޅަކަށް ދޭންޖެހޭ ރައްކާތެރިކަމާއި އިނާޔަތްތަކާބެހޭ ގާނޫނަށް އަނެއްކާ ވެސް އިސްލާހެއް ހުށަހަޅަން ޕީޕީއެމްގެ ނައިބު ރައީސް، ފޮނަދޫ ދާއިރާގެ މެންބަރު އަބްދުރަހީމް އަބްދުﷲ ގޮވާލައްވައިފި އެވެ.\nއަބްދުއްރަހީމް މިހެން ވިދާޅުވި އިރު، ފަހަކަށް އައިސް ކުރީގެ ރައިސުން ކަމަށްވާ މައުމޫން އަބްދުލް ގައްޔޫމާއި މުހައްމަދު ނަޝީދު ގެންދަވަނީ ސަރުކާރަށް ވަރަށް ބޮޑަށް ފާޑު ވިދާޅުވަމުންނެވެ. އަދި ސަރުކާރާ ދެކޮޅަށް އިދިކޮޅު ފަރާތްތަކުން ކުރަމުން އަންނަ ހުރިހާ ކަމަކަށް ރައީސް މައުމޫން ގެންދަވަނީ ގެންދަވަނީ ތާއީދު ކުރައްވަމުންނެވެ. -- ކުރީގެ ރައީސުންގެ ތެރެއިން ސިޔާސީ ކަންކަމާ ދުރު އެކަހެރި ދިރިއުޅުމެއް އުޅުއްވަނީ ރައީސް ޑރ. މުހައްމަދު ވަހީދު ހަސަން މަނިކެވެ.\nއަބްދުއް ރަހީމް މިރޭ ކުރެއްވި ޓްވީޓެއްގައި ވިދާޅުވީ ކުރީގެ ރައީސުންގެ ތެރެއިން އަމިއްލަ އެދުމަށްޓަކައި ގައުމުގައި ފިތުނަ ފަސާދަ އުފައްދަން މަސައްކަތް ކުރާ ބޭފުޅުނަށް އިނާޔަތާއި، ހިމާޔަތް އަދި ރައްކާތެރިކަން ދޭން ނުޖެހޭ ކަމަށާއި އެހެންވެ އެހާލަތާ ގުޅޭގޮތަށް ގާނޫނަށް އިސްލާހު ހުށަހަޅަން ޕީޕީއެމްގެ ޕީޖީ ގްރޫޕްގެ ލީޑަރު އަހުމަދު ނިހާން ހުސެން މަނިކަށް ގޮވާލައްވާ ކަމަށެވެ.\nމިދިޔަ އަހަރު ތެރޭގައި ވެސް ރައްޔިތުން މަޖިލީހުގައި ވަނީ ރައީސުލްޖުމްހޫރިއްޔާކަން ކޮށްފައިވާ މީހަކަށް ދޭންޖެހޭ ރައްކާތެރިކަމާއި އިނާޔަތްތަކާބެހޭ ގާނޫނަށް ބަދަލެއް ގެނެސްފަ އެވެ. އެއީ ޖިނާއީ ކުށެއް ސާބިތުވެފައިވާ ކުރީގެ ރައީސްއަކަށް އިނާޔަތާ ހިމާޔަތް ނުލިބޭ ގޮތަށެވެ. އެގޮތުން ކުރިން ރައީސް ނަޝީދަށް ލިބެމުންއައި އިނާޔަތްތައް ދިނުން ވަނީ ހުއްޓާލާފަ އެވެ.


Prince Charles varah fit: Camilla | Mihaaru\n06 ޖުލައި 2020 - 06:50\nބީބީސީ ރޭޑިއޯ5ލައިވުން މާދަމާ ފޮނުވާ "ދި އެމާ ބާނޭޓް" ޝޯގައި ޕްރިންސް ވިލިއަމާއި ހެރީގެ ދޮންމަންމާފުޅު ވިދާޅުވީ ޕްރިންސް ޗާލްސް އަކީ އެ އުމުރުގެ ބޭފުޅަކާ ބަލާފައި އެންމެ ފިޓް ބޭފުޅާ ކަމަށް ދެކެވަޑައިގަންނަވާ ކަމަށެވެ.\nޗާލްސްގެ އުމުރަކީ 71 އެވެ. ކެމީލާ، 72، އާއި ޗާލްސް ކައިވެނި ބައްލަވައިގަތީ ޗާލްސްގެ ކުރީގެ އަނބިކަނބަލުން، ޕްރިންސް ހެރީ އާއި ވިލިއަމްގެ މަންމާފުޅު ޕްރިންސެސް ޑަޔާނާ 1997 ގައި އަވަހާރަވުމުން 2005 ގަ އެވެ.\nޑަޔާނާއާ ކައިވެނި ބައްލަައިގެން އުޅުއްވިއިރު ވެސް ޗާލްސް އާއި ކެމީލާއާ ދެމެދު ސިއްރުން ގުޅުންތަކެއް އޮވެ އެވެ. ޗާލްސްއާ ކައިވެނި ބައްލަވައިގަތުމުގެ ކުރިން އެންޑްރޫ ޕާކަ ބޯލްސްއާ ކައިވެނި ބައްލައިގެން ކެމީލާ އަށް ދެ ދަރިން ލިބިވަޑައިގެންފައިވެ އެވެ.\nމިހާރުގެ ފިރިކަލުން ޗާލްސްގެ ސިއްހަތާއި ދެބޭފުޅުންގެ ގުޅުމާއި އާއިލީ ގުޅުންތަކާ ބެހޭ ގޮތުން އިންޓަވިއުގައި ކެމީލާ ގިނަ ވާހަކަތަކެއް ހިއްސާކުރައްވާނެ އެވެ. މީގެ އިތުރުން ގެވެށި އަނިޔާތަކާއި އެކަމަށް ހޭލުންތެރިކަން އުފެއްދުމުގެ މުހިއްމުކަމާ ބެހޭ ގޮތުން ވެސް ކެމީލާ ވާހަކަ ދައްކަވާފައިވެ އެވެ.\nއެ އިންޓަވިއުގެ ކުރިން ގެނެސްދިން ތަންކޮޅެއްގެ ގޮތުގައި ބައެއް މީޑިއާތަކުން ކެމީލާ ޗާލްސްގެ ސިއްހަތާ ބެހޭ ގޮތުން ދެއްކެވި ބައެއް ވާހަކަތައް ގެނެސްދީފައިވެ އެވެ. އެގޮތުން ޗާލްސް އަކީ އަބަދު ވެސް ރަނގަޅު ސިއްހަތެއްގައި ހުންނަންވަން މަސައްކަތްކުރައްވާ ބޭފުޅެއް ކަމަށް ވިދާޅުވެފައިވެ އެވެ. އެގޮތުން ކުރައްވާ އެންމެ މުހިއްމު ކަމަކީ ހިންގެވުން ކަމަށް ވިދާޅުވި އެވެ.\n"ހިނގުން ކަމަކީ. ހިންގަވާ އިރު އެކީގައި އުޅުއްވާ އެހެން ބޭފުޅުންނަށް ވުރެ މާ ބޮޑަށް ވެސް ކުރީގައި ޗާލްސް ހުންނަވާނީ." ކެމީލާ ވިދާޅުވި އެވެ.\nފިޓްކޮށް ހުންނަވަން ޗާލްސް ދެއްވާ އިސްކަން ފާހަގަކުރައްވައި ކެމީލާ، ޗާލްސް ސިފަކުރެއްވީ "މައުންޓެއިން ގޯޓް" އެއްގެ ގޮތުގަ އެވެ.\nބީބީސީ ރޭޑިއޯ5ލައިވްގެ އިންޓަވިއުގެ ރެކޯޑިންގެ ތެރެއިން.\nމިހާރުގެ ހާލަތާ ބެހޭ ގޮތުން އެކަމަނާ ވިދާޅުވި އާއިލާގެ ބޭފުޅުންނާއި ގާތް ރައްޓެހިންނާ އެއްތަންވެ ބައްދަ ނުކުރެއްވުމަކީ މި ވަގުތު އެންމެ ބޮޑު ހިތާމަ ކަމަށެވެ. އަދި ކޮވިޑް-19 އާ އެކު ގެނައި ލޮކްޑައުންގެ ކުރިން އިންޓަނެޓަކީ އެހާ ގަޔާވާ އެއްޗެއް ނޫން ކަމަށް ވެސް ވިދާޅުވި އެވެ.\n"އެކަމަކު މިހާރު ހުރިހާ ވެސް އެއްޗަކީ އެއީ. މީސްމީހުންނާ ބައްދަލުކުރެވެން އޮތް ގޮތަކީ އެއީ. އެހެންވީމަ އޭގެ ބޭނުން މިހާރު ވަރަށް ބޮޑު. ކުރިން އަޅުގަނޑަކީ އިންޓަނެޓަކީ ކިހިނެއްވާ އެއްޗެއްކަން، ކީއްކުރަން ބޭނުންކުރާ އެއްޗެއްކަން ވެސް އެނގެން ވެސް ބޭނުންވި މީހެއް ނޫން،" ކެމީލާ ވިދާޅުވި އެވެ.\nނަމަވެސް ލޮކްޑައުންގެ ތެރޭގައި އިންޓަނެޓަށް ވަރަށް ބޮޑަށް އަހުލުވެރިވެވަޑައިގެންފައިވާ ކަމަށް ވިދާޅުވި އެވެ.\nއިތުރު ލިޔުންތައް ޕްރިންސް ވިލިއަމް އިނގިރޭސިވިލާތް ދުޅަހެޔޮ ދިރިއުޅުން ފިޓްނެސް ޕްރިންސް ހެރީ


ބޭހެއް،ކާއެއްޗެއް ނުލިބި ދަރިން މަރުވެދިޔައިރު އޮރެންޖެއް ހިސާބުވެސް ދިއްކޮށްލާނެ މީހަކު ނުވި ނަމަވެސް މަރުވުމުން ކަފުން ލިބުނު – Dhen.mv\nއިބްރާހީމް ޙުސައިން April 28, 2020 - 5:27 pm\nއިންސާނުން ލައްވާފައިވަނީ އެކި ގިންތިއާއި އެކި މިންތި ތަކުގައެވެ. މުއްސަދިން ދުނިޔޭގެ ތަކްލީފަކާމެދު ޚިޔާލެއް ފިކުރެއް ނެތި ދިރިއުޅެމުންދާއިރު ފަޤީރުންނަކީ ވެސް އިންސާނުންގެ ގިންތިއެކެވެ. އެމީހުންނަށް އެހީވުމާއި އަޅާލުމަކީ ﷲ ތަޢާލާ މުދާވެރިކަން ދެއްވި މުއްސަދިންގެ މައްޗަށް އޮތް ކަމެކެވެ. ނަމަވެސް އެހީގެ އަތެއް ނުލިބި ، ކާނެ އެއްޗެއް ނުލިބި ބަނޑަށް ޖެހިގެން ދުނިޔެއިން ކޮންމެ ދުވަހަކު ވަކިވެގެން އެދަނީ ކިތައް ކިތައް އިންސާނުންތޯއެވެ. މިފަދަ މީހުންގެ ތެރޭގައި އަހަރެމެންގެ ޢާއިލާގެ މީހަކު ވާނަމަ އަހަރެމެންނަށް އަސަރެއް ނުކުރާނެތޯއެވެ.\nމިއީ މުޅި ދުނިޔެއަށް ސިހުން ގެނުވި މިފަދަ ހާދިސާއެކެވެ. ނިކަމެތި ފަޤީރެއްގެ މިވާހަކަ އާންމުންނާއި ހަމަޔަށް ގެނެސްދިނީ ''ޗެރިޓީ ރައިޓް'' ޖަމާޢަތުންނެވެ.\n''އަހަރެންގެ ތިބެނީ ދެ ކުދިންނެވެ. އެއީ އަންހެން ކުއްޖަކާ ފިރިހެން ކުއްޖެކެވެ. އެ ދެކުދިންނަށް މެލޭރިއާ ޖެހުނެވެ. ފަރުވާއަށް ދެކުދިން ހޮސްޕިޓަލަށް ގެންދިޔައިމެވެ. އަދި ނޭފަތަށް ބޭހެއް އެޅުމަށް ފަހު ، ބޭސް ސިޓީ ދިނެވެ.\nއެވަގުތު ، ކުޑަމިނުން އޮރެންޖެއް ގަންނަހާ ފައިސާވެސް އަހަރެންގެ އަތުގައި ނެތެވެ. ބޭސްގަތުމަށް ޓަކައި ، އަނބުރާ ދައްކާ ގޮތަށް ފައިސާ ލިބޭތޯ އެތައް ބައެއްގެ ގާތަށް ދިޔައިމެވެ. ނަމަވެސް އެއްވެސް މީހަކު އަހަންނަށް އެހީއެއް ނުވިއެވެ.\nހިތާމަޔާއެކު އަހަރެން ގެއަށް އައިސް ކުދިންގެ ގާތުގައި އިނީމެވެ. އެހިނދު އެކުދިންގެ ޙާލު ބޮޑުކަން އަހަންނަށް އިހްސާސް ކުރެވެއެވެ. ނަމަވެސް ފަރުވާއަކަށް ދެވެން އޮތީ މިރަށު މީހުން އަމިއްލައަށް ހަދާ ދިޔާ ބޭހެކެވެ.\nއެކުދިންގެ ޙާލު ދެކެން ކެތް ނުވެގެން އެއްވެސް އެއްޗެއް ލިބޭތޯ ބާޒާރަށް ނުކުތީމެވެ. އެކުދިންގެ އަރުތެރެއަށް ލާނެ އެއްޗެއް ލިބޭތޯ ކުރި މަސައްކަތް ނާކާމިޔާބު ވުމުން އެނބުރި ގެއަށް އައިއިރު ފިރިހެން ދަރިފުޅު އޮތީ މަރުވެފައެވެ.\nއަންހެނުންނާއި އަންހެން ދަރިފުޅު ހޮސްޕިޓަލަށް ގެންދިޔުމަށްފަހު ފިރިހެންދަރީގެ ޖަނާޒާކަންތައް ހަމަޖެއްސުމަށް މީހަކު ކަފުނެއް ދޭތޯ ނިކުތީމެވެ. އަހަރެންގެ ދަރި ބަލިވެ އޮތްއިރު އަރުތެރެއަށްލާނެ އޮރެންޖެއް ވިޔަސް ދޭނެ މީހަކު ނުވިއެވެ. ނަމަވެސް މީހަކު ކަފުނެއް ދިނެވެ. ކަފުން ހިފައިގެން އަންހެން ދަރިފުޅުގެ ޙާލު ބަލާލަން ދިޔައިމެވެ. އޭރު އެކުއްޖާވެސް އޮތީ ފަހުނޭވާ ދޫކޮށްލާފައެވެ.\nދެކުދިންގެ ޖަނާޒާގެ ކަންކަމުގައި އެހީތެރިވެ ދިނުމަށް މީހުންގެ ކިބައިން އަހަރެން އެދުނީމެވެ. އަދި އެހެންމީހުންގެ އެހީއާއެކު ދެކުދިންގެ ޖަނާޒާ ނިންމާ ވަޅުލީމެވެ.\nއަހަރެންގެ އަންހެން ދަރިފުޅު ކާއެއްޗެއް ދޭށޭ ބުނެފައި އަނގަ ހުޅުވާލާތަން މިއަދުގެ މިވަގުތާއި ހަމަޔަށް ވެސް އަހަންނަށް ތަސްވީރު ކުރެވެއެވެ. އަހަރެންގެ ކުރިމަތިން އެމަންޒަރު ފެނިފެނި ހުރެއެވެ.\nލޮބުވެތި އަޚުންނާއި އުޚުތުންނެވެ. ހިތްދައްޗެއް ނުވޭތޯއެވެ. ނޫނީ އެވަރުގެ ރަޙުމެއް ހިތުގައި ނެތީތޯއެވެ. ﷲއަށް ޙަމްދު ހުއްޓެވެ. އެއިލާހުގެ ދީލަތިކަމުން އަހަރެމެން ކައިބޮއި އެބައުޅެމުއެވެ. ނަމަވެސް ދަތި ޙާލުގައި ދިރިއުޅޭ އެތައް ބަޔަކު އަހަރެމެންގެ މުޖުތަމަޢުތަކުގައި ވެސް އެބައުޅެވެ. އެފަދަ މީހުން ހޯދާ އެމީހުންގެ ދަތިކަމަށް ކުޑަ ނަމަވެސް ތަސައްލީއެއް ދޭ ބަޔަކަށް އަހަރެމެން ވަމާތޯއެވެ.


ރުވާންޑާ - ވިކިޕީޑިއާ\n28 Aug 2008 - 02 May 2019\nMotto: Ubumwe, Umurimo, Gukunda Igihugu\n- Total 26,338 km2 (147th)\n- July 2009 estimate 10,473,282 (80th)\n- 2010 census 10,264,947\n- Density 397.6/km2 (29th)\n- Total $10.004 billion\n- Per capita $1,043\n- Total $4.459 billion\n- Per capita $465\nGini (2003) 45.1\nHDI (2007) 0.460\nError: Invalid HDI value ·167th\nރުވާންޑާ ނުވަތަ “ލޭންޑް އޮފް އަ ތައުޒަންޑް ހިލްސް” އަކީ އިރުމަތީ-މެދުތެރޭ އެފްރިކާއަށް ނިސްބަތްވާ ޤައުމެކެވެ.\nރުވާންޑާގެ ރަސްމީ ބަހަކީ ކިންޔާރްވާންޑާ ބަހާއި ފަރަންސޭސި ބަހާއި އިނގިރޭސި ބަހެވެ. އިނގިރޭސި ބަހުން މި ޤައުމުގެ މީހުންނަށް ކިޔަނީ ރްވާންޑަންސް ނުވަތަ ރްވާންޑީސްއެވެ. ޤައުމުގެ އެންމެ ބޮޑު ޝަހަރަކީ ކިގަލީއެވެ. މި ޤައުމުގެ ވެރި ރަށަކީ ވެސް މިއީއެވެ. މި ޤައުމަކީ ޖުމްހޫރިއްޔާއެކެވެ. ޤައުމުގެ އާބާދީއަކީ9މިލިއަނެވެ. އެހެންކަމާއެކު، މިއީ ދުނިޔޭގައި 84 ވަނައަށް އެންމެ އާބާދީ ބޮޑު ޤައުމެވެ. ބިމުގެ ބޮޑުމިނަކީ 26338 އަކަކިލޯމީޓަރެވެ. ދުއްވާއެއްޗެހި ދުއްވަނީ ކަނާތްފަރާތުންނެވެ. އިންޓަނެޓް ކޯޑަކީ rw. އެވެ. ކޯލިން ކޯޑަކީ +250 އެވެ. ފައިސާގެ ގޮތުން ބޭނުންކުރަނީ ރްވާންޑަން ފްރޭންކެވެ.\n“ރުވާންޑާ” މި ނަން ނެގިފައިވަނީ “ވަންޔަރުއާންޑާ” މީހުންނަށް ނިސްބަތް ކޮށެވެ. ރުއާންޑާއަށް ނިސްބަތްކޮށް ކިޔޭ އަނެއް ނަމަކީ “ލޭންޑް އޮފް އަ ތައުޒަންޑް ހިލްސް” އެވެ.\nރުވާންޑާ އާއި ބޯޑަރުގެ ގޮތުން ގުޅޭ ޤައުމުތަކަކީ ޔޫގެންޑާ އާއި ބުރުންޑީ އާއި ޑިމޮކްރެޓިކް ރިޕަބްލިކް އޮފް ކޮންގޯ އާއި ޓެންޒޭނިޔާއެވެ.\nމިއަދުގެ ރުވާންޑާގައި މީހުން ދިރިއުޅެން ފެށި ވަކި ތާރީޚެއް އަދި ހޯދިފައެއް ނުވެއެވެ. އެހެން ނަމަވެސް ތާރީޚީ ޢިލްމުވެރީން ޤަބޫލުކުރައްވާ ގޮތުގައި، މި ހިސާބުގައި މީހުން އާބާދުވެފައިވަނީ ޢީސާއީ މީލާދުގެ އަށް ސާސްކަފު ނުވަތަ ތިން ސާސްކަފު ކުރީންނެވެ. މި ގޮތުން އެންމެ ފުރަތަމަ މި ސަރަޙައްދުގައި ވަޒަންވެރިވެފައިވާ ކަމަށް ބެލެވެނީ ޝިކާރަ ކުރާ މީހުންނެވެ. 1884-1885 ގައި ތަންގަންޔިކާ ސަރަޙައްދުގެ އިސް މީހުންނާއެކު ޖަރުމަނުން ސޮއިކުރި އެއްބަސްވުންތަކަށް ފަހުގައި ޖަރުމަނު މީހުން ވަނީ ތަންގަންޔިކާ އާއި ބުރުންޑީ އާއި ރުވާންޑާއަކީ ޖަރުމަނުގެ ބާރު ހިނގާ ސަރަޙައްދެއް ކަމުގައި ދަޢުވާކޮށްފައެވެ. ޖަރުމަނުގެ އިސް ބޭފުޅަކު، މި ސަރަޙައްދުގެ ވެރިކަމުގައި ހުރި ބޭފުޅަކާ ބައްދަލު ކުރައްވާފައިވަނީ 1894 ގައެވެ. 2500 ސިފައިންނާއެކު، އިރުމަތީ އެފްރިކާގައި ބާރު ހިންގަމުން ދިޔަ ޖަރުމަނު މީހުން ރުވާންޑާގެ މީހުންގެ ދިރިއުޅުމުގެ އޮނިގަނޑަށް ބަދަލެއް ގެންނަން މަސައްކަތްކޮށްފައި ނުވާކަން ފާހަގަ ކުރެވެއެވެ. ރުވާންޑާއަށް ބެލްޖިއަމްގެ ކިބައިން މިނިވަންކަން ލިބިފައިވަނީ 1 ޖުލައި 1962 ގައެވެ.\nރުވާންޑާގެ ގިނަ މީހުންނަކީ ކިންޔަރުވާންޑާ ބަހުން ވާހަކަ ދައްކާ މީހުންނެވެ. ވިޔަފާރީގެ މުޢާމަލާތްތަކުގައި މީގެ ތެރެއިން ބައެއް މީހުން ވެސް ސަވާހިލީ ބަހުން ވާހަކަ ދައްކައި އުޅެއެވެ. ރުވާންޑާގެ ތަޢުލީމީ މީހުން ވާހަކަ ދައްކާ މައިގަނޑު ދެ ބަހަކީ އިނގިރޭސި ބަހާއި ފަރަންސޭސި ބަހެވެ. ރުވާންޑާގެ އާބާދީގެ 93.6% މީހުންގެ ދީނަކީ ކްރިސްޓިޔަން ދީނެވެ. 4.6% މީހުންނަކީ މުސްލިމުންނެވެ.\nރުވާންޑާގެ ސަގާފަތަށް އެ ޤައުމު އިސްތިޢުމާރު ކުރީ ޔޫރަޕުގެ މީހުންގެ އަސަރު ފޯރާފައިވި ނަމަވެސް، ބޮޑަށް ފެނިގެންދަނީ އެފްރިކާގެ އަވަށްޓެރި ޤައުމުތަކުގެ ސަގާފަތުން ވެސް ފެންނަ ފަދަ ކަންތައް ތަކެކެވެ.\nރުވާންޑާގެ އިޤްތިޞާދަށް ބަލާއިރުގައި އަދިވެސް އިންޑަސްޓްރިއަލައިޒޭޝަންގެ އެއްވެސް ކަމެއް ނެތް ކަން ފާހަގަކުރެވެއެވެ.\nއެ ޤައުމުގެ ޖީ.ޑީ.ޕީ ޕަރކެޕިޓާ އަކީ 1043 ޑޮލަރެވެ.\nމި ޞަފްހާ އަށް އެންމެ ފަހުން ބަދަލެއް ގެނެވިފައިވަނީ4އެޕްރީލް 2013، 19:25 ގައެވެ.


ކުޅުދުއްފުށީ ލޯކަލް މާރުކޭޓު ސަރަހައްދުގައި އުރީދޫގެ ކިއޮސްކް މެޝިނެއް ބަހައްޓަން ތައްޔާރުވަނީ ކުޅުދުއްފުށީ ލޯކަލް މާރުކޭޓު ސަރަހައްދުގައި އުރީދޫގެ ކިއޮސްކް މެޝިނެއް ބަހައްޓަން ތައްޔާރުވަނީ\nކުޅުދުއްފުށީ ލޯކަލް މާރުކޭޓު ސަރަހައްދުގައި އުރީދޫގެ ކިއޮސްކް މެޝިނެއް ބަހައްޓަން ތައްޔާރުވަނީ\nކުޅުދުއްފުށީ ލޯކަލް މާރުކޭޓް\nކުޅުދުއްފުށީ ލޯކަލް މާރުކޭޓު ސަރަހައްދުގައި އުރީދޫގެ ކިއޮސްކް މެޝިނެއް ބަހައްޓަން ނިނަމައިފިއެވެ. ކުޅުދުއްފުށީ ކައުންސިލުން ބުނީ މިމެޝިން ބަހައްޓަން ނިންމީ އެރަށަކީ ގިނަ ޢަދަދެއްގެ މީހުން ޒިޔާރަތް ކުރާ ރަށަކަށްވާތީ މޯބައިލް ފޯނުތަކަށް ރީޗާރޖް ކުރުމުގައި ފަސޭހަ ގޮތްތަކެއް ހަމަޖައްސައި ދިނުމުގެ ގޮތުން ކަަމަށެވެ.\nމިމަސައްކަތް ކޮށްދޭނެ ބަޔަކު ހޯދުމަށް އެކައުންސިލުން ވަނީ އިޢުލާން ކޮށްފައެވެ. މި އިޢުލާނުގައިވާ ގޮތުން މިމެޝިން ބަހައްޓާނީ އެރަށު ލޯކަލް މާރުކޭޓުގެ ގޯތިތެރޭގައި ބަންޑާރަ މަގަށް ވާގޮތަށް ކިއޮސްކް މެޝިނެއް ބެހެއްޓޭ ވަރުގެ ކުޑަ އިމާރާތެއް ހަދައިގެން ކަމުގައެވެ.\nކުޅުދުއްފުށީ ކައުންސިލުން ބުނީ މިއީ އުރީދޫއާއި އެކު ކުރިއަށްގެންދާ މަސައްކަތެއް ކަމަށާއި މިކަމަށް ޚާއްޞަ އިމާރަތެއް ހަދަން ނިންމާފައިވާ ކަމަށެވެ. މާރުކޭޓް ހުންނަ ސަރަހައްދަކީ ރަށަށް އަރާ އެހެން ރައްރަށުގެ މީހުންވެސް ގިނަ އަދަދަކަށް ހަރަކާތް ތެރިވާ ސަރަހައްދެއް ކަމަށާއި އެސަރަހައްދު މިކަމަށް ހަމަޖެއްސީ ގިނަބަޔަކަށް ފަސޭހަގޮތެއްގައި މިޚިދުމަތް ލިބިގަތުމަށް މަގު ފަހި ކޮށްދިނުމަށް ކަމަށެވެ.\nކުޅުދުއްފުށީ ކައުންސިލުންބުނީ މި މަސައްކަތާ ގުޅޭ ގޮތުން މައުލޫމާތު ދިނުމުގެ ބައްދަލުވުން މި މަހު 19 ވަނަ ދުވަހުގެ 13:00 ބާއްވާނެކަމަށެވ.


ޝައިޚް ޢަލީ ޒާހިރުގެ އިލްތިމާސް: ހޮވޭ ރައީސް އެންމެ ބޮޑު ސަމާލުކަމެއް ދޭންވީ ދީނީ ކަންކަން ކުރިއެރުވުމަށާ ހަރުދަނާ ކުރުމަށް!\nއާރޓިކަލްކިޔުމަށް ހޭދަވާނެކަމަށް ބެލެވެނީ : 1 މިނެޓް, 35 ސިކުންތު\nކުރިއަށް އޮތް5އަހަރަށް ރާއްޖޭގެ ވެރިކަމަށް ހޮވިވަޑައިގަންނަވާ ބޭފުޅަކު އެންމެ ބޮޑު ސަމާލުކަމެއް ދެއްވަންވީ އިސްލާމް ދީނުގެ ކަންކަން ކުރިއެރުވުމަށާއި އެކަން ހަރުދަނާ ކުރުމަށް ކަމަށް ފަޟީލަތުއްޝައިޚް ޢަލީ ޒާހިރު ބިން ސަޢީދު ޤާސިމް ވިދާޅުވެއްޖެއެވެ.\nޝައިޚް ޢަލީ ޒާހިރު މިމޭރުމުން ވިދާޅުވެފައިވަނީ މިފަހަރުގެ ރިޔާސީ އިންތިޚާބުގެ ދުވަސްވަރު ވެސް ކެންޑިޑޭޓުންނާއި ސަޕޯޓަރުން އެންމެ ގިނައިން ދެއްކި އެއް ވާހަކައަކީ އިސްލާމް ދީނުގެ ވާހަކަތައްކަން ފާހަގަކުރައްވައެވެ.\nޝައިޚް ޢަލީ ޒާހިރު މިމޭރުމުން ވިދާޅުވެފައިވާއިރު ރާއްޖޭގައި އިސްލާމް ދީނުގެ ވާހަކަތަކާއި އިސްލާމް ދީން ހިމާޔަތްކޮށް މަތިވެރިކުރުމުގެ ވާހަކަތަކުގެ އަޑު އިވޭ މިންވަރާއި ގާތަކަށް ވެސް އެކަންކަމަށް އަމަލީ މަސައްކަތް ނުކުރެވޭކަން ގިނަ ބައަކު ދަނީ ފާހަގަކުރަމުންނެވެ.\n"ރިޔާސީ އިންތިޚާބުގެ ދުވަސްވަރު ކެންޑިޑޭޓުންނާ ސަޕޯޓަރުން އެންމެ ގިނައިން ދައްކާ އެއް ވާހަކައަކީ ދީނުގެ ވާހަކަ، ވީމާ ކުރިއަށް އޮތް5އަހަރަށް ހޮވިވަޑައިގަންނަވާ ބޭފުޅަކު އެންމެ ބޮޑު ސަމާލުކަމެއް ދެއްވަންވީ ދީނީ ކަންކަން ކުރިއެރުވުމަށާއި އެކަން ހަރުދަނާ ކުރުމަށެވެ."\nRiyaasee inthikhaabuge dhuvas varu candidatun naa supportarun enme ginain dhakka eh vaahaka akee dheenuge vaahaka, veema kuriah oh5aharah raees kamah hovi vadaigannavvaa beyfulhaku enme bodu samaalu kameh dhevvanvee dheenee kankan kuri eruvumasha ekankan harudhana kurumasheve.\n— Ali Zahir bin Saeed (@alizahirsaeed) September 22, 2018\nސާފު ހިތަކާ، ރިވެތި އުޅުމަކާ، ހިއްމަތްތެރިކަމާ، ވަރުގަދަ އީމާނަކާ، ސަލާމަތް ބުއްދި މީހަކަށް ލިބިއްޖެ ނަމަ ކާމިޔާބުކުރެވޭނެ: ޝައިޚް ޢަލީ ޒާހިރު\nބަހާއި އަމަލުތައް މުޙައްރަމް މަހުގެ ޙުރުމަތް ނުގެއްލޭ ގޮތަށް ބަހައްޓަން ޝައިޚް ޢަލީ ޒާހިރު އިލްތިމާސްކުރައްވައިފި\nޤްރްއާނުން ޝިފާލިބޭނީ ހަމައެކަނި ސިހުރު ހާހޫރަ އާއި ޖިންނި ޝައިޠާނުންގެ ފަރާތުން ދިމާވާ ކަންކަމަކަށް ނޫން: ޝައިޚް ޢަލީ ޒާހިރު\nކީރިތި ޤްރްއާނަކީ ތިމާ އާ ދެކޮޅަށްވާ ޙުއްޖަތަކަށް ނުވާނީ އެފޮތަށް އަމަލުކުރުމުން: ޝައިޚް ޢަލީ ޒާހިރު\nކީރިތި ޤްރްއާނަކީ ތިމާގެ އެކުވެރިއަކަށް ހަދައިފި މީހާ ބާއްޖަވެރިވެއްޖެ: ޝައިޚް ޢަލީ ޒާހިރު


MTCC, Rayyithunge kunfuneege sharafaa eku Raahjje tharahggee kurumugai avadhinethi - One Online\nފުވައްމުލަކު ނައިބު ތުއްތު މަގުގެ ނުނިމި އޮތް ބައިގައި ތާރު އަޅަން ފެށުމުގެ އުފަލުގައި، ފުވައްމުލަކު ރައްޔިތުން އެމްޓީސީސީއަށް ވެދުން އެރުވުމަށް ބޭއްވި ހަރަކާތުގެ ތެރެއިން --- ފޮޓޯ: ފުވައްމުލަކު ސިޓީ ކައުންސިލް\nއެމްޓީސީސީ، ރައްޔިތުންގެ ކުންފުނީގެ ޝަރަފާއެކު ރާއްޖެ ތަރައްގީ ކުރުމުގައި އަވަދިނެތި\nއެމްޓީސީއަކީ ވަސީލަތްތަތަކުގެ ގޮތުން ބަލާއިރު، ރާއްޖޭގައި މަޝްރޫއުތައް ހިންގުމަށް އޮތް އެންމެ ގާބިލު ކުންފުންޏެވެ. ބިން ހިއްކުމާއި ބަނދަރު ހެދުމާއި އެނޫން ވެސް އެފަދަ މަސައްކަތްތަކަށް އިންސާނީ ވަސީލަތުގެ ގޮތުން ބަލާ އިރު ވެސް އެންމެ ގާބިލު ކުންފުންޏެވެ.\nމީގެ ދުވަސްކޮޅެއް ކުރީން ބައެއް ފަރާތްތަކުން އެންމެ ގަދަޔަށް ފެތުރި އަޑަކީ އެމްޓީސީސީއަށް މަސައްކަތް ނުކުރެވޭނެ ވާހަކަ އާއި އަމިއްލަ ފަރާތްތަކަށް މަސައްކަތް ދިނުމަށެވެ. މި ވާހަކަޔާ ދެކޮޅު މީހުން ގިނަ އެވެ. ދެކޮޅަށް ވާހަކަދައްކާ މީހުންގެ އޮތީ މައިގަނޑު ދެތިން ސަބަބަކެވެ.\nއެއް ސަބަބަކީ، ކޮންމެ ގޮތަކުން ބެލިޔަސް މިވަރުގެ ބޮޑެތި މަޝްރޫއުތައް އެންމެ ގާބިލުކަމާ އެކު ހިންގޭނެ ވަސީލަތްތައް ހުރީ އެމްޓީސީސީގައި ކަމެވެ. ދެވަނަ ސަބަބަކީ، އެމްޓީސީސީއަކީ މެޖޯރިޓީ ހިއްސާ ސަރުކާރުގައި އޮތް ކުންފުންޏަކަށް ވެފައި، ބާކީ ހިއްސާއަކީ ސީދާ ރައްޔިތުންގެ ހިއްސާ ކަމަށް ވާތީ، އެ ކުންފުނީން މަސައްކަތް ކުރުމުން އޮތް ފައިދާ އެވެ. މައްސަލައެއް ދިމާވެއްޖެ ނަމަ ސަރުކާރުގެ މެޖޯރިޓީ އޮތް ކުންފުންޏަކަށް ވުމުން ކަންކަން ހައްލުކުރަން ފަސޭހަ ވެއެވެ. ފައިދާ ބޮޑުވެއްޖެ ނަމަ ރައްޔިތުންނަށް ލިބޭ ފައިދާ ބޮޑުވުމުގެ ފުރުސަތު ވެސް އޮވެއެވެ.\nއެމްޓީސީސީ ލައްވައި ރަށްރަށުގެ މަޝްރޫއުތައް ހިންގަން ރަށްރަށުގެ މީހުން ބޭނުންވާ އެހެން ސަބަބެއް ވެސް އޮވެއެވެ. އެއީ އެމްޓީސީސީން އެ ރަށްރަށުގައި ކަންކަން ކުރާ އިރު ރައްޔިތުން ލިބޭ އެހެނިހެން ފައިދާ އެވެ. އެ ގޮތުން އެމްޓީސީސީއަކީ ރައްޔިތުންގެ ކުންފުނި ކަމަށް ވާތީ، ރަށްރަށުގައި ހިންގާ މަޝްރޫއުތައް ނިމޭ އިރު، އޭގެ ބޭރުން ވެސް އެ ރަށްރަށުގައި ކުރާން ހުންނަ ކުދި ކުދި އެހެން ވަރަށް ގިނަ މަސައްކަތްތައް ހުންނަނީ ނިންމާލެވިފަ އެވެ. އެފަދަ ކަންކަން ކައުންސިލުން އެމްޓީސީސީ ލައްވައި ކުރުވަން ފަސޭހަ އެވެ. އެފެންވަރުން ނުވެއްޖެ ނަމަ، އެޔަށްވުރެ ބޮޑެތި ކަންކަން ސަރުކާރުގައި ދެންނެވުމުން އެމްޓީސީސީ ލައްވައި ކުރުވާ ފަހަރުވެސް މަދެއް ނޫނެވެ.\nކުރީން އަދި މިހާރު ވެސް ސީރިއަސް އެއް މައްސަލަ ކަމަށްވާ، ބޮޑެތި އަދަދުތަކުން ބަދަލުދޭން ޖެހުމަކީ ވެސް މީގައި ބައެއް މީހުން ހިމަނާ ސީރިއަސް މައްސަލަ އެކެވެ. އެމްޓީސީސީ އަކީ ސަރުކާރާއި ރައްޔިތުން ހިއްސާވާ ކުންފުންޏެއް ކަމަށްވުމުން، ހިޔާލު ތަފާތުވާ ހާލަތުގައި ވެސް އެކަމާ މަޝްވަރާކޮށްގެން ދައުލަތަށް ގެއްލުން ނުވެ ހައްލެއް ނެރެވޭނެ ފުރުސަތު އޮންނާނެ ކަމަށް ދެކޭ މީހުން މަދެއް ނޫނެވެ.\n"ހަގީގަތުގައި ބަނދަރު ހެދުން، ބިން ހިއްކުން އަދި ދަތުރުފަތުރާއި އިމާރާތް ކުރުން އަދި އެނޫނަސް އެފަދަ ބޮޑެތި ބިޔަ މަޝްރޫއުތައް ހިންގަން އެމްޓީސީސީ ފަދަ ގާބިލު ކުންފުންޏެއްް ރާއްޖެއަކު ނެތް. ވަސީލަތާއި މީހުންނަށް ބަލާއިރު މިހަގީގަތް ބަދަލެއް ނުކުރެވޭނެ. އެމްޓީސީސީން ކުރާ މަސައްކަތުގެ ފައިދާ ލިބެނީ ސީދާ ރައްޔިތުންނަށް. އެހެން ތަންތަނަށް ބޮޑެތި ބިޔަ މަޝްރޫއުތައް ދީގެން ބަދަލުގެ ގޮތުގައި ބިލިއަނުން ދޭން ޖެހިގެން މިއުޅޭ ސަބަބަށް ވެސް ވިސްނާލަން ޖެހޭ. އޭގެ ތެރޭގަ ވެސް އެމްޓީސީސީއަށް ކުރެވޭނެ ކަންކަން ހުރި. އެހެން ހެދި ނަމަ މިއަދު ރައްޔިތުންނަށް މި ގެއްލުން ވުމުގެ ފުރުސަތު އެތައް ތަނަކުން ކުޑަވާނެ." ވިޔަފާރީގެ ދާއިރާއިން މަތީ ތައުލީމު ހާސިލުކުރައްވައި ކޮންސަލްޓެންޓެއްގެ ގޮތުގައި މަސައްކަތް ކުރައްވާ ބޭފުޅަކު ވިދާޅުވި އެވެ.\nއޭނާ ވިދާޅުވީ، ރާއްޖޭގައި ބޮޑެތި ބިޔަ މަޝްރޫއުތައް ހުރިހާ ގޮތަކުން ރައްޔިތުންނަށް އެންމެ ބޮޑު ފައިދާ ލިބި، ދައުލަތަށް ވެސް އޭގެ ގެއްލުން މިހާރާއި ފަހުން ވެސް ކުޑަ ކުރުމަށް ޓަކައި، އެމްޓީސީސީގެ ކެޕޭސިޓީ އަދިވެސް ފުޅާކުރުން އެއީ ގައުމަށް އެންމެ ރަނގަޅު ގޮތް ކަމަށެވެ. އަދި އެމްޓީސީސީގެ ކެޕޭސިޓީ ފުޅާކޮށްގެން ރާއްޖޭގައި އިގުތިސާދީ ގޮތުން މަންފާ ހޯދިދާނެ އެތައް ގޮތެއް އެބަ ހުރި ކަމަށް އޭނާ ވިދާޅުވިއެވެ. ގައުމާ މެދު ހެޔޮކޮށް އަމިއްލަ އެދުމެއް ނެތި ވިސްނާ އެއްވެސް މީހަކު އެކަމާ ދެކޮޅު ހަދަން ޖެހޭނެ ސަބަބެއް ނެތް ކަމަށް އޭނާ ވިދާޅުވި އެވެ.\n"އަޅުގަނޑުވެސް ގަބޫލުކުރަން، ހުރިހާ މަޝްރޫއެއް އެމްޓީސީސީއަކަށް ވެސް ނުހިންގޭނެ. އެކަމަކު މިއަދު އެ ކުންފުނި އެ އޮތީ އާދަޔާ ހިލާފު ބިޔަ ކުންފުންޏަކަށް ވެފަ. އެހެން ވީމަ އެ ކުންފުނީގެ ފުރިހަމަ ބޭނުން ހިފަން ޖެހޭ. އަޅުގަނޑުމެންނަށް ފެނޭ ދުނިޔޭގެ ތަރައްގީވެފަ ހުރި ބޮޑެތި ގައުމުތަކުން ވެސް ބާރު ދުވެލީގައި ގައުމު އާރާސްތުކުރަން ހިފާފަ ހުންނަ އިރު ސަރުކާރު ހިއްސާވާ ކުންފުނިތައް މެދުވެރިކޮށް އެކަން ކުރަނީ. އެހެން އެކަން ކުރަނީ އޭގައި ގިނަ ފައިދާތަކެއް ވެސް އެކުލެވޭތީ. އެންމެ މުހިންމީ މާލީ ގޮތުން އުފެދޭ ހިޔާލު ތަފާތުވުންތައް ހައްލުކުރަން ފަސޭހަކުރުން. އަދި ސަރުކާރަށް ނުވަތަ ރައްޔިތުންނަށް ބޮޑު ކަމެއް ދިމާވާއިރު އަބަދުވެސް ފެންނަން މި އޮންނަނީ އެމްޓީސީސީ. މާޒީން އެކަން އެނގޭ. އެމަގަށް ދާއިރު ޕްރައިވެޓް ޕާޓީތަކުގެ ބޭނުންވެސް އެކި ލެވެލްތަކުގައި ކުރެވޭނެ" މާލީ ދާއިރާގައި މަސައްކަތް ކުރާ އެހެން ބޭފުޅަކު ވިދާޅުވި އެވެ.\nއަތޮޅު ސްޕީޑް ފެރީގެ ހިދުމަތް އިފްތިތާހުކުރުމަށް ބޭއްވި ރަސްމިއްޔާތުގައި އެމްޓީސީސީ ގެ ސީއީއޯ ހަސަން ޝާހު ވާހަކަދައްކަވަނީ --- ފޮޓޯ: އެމްޓީސީސީ\nއޭނާ އިތުރަށް ފާހަގަ ކުރި ގޮތުގައި، ދަތުރުފަތުރަށް ބަލާއިރު ވެސް ބައެއް ސަރަހައްދު ތަކުގައި ބޮޑު ގެއްލުމާ އެކު އެމްޓީސީސީން އެ ހިދުމަތް ދެނީ ސަބަބުތަކެއް ހުރެގެން ކަމަށާއި އަމިއްލަ ކުންފުންޏެއް ނަމަ، މިހާރު ރައްޔިތުންނަށް އެ ހިދުމަތް ނުލިބޭނެ ކަމަށެވެ. އެހެން ކަމުން އެމްޓީސީސީއަށް މަޝްރޫއުތައް ދީގެން އެވާހަކަ ދައްކަނީ އެހެން ސަބަބުތަކެއް ހުރެގެން ކަމަށާއި އެއީ ރައްޔިތުންގެ އަޑު ކަމަށް ގަބޫލު ނުކުރައްވާ ކަމަށެވެ.\nއާންމު ދަތުރުފަތުރުން އެމްޓީސީސީއަށް ލިބޭ ގެއްލުން ފޫބެއްދުމަށް ދެމުން އައި ސަބްސިޑީ ހުއްޓާލީ މިދިޔަ ސަރުކާރުގައި 2016 ވަނަ އަހަރުގެ ތެރޭގަ އެވެ. އޭގެ ފަހުން އަހަރަކު އެވްރެޖްކޮށް 80 ވަރަކަށް މިލިއަން ރުފިޔާ އެ ސެކްޓަރުން ގެއްލުން ވަމުން އަންނަ ކަމަށް އެކުންފުނީން ބުނެ އެވެ. އާންމު ދަތުރުފަތުރުގެ އަގު ތަކަކީ ސަރުކާރުން ކަނޑައަޅާފައި އޮންނަ ރޭޓު ތަކަކަށް އެމްޓީސީން ދެމުން އަންނަ ހިދުމަތެކެވެ.\nއެމްޓީސީސީގެ މިހާރުގެ ސީއީއޯ ހަސަން ޝާހު ވިދާޅުވެފައި ވަނީ، އެ ކުންފުނީން 1.5 ބިލިއަނަށް ވުރެ ގިނަ މަޝްރޫއުތައް މިހާރު ހިންގަމުން އަންނަ ކަމަށާއި އެ މަޝްރޫއުތައް ދަތިކަމެއް ނެތި ހިންގޭނެ ގާބިލުކަން ކުންފުނީގައި އެބަހުރި ކަމަށެވެ. އަދި އިތުރު މަޝްރޫއުތަކަށް ވިސްނުން ބަހައްޓައިގެން ކުންފުނީގެ ވަސީލަތްތައް އިތުރުކޮށް ކެޕޭސިޓީ ބޮޑުކުރަމުން އަންނަ ކަމަށް ވެސް އޭނާ ވަނީ ވިދާޅުވެފަ އެވެ.\nޝާހު ދާދި ފަހުން މީޑިއާގައި ވިދާޅުވެފައި ވަނީ، މަޝްރޫއެއް އެމްޓީސީސީއާ ހަވާލުވުމުން އޭގެ ހަފުތާއެއް ފަހުން އެ ރަށަކަށް ނާރައިފި ނަމަ މަޝްރޫއު ލަސްވީ ކަމަށް ބައެއް މީހުން ވާހަކަ ދައްކާ ކަމަށާއި އެހެން ނަމަވެސް އެއީ ހަގީގަތެއް ނޫން ކަމަށެވެ. މަޝްރޫއުތައް ލަސްވުމުގައި ވަރަށް ގިނަ ސަބަބު މެދުވެރިވާކަން ފާހަގަ ކުރައްވައި ޝާހު ވިދާޅުވީ އެއްވެސް މައްސަލައެއް ނެތް ހުރިހާ ކަމެއް ތާވަލާ އެއްގޮތަށް ހަމަޖެހިފައި ހުންނަ ނަމަ އެ މަޝްރޫއެއް ނިންމުމުގައި އެމްޓީސީސީގެ ފަރާތުން ޑިލޭއެއް ނާންނާނެ ކަމަށެވެ.\nއެމްޓީސީސީ އިން ބޭއްވި ނޫސްވެރީންގެ ބައްދަލުވުމެއްގައި އެ ކުންފުނީގެ ސީއީއޯ ހަސަން ޝާހު (މ) އަދި ކުންފުނީގެ ބައެއް ވެރީން --- ވަން ފޮޓޯ: މުހައްމަދު އައުޒަމް\nއޭނާ ވިދާޅުވީ މި ފަހަކަށް އައިސް ވަރަށް ގިނަ މަޝްރޫއުތައް ލިބެނީ ޑިޒައިން އަދި އީއައިއޭ ވެސް ހަދައިގެން މަޝްރޫއު ކުރިޔަށް ގެންދެވޭ ގޮތަށް ކަމަށާއި އެ މަރުހަލާގައި ދެތިން މަސް ހޭދަވާ ކަމަށެވެ. އަދި ބައެއް މަޝްރޫއުތައް ކުރީން ރާވާފައިވާ އޮންނަ ކޮންސެޕްޓަށް ބަދަލު ގެންނަން ރައްޔިތުން ބޭނުން ވެގެން ސަރުކާރުން ރައްޔިތުންނަށް އެ ބަދަލު ގެނެސްދޭން ބޭނުންވާތީ ވެސް ޑިލޭތައް އަންނަ ކަމަށެވެ. އެހެން ނަމަވެސް އެފަދަ ބައެއް ކަންކަމަކީ އާންމުކޮށް ނޭނގޭ ކަންކަން ކަމަށް ޝާހު ފާހަގަކުރެއްވި އެވެ. އަދި މިހާރު ސަރުކާރުގެ ވިސްނުން ހުރީ އެފަދަ ޑިލޭތައް ވެސް މަދުކުރުމުގެ ގޮތުން ބައެއް ޕްރޮޖެކްޓްތައް އެވޯޑު ކުރުމުގެ ކުރީން ޑިޒައިން އާއި އީއައިއޭ ވެސް ނިންމަށް ކަމަށް ޝާހު ވިދާޅުވި އެވެ.\n"އެމްޓީސީސީއަކީ ރައްޔިތުންގެ ކުންފުނި. ރަށްރަށުގައި މަޝްރޫއުތައް ކުރިޔަށް ދާ އިރު ވެސް އަދި ފެށުމުގެ ކުރިން ވެސް ރައްޔިތުން ބޭނުންވާ ބަދަލުތަކުގެ ރިކުއެސްޓް ވަރަށް ގިނައިން އެބަ އާދޭ. އެފަދަ ކޮންމެ ބަދަލަކީ ކިރިޔާ ވެސް ގޮތެއް އޮތް ނަމަ ސަރުކާރުން އެބަދަލު ގެނެސްދޭން ބޭނުންވާ ކަންކަން. އަނެއްކާ މިސަރުކާރުގެ ސިޔާސަތެއް ނޫން ކަމަކަށް ކަމެއް ކުރުން. ކުޑަތަންކޮޅެއް ލަސްވިޔަސް، ކަންކަން ރަނގަޅަށް ބަލައިގެން ރައްޔިތުން ބޭނުންވާ އެންމެ ރަނގަޅަކަށް ކަންކަން ކުރަން ސަރުކާރުން ބޭނުންވޭ. އެކަމުގައި އެމްޓީސީސީ މި އޮތީ ސަރުކާރާއި ރައްޔިތުންނާ ގުޅިގެން ކުރިޔަށް ދާން ފުރިހަމަޔަށް ތައްޔާރު ވެގެން." އެމްޓީސީސީގެ ސީއީއޯ ވިދާޅުވި އެވެ.\nޝާހު ވިދާޅުވީ އެ ކުންފުންޏާ ސަރުކާރުން މަޝްރޫއުތައް ހަވާލުކުރައްވާ މައިގަނޑު ސަބަބަކީ އިތުބާރު ކަމަށާއި އެ އިތުބާރު ކުންފުނީން ދަމަހައްޓާނެ ކަމަށެވެ. އަދި އަންނަ އަހަރަށް ތައްޔާރުވުމަށް ކުންފުނީގެ ކެޕޭސިޓީ ފުޅާކުރުމުގެ މަސައްކަތް މިހާރުއްސުރެ ފަށައިގެން ކުރިޔަށް ގެންދަވާ ކަމަށް ވެސް ޝާހު ވިދާޅުވި އެވެ. އެ ގޮތުން ރައްޔިތުން ނާއުއްމީދު ވާނެ ޖާގައެއް އެމްޓީީސީސީން ނުދޭނެ ކަމަށާއި ކުންފުނި މަސައްކަތް ކުރާނީ އެއީ ދިވެހި ރައްޔިތުންގެ ކުންފުނިކަން ފުރިހަމަޔަށް ދަނެގެން ކަމަށް ވެސް ޝާހު ވިދާޅުވި އެވެ.\nކުރީން ވާހަކަދެއްކެވި ކޮންސަލްޓެންޓް ވިދާޅުވީ ބައެއް ފަހަރަށް މަޝްރޫއެއް ލަސްވަނީ ކޮންމެހެން އެ މަސައްކަތް ކުރާ ކުންފުނީގެ ސަބަބުން ނޫން ކަމަށާއި ރާއްޖޭގެ ތަޖުރިބާއަށް ބަލާ އިރު، މައްސަލަ ޖެހި ހިޔާލު ތަފާތުވުން އުފެދިފައި ހުރި ހިސާބަށް ބަލާ އިރު ވެސް އެމްޓީސީސީގައި އޮތީ "ޕޮސިޓިވް" ރެކޯޑެއް ކަމަށެވެ. އަދި އެމްޓީސީސީން ރާއްޖޭގައި ހިންގާފައި ހުންނަ މަޝްރޫއުތަކަކީ ކޮލިޓީގެ ގޮތުން ރަނގަޅު މަސައްކަތްތަކެއް ކަމަށް ވެސް އޭނާ ފާހަގަކުރެއްވި އެވެ.\nގުޅޭ ޓެގު އެމްޓީސީސީ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާ ސަރުކާރު


މޯލްޑިވް ގޭސް އިން ލުއިފުޅީގެ އާ ޕެކޭޖުތަކެއް ތައާރަފްކޮށްފި | | Sangu News\nމޯލްޑިވް ގޭސް އިން ލުއިފުޅީގެ އާ ޕެކޭޖުތަކެއް ތައާރަފްކޮށްފި\n16 ސެޕްޓެމްބަރ 2019 - 16:02\nމޯލްޑިވް ގޭސް އިން ލުއިފުޅީގެ އާ ޕެކޭޖުތަކެއް ތައާރަފްކުރުމަށް ބޭއްވި ރަސްމިއްޔާތުގެ ތެރެއިން - ވަގުތު އިމޭޖްސް: އަޝްހާދު އަބްދުﷲ\nމޯލްޑިވް ގޭސްގެ 20 ވަނަ އަހަރީ ދުވަހާއި ދިމާކޮށް، އެ ކުންފުނިން ވިއްކަމުން އަންނަ ލުއިފުޅީގެ ހާއްސަ ޕެކޭޖުތަކެއް، އާ ހިދުމަތްތަކަކާއި އެކު ތައާރަފްކޮށްފިއެވެ.\nހޯމަ ދުވަހުގެ ހަވީރު އެސްޓީއޯ އޮޑިޓޯރިއަމްގައި ބޭއްވި ރަސްމިއްޔާތުގައި މޯލްޑިވް ގޭހުން ތައާރަފްކޮށްފައިވަނީ، ލުއި ބޭސިކް ޕެކޭޖުގެ އިތުރުން ލުއި ސްޓޭންޑަރޑް ޕެކޭޖެވެ.\nލުފުޅީގެ ޕެކޭޖުތަކާއި ގުޅޭގޮތުން މީޑިއާތަކަށް މައުލޫމާތު ދެއްވަމުން މޯލްޑިވް ގޭހުގެ ހެޑް އޮފް މާކެޓިން އެންޑް ބިޒްނަސް ޑެވެލޮޕްމެންޓު އާމިނަތު މުހައްމަދު ސައީދު ވިދާޅުވީ މި ދެ ޕެކޭޖަކީވެސް ކަސްޓަމަރުންނަށް ލުއިފުޅީގެ ޓޯޓަލް ސޮލިއުޝަންއެއް ދިނުމުގެ ބޭނުމުގައި ތައާރަފްކުރި ޕެކޭޖުތައްކަމަށެވެ.\nޕެކޭޖުތަކުގެ ސަބަބުން ލިބިގެން ދާ ފުރުސަތުތަކާއި ގުޅޭގޮތުންވެސް އާމިނަތު ވަނީ މައުލޫމާތު ދެއްވާފައެވެ. އެގޮތުން 1،250 ރުފިޔާގެ ޕެކޭޖުގެ ދަށުން ލިބޭ ފައިދާ ތަކުގެ ތެރޭގައި ފަސް ފޫޓުގެ ހޮޅި، ކްލިޕް، 10 ކިލޯ ގޭސް، ސިލިންޑާރ ރެޖިސްޓްރޭޝަން އަދި ފުޅި އިންސްޓޯލްކޮށްދިނުން ހިމެނެއެވެ.\n1،435 ރ. އަށް މޯލްޑިވް ގޭހުން ތައާރަފްކުރި ލުއި ސްޓޭންޑަރޑް ޕެކޭޖަކީ އަލަށް ލުއިފުޅި ބައްލަވައިގަންނަން ބޭނުންފުޅު ފަރާތްތަކާއި، މިހާރު ދަގަނޑު ފުޅި ބޭނުން ކުރާ ފަރާތްތަކަށްވެސް ހާއްސަ ޕެކޭޖެކެވެ. އާމިނަތު ވިދާޅުވީ ޕެކޭޖުގެ އެންމެ ފާހަގަކޮށްލެވޭ އެއް ކަމަކީ ފުޅީގައި ލޮކް ކުރެވޭ ރެގިއުލޭޓާރ އެއް ހިމެނުމެވެ. ޕެކޭޖުގައި ހިމެނޭތަކެތީގެ ތެރޭގައި ނުވަތަ ފައިދާގެ ތެރޭގައި ފަސް ފޫޓުގެ ހޮޅި، ކްލިޕް، 10 ކިލޯ ގޭސް، ރެގިއުލޭޓާރ، ސިލިންޑާރ ރެޖިސްޓްރޭޝަން، އަދި ފުޅި ހިލޭ އިންސްޓޯލްކޮށްދިނުން ހިމެނެއެވެ.\nމޯލްޑިވް ގޭހުން ބުނެފައިވަނީ ކުންފުނީގެ ހުރިހާ އައުޓްކެޓަކުންވެސް ޕެކޭޖުގެ ދަށުން ގޭސްފުޅި ލިބެން ހުންނާނެ ކަމަށެވެ.\nމޯލްޑިވްސް ގޭހުން ތައާރަފްކުރި މި ދެ ޕެކޭޖު އެ ކުންފުނީގެ ކޮންމެ އައުޓުލެޓަކުންވެސް މިއަދުން ފެށިގެން ލިބެން ހުންނާނެއެވެ. ލުއިފުޅިއަކީ އާންމުންގެ މެދުގައި ބޮޑު ތަރުހީބެއް ލިބިފައިވާ އަދި ލިބެމުން އަންނަ ޕްރޮޑަކްޓެކެވެ.\nމޯލްޑިވް ގޭހަކީ އެންމެ ފުޅާ ދާއިރާއެއްގައި އެލްޕީޖީގޭސް އަދި މެޑިކަލް ގޭހުގެ އިތުރުން ހީލިއަމް އަދި އިންޑަސްޓްރިއަލް އަދި ރެފްރިޖެރެންޓް ގޭސް ވިއްކާ އެއް ކުންފުންޏަށްވާއިރު އެ ކުންފުނިން ވަނީ މިދިޔަ ދުވަސްތަކުގައި ގޭހުގެ ހިދުމަތްތަކާއި ގުޅޭގޮތުން ހާއްސަ ސާވޭއެއްވެސް ކުރިޔަށް ގެންގޮސްފައެވެ. އެގޮތުން އަގުހެޔޮ ރޭންޖުތަކެއްގެ ރެފްރިޖެރެންޓް ގޭސް ވެސް ކުންފުނިން ވަނީ ތައާރަފްކޮށްފައެވެ.


އަލްފާޟިލް އަޙްމަދު ޒާހިރު މުޙައްމަދު - ޤައުމީ އިނާމު - ހިތްވަރުދިނުމުގެ ޤައުމީ އިނާމު - 2016 - The President's Office\nއަލްފާޟިލް އަޙްމަދު ޒާހިރު މުޙައްމަދު\nޚަބަރާއި މަޢުލޫމާތު ފެތުރުމުގެ ދާއިރާއިން، ނޫސްވެރިކަން ކުރިއެރުވުމުގެ ރޮނގުން ހިތްވަރު ދިނުމުގެ ޤައުމީ އިނާމު ލިބިވަޑައިގަންނަވާ، ގަލޮޅު ނަންރީތިގޭ އަޙްމަދު ޒާހިރު މުޙައްމަދު މި ދާއިރާއަށް ޚިދުމަތް ކުރައްވަމުން ގެންދަވާތާ 27 އަހަރަށްވުރެ ދިގު މުއްދަތެއް ވެއްޖެއެވެ. ނޫސްވެރިކަމުގެ ދާއިރާގައި އޭނާ އަޅުގަނޑުމެންގެ ތެރެއަށް މަޝްހޫރުވެފައިވަނީ ހިރިގާ ޒާހިރުގެ ނަމުގައެވެ. އޭނާގެ ޚިދުމަތް މި ރޮނގުން ފެށުނީ [ހަވީރު] ނޫހުގައި މަސައްކަތް ކުރެއްވި ދުވަސްވަރުއެވެ. މިހާރުވެސް އޭނާ މަސައްކަތް ކުރައްވަމުން ގެންދަވަނީ ނޫސްވެރިކަމުގެ ދާއިރާ ފުޅާކުރައްވައި، އެ ދާއިރާއަށް ކުރިމަތިވާ ގޮންޖެހުންތައް އެހެން ނޫސްވެރިންނަށް ޙައްލުކޮށްދެއްވަމުންނެވެ. ފާއިތުވި އަހަރުތަކުގައި ރާއްޖޭގެ ނޫސްވެރިކަމުގެ ދާއިރާގައި ކުރެވުނު މުހިންމު ކޮންމެ ކަމެއް ކުރެވިގެންދިޔައީ، ޒާހިރުގެ ފުރިހަމަ ޙިއްޞާ އޮވެގެންނެވެ.\nއަޙްމަދު ޒާހިރު މުޙައްމަދަކީ ސަން މީޑިއާ ގްރޫޕްގެ އެޑިޓަރ އިން ޗީފެވެ. އެ މަޤާމުގައި ހުންނަވައިގެންވެސް މިހާރުވެސް އެކިއެކި ޚަބަރުތަކާއި އަދި އެކިއެކި ރިޕޯޓުތަކާއި ކޮލަމްތައް ލިޔުއްވަމުން ގެންދަވައެވެ. ސަން މެގަޒިންއަށް އެކިއެކި ލިޔުންތައް ލިޔުއްވަމުން ގެންދަވައެވެ. އަދި ސަން ޓީ.ވީ.ގެ ބައެއް ޕްރޮގްރާމުތައްވެސް އޭނާ ހުށަހަޅުއްވައިދެއްވައެވެ. ސަން އޮންލައިން، ދުވަހު ނޫހެއްގެ ގޮތުގައި ތަރައްޤީ ކުރައްވައި ހިންގެވުމުގެ މޭސްތިރިއަކީ އަޙްމަދު ޒާހިރެވެ. އަދި އެ ނޫހުން ވަނީ، ނޫސްވެރިކަމުގެ ޒަމާނީ ގިނަ ޚިދުމަތްތަކެއް ރާއްޖެއަށް ތަޢާރުފުކޮށްފައެވެ. އޭގެތެރޭގައި، އެސް.އެމް.އެސް މެދުވެރިކޮށް ޚަބަރުތަކުގެ ސުރުޚީ ފޮނުވުމާއި، މުހިންމު ހާދިސާތަކުގެ ލައިވް ކަވަރޭޖް ހެދުމާއި، ލައިވް ބްލޮގް ތަޢާރުފު ކުރުންފަދަ ކަންތައްތައް ހިމެނެއެވެ.\nރާއްޖޭގެ ނޫސްވެރިކަން ތަރައްޤީ ކުރައްވައި ދިރުވުމަށް ހިލޭސާބަހަށްވެސް ވަރަށްގިނަ މަސައްކަތްތައް އަޙްމަދު ޒާހިރު ކުރައްވާފައިވެއެވެ. ނޫސްވެރިކަމަށް ޚިދުމަތްކުރާ ޖަމުޢިއްޔާގެ ގޮތުގައި މޯލްޑިވްސް ޖަރނަލިސްޓް އެސޯސިއޭޝަން 2009 ވަނަ އަހަރު ރަޖިސްޓަރީ ކުރެއްވިއެވެ. އަދި ނޫސްވެރިންނަށާއި ނޫސްވެރިކަމަށް ކުރިމަތިވި ކޮންމެ ގޮންޖެހުމަކާ އެ ޖަމުޢިއްޔާގެ ފަރާތުން ކުރިމަތިލިއެވެ. އެ ޖަމުޢިއްޔާ މެދުވެރިކޮށް، ޒާހިރު އިސްވެ ހުންނަވައިގެން ކުރެއްވި މަސައްކަތުން ރާއްޖެއިން ބޭރުން ދިވެހި ނޫސްވެރިންނަށް ތަމްރީނުގެ ފުރުޞަތުތައް ފަހިވެގެން ގޮސްފައިވެއެވެ.\nނޫސްވެރިން ތަމްރީނު ކުރެއްވުމުގައިވެސް ޒާހިރު މުހިންމު ދައުރެއް އަދާކުރައްވާފައިވެއެވެ. އެގޮތުން ދުވަހު ނޫސް ހަވީރުން ހިންގި ގިނަ ކޯސްތަކެއްގައި ނޫސްވެރިކަމުގެ އަސާސީ ތަޢުލީމާއި، އަޚްލާޤީ މިންގަނޑުތަކާއި، ނޫސްވެރިކަމުގެ ޤާނޫނު ކިޔަވައިދެއްވާފައިވެއެވެ. ސަން މީޑިއާ ގްރޫޕްގެ ނޫސްވެރިން ތާޒާކުރެއްވުމުގެ ކޯސްތަކާއި، ނޫސްވެރިންނަށް ކުރު މުއްދަތުގެ ކޯސްތައް ހިންގެވުމުގައިވެސް ޒާހިރު ގެންދަވަނީ ހަރަކާތްތެރިވަމުންނެވެ. މީގެއިތުރުން، މީޑިއާ ކައުންސިލުން އަތޮޅުތެރޭގައި ހިންގި ގިނަ ޕްރޮގުރާމުތަކެއްގައި ސްކޫލްތަކުގެ ދަރިވަރުންނަށް ނޫސްވެރިކަމުގެ އަސާސީ މަޢުލޫމާތު ފޯރުކޮށްދެއްވާފައިވެއެވެ. މީގެއިތުރުން، ނޫސްވެރިކަމުގެ އަޚްލާޤީ މިންގަނޑުތަކާއި، ނޫސްވެރިކަމުގެ އަސާސީ މަޢުލޫމާތުތައް ފޯރުކޮށްދެއްވުމަށާއި، ނޫސްވެރިކަމުގެ އެކިއެކި ރައިޓްސް ޕްރޮމޯޓް ކުރެއްވުމަށް ޒާހިރު އިސްވެ ހުންނަވައިގެން އެކިއެކި ކެމްޕޭންތައް ހިންގަވަމުން ގެންދަވާކަންވެސް ފާހަގަކޮށްލަންޖެހެއެވެ. އަދި ނޫސްވެރިކަމުގެ އެކިއެކި ޤާނޫނުތައް އެކުލަވައިލުމަށް ހިންގާ މަޝްވަރާ ބައްދަލުވުންތަކުގައި އިސް ދައުރެއް އަދާކުރައްވައި، ނޫސްވެރިންގެ މެދުގައި ޕްރޮފެޝަނަލް ގުޅުން ބަދަހިކުރެއްވުމަށް ޒާހިރު މަސައްކަތް ކުރައްވާފައިވެއެވެ.\n[މީޑިއާ ޑިވެލޮޕްމަންޓް ފައުންޑޭޝަން މޯލްޑިވްސް]ގެ މުއައްސިސެއްގެ ގޮތުގައި ޒާހިރު ހުންނަވައިގެން މިދިޔަ އަހަރު ވަނީ ޖަމުޢިއްޔާއެއް ރަޖިސްޓަރީކޮށް ހިންގަވަން ފަށްޓަވާފައެވެ.\nނޫސްވެރިކަމަށް 50 އަހަރު ފުރުމުގެ މުނާސަބަތުގައި ބޭއްވެވި ޙަފްލާގައި ނޫސްވެރިކަމުގެ ޚިދުމަތުގެ ރިހި ގަލަން އަޙްމަދު ޒާހިރަށް ލިބިވަޑައިގެންފައިވެއެވެ. އަދި ބައިނަލްއަޤްވާމީ ނޫސްވެރިންގެ ޖަމުޢިއްޔާ، އިންޓަރނޭޝަނަލް ފެޑެރޭޝަން އޮފް ޖަރނަލިސްޓްސް (އައި.އެފް.ޖޭ)ގެ މެންބަރެއްގެ ގޮތުގައި 2009 ވަނަ އަހަރު ރާއްޖެ ހަމަޖެހިގެންދިޔުމުގައި މޯލްޑިވްސް ޖަރނަލިސްޓް އެސޯސިއޭޝަންގެ ރައީސްގެ ހައިސިއްޔަތުން އަޙްމަދު ޒާހިރު ކުރެއްވި މަސައްކަތްތައް ފާހަގަކޮށްލަންޖެހެއެވެ. ރާއްޖެއިން ބޭރުގައި ރާއްޖޭގެ މީޑިއާ ތަމްސީލު ކުރައްވައި، ގިނަ ފޯރަމްތަކެއްގައި އޭނާވަނީ ބައިވެރިވެވަޑައިގެންފައެވެ. ސިންގަޕޫރުގެ ރޯޔަލް އިންސްޓިޓިއުޓް އޮފް ޖަރނަލިޒަމް އިން ދޭ ރެކޮގްނިޝަން [ފެލޯ ޖަރނަލިސްޓް]ގެ ޝަރަފުވެސް އެ އިންސްޓިޓިއުޓުން އަޙްމަދު ޒާހިރަށް އަރުވާފައިވެއެވެ.


In Pictures: Male ge faaruthakun graffiti filuvaalun\nމާލޭގެ ފާރުތަކުން ގްރެފިޓީތައް ފިލުވާލުން\nމާލެ، 15 ޖެނުއަރީ 2022 -- މާލޭގެ މަގުތަކާއި އިމާރާތްތަކުގެ ފާރުތަކުގައި ހުރި ގްރެފިޓީތައް ނައްތާލުމުގެ މަސައްކަތް މިހާރު ވަނީ ފަށާފަ އެވެ. އެ މަސައްކަތް ކުރަނީ ދިވެހި ފުލުހުންނާއި، މާލެ ސިޓީ ކައުންސިލް ގުޅިގެންނެވެ. މާލޭގެ އިމާރާތްތަކުގައި ހުތުރު ބަހުން ލިޔުމާއި، އެކި ވައްތަރުގެ މެސެޖުތައް ލިބޭ ގޮތަށް ހަދާފައިވާ ގްރެފިޓީ ތަކުގެ މައްސަލައަކީ ބައެއް އާންމުން ވަރަށް ހިތްހަމަނުޖެހޭ މައްސަލަ އެކެވެ. ގްރެފިޓީތައް އާންމުކޮށް ހުންނަނީ މާލޭގައި ގުރޫޕްތައް ހަދައިގެން މީހުން އެއްވާ ސަރަހައްދުތަކުގަ އެވެ. ވަކިން ހާއްސަކޮށް ގޭންގުތަކުގެ އައްޑާތަކެއްގެ ގޮތުގައި މިފަދަ ތަންތަން ބައެއް މީހުން ލޭބަލް ކުރެ އެވެ. މާލޭގެ މަގުތަކާއި އިމާރާތްތަކުގެ ފާރުތަކުގައި ހަދާފައި ހުންނަ ގްރެފިޓީތައް ފިލުވާލުމަށް ދޭތެރެދޭތެރެއިން ފުލުހުންނާ ކަމާ ގުޅޭ އިދާރާތަކުން މީގެ ކުރިން ވެސް މަސައްކަތް ކޮށްފައިވެ އެވެ. ބައެއް ކަހަލަ ގްރެފިޓީ ތަކަކީ އާންމު އިޖުތިމާއީ މިންގަނޑާ ހިލާފަށް ހުންނަ ގްރެފިޓީ ތަކަކަށްވީ ނަމަވެސް އެކަންކަން ކުރާ މީހުން ހޯދައި އެކަށީގެންވާ ފިޔަވަޅު ނޭޅޭ މައްސަލަ އޮންނަނީ ބޮޑުވެފަ އެވެ. -- މުހައްމަދު ހުމާމް އަހްމަދު | އަވަސް